ރިޔާސީ އިންތިޚާބު 2018 (9): އިބޫއަކީ އަންނިތަ؟ – Shafeeu Abdullah\nރިޔާސީ އިންތިޚާބު 2018 (9): އިބޫއަކީ އަންނިތަ؟\nAugust 9, 2018 ޝަފީޢު ޢަބްދުﷲ\nالحمد لله والصلاة والسلام على رسول الله وعلى آله وصحبه أجمعين ، أما بعد؛\nކުރީ ދެ ޢަދަދުގައި ވާނީ ޢަލްމާނިއްޔަތާ ބެހޭގޮތުން، ކޮންމެވެސް ވަރަކަށް، މަޢުލޫމާތު ހިއްސާކުރެވިފައެވެ. އެޢަދަދަށް އައިސްފައިވާ ޚިޔާލުތަކަށް ބަލާއިރު، ބައެއް ޚިޔާލުތަކުގައި ހުރީ، “އިބޫ އަކީ އަންނިއެއް ނޫނެވެ” ނުވަތަ “އިންތިޚާބަށް ކުރިމަތިލައިގެން އުޅެނީ އަންނިއެއް ނޫނެވެ” މިފަދަ ޚިޔާލުތަކެކެވެ.\nވަރަށް ރަނގަޅު ވާހަކައެކެވެ. ވަރަށް ތެދުވާހަކައެކެވެ. އިބޫ އަކީ ޅ. ހިންނަވަރު، ނޫރާނިއާގެއަށް ނިސްބަތްވެވަޑައިގަންނަވާ ބޭފުޅެކެވެ. ފުރިހަމަ ނަމަކީ، އިބްރާހީމް މުޙައްމަދު ޞޯލިހެވެ. އަދި އަންނިއަކީ، ކ. މާލެ، ކެނެރީގެއަށް ނިސްބަތްވެވަޑައިގަންވަނާ ބޭފުޅެކެވެ. ފުރިހަމަ ނަމަކީ، މުޙައްމަދު ނަޝީދެވެ. މިވަރަށް މިދެންނެވީ، މިއީ ދެ އިންސާނެއްކަން ދެެ ޝަޚުޞެއްކަން އަޅުގަނޑުމެންނަށްވެސް އެނގޭކަން ހާމަކޮށްދިނުމަށެވެ. މިއުޅެނީ، އެޙަޤީޤަތް އޮޅިގެން ނޫންކަން ބުނެދިނުމުގެ ގޮތުންނެވެ. އަޅުގަނޑުމެން މިދަންނަވީ، މި ދެ ޝަޚުޞުންގެ ގުޅޭ ކަންތައްތަކެއްވެސް އެބަހުރިކަމަށެވެ. ނަމަވެސް އޭގެ ކުރިން، އިބްރާހީމް މުޙައްމަދުގެ ކުރު ތަޢާރަފަކަށް ބަލައިލަމާތޯއެވެ.\nއިބްރާހީމް މުޙައްމަދު ޞޯލިޙު މަޝްހޫރުވެފައިވަނީ އިބޫގެ ނަމުންނެވެ. ނިސްބަތްވެ ވަޑައިގަންނަވަނީ ޅ. ހިންނަވަރަށެވެ. އުމުރުފުޅަކީ 54 އަހަރެވެ. ކައިވެނި ބައްލަވައިގެން އުޅުއްވަނީ، ރައީސް މުޙައްމަދު ނަޝީދުގެ ބޮޑުބޭބެ ސިއްކަ އަޙްމަދު އިސްމާޢީލު މަނިކުގެދަރި، ފަޒްނާ އަޙްމަދާއެވެ.\nއިބޫއާ ރައީސް ނަޝީދުގެ އެކުވެރިކަމަކީ އިބޫ ފާހަނގަކުރައްވާގޮތުން އަބަދުވެސް ވަރަށް ވަރުގަދަ އެކުވެރިކަމެކެވެ. 40 އަހަރުގެ ދުވަސްވީ އެކުވެރިކަމެކެވެ. އަދި އެ އެކުވެރިކަމަކީ ކުރިއަށް އޮތްތާގައިވެސް ދުވަހަކުވެސް ހީނަރުވެގެންނުދާނޭ އެކުވެރިކަމެއްކަމަށް އިބޫ ސިފަކުރައްވައެވެ. މިއީ އިބޫގެ ދޫފުޅުން ދެއްވާފައިވާ ޓީވީ އިންޓަވިއުތަކުގައި ހާމަކުރައްވާފައިވާ ޙަޤީޤަތްތަކެކެވެ.\nއިބޫއާ އެމްޑީޕީއާ އޮތީ ކޮން ގުޅުމެއް؟\nއިބްރާހީމް މުޙައްމަދު ޞޯލިޙު، އެންމެ ފުރަތަމަ ރައްޔިތުންގެ މަޖިލީހަށް ހޮވިވަޑައިގަތީ 1993 ގައެވެ. އެއީ އެބޭފުޅާގެ އުމުރުން 30 އަހަރުގައެވެ. ޅ. އަތޮޅު މެމްބަރެއްގެ ގޮތުގައެވެ. އެއަށްފަހު، މިއަދާހަމައަށް 25 އަހަރުވީއިރުވެސް އެހުންނެވީ މަޖިލިސް މެމްބަރެއްގެ ގޮތުގައެވެ.\n1996 ވަނަ އަހަރު އިބޫ ރައްޔިތުންގެ މަޖިލީހުގައި\nއިބޫ އަކީ، އެމްޑީޕީ އުފެއްދުމުގައި އެންމެ އިހުއްސުރެން ބައިވެރިވެ ވަޑައިގެންނެވި ބޭފުޅެކެވެ. އެގޮތުން، 2001 ގައި 42 މެމްބަރުންގެ ސޮޔާއެކު އެމްޑީޕީ އުފައްދަން ކުރެވުނު މަސައްކަތުގައިވެސް އިބޫ ބައިވެރިވެވަޑައިގެންނެވިއެވެ. އެއަށްފަހު، ސްރީލަންކާގައި 2003 ވަނަ އަހަރު، އަމިއްލައަށް ސްރީލަންކާއަށް އަރުވާލެވިގެން ހުންނެވި ރައީސް ނަޝީދާއި އިބޫފަދަ ބޭފުޅުންގެ ބައިވެރިވަޑައިގަތުމާއެކު، އެމްޑީޕީ އުފެދިގެން ދިޔައެވެ. އަދި ޕާޓީގެ ކައުންސިލް މެމްބަރެއްގެ ގޮތުގައި އިބޫ ހަމަޖެހިގެން ދިޔައެވެ. އެއަށްފަހު، މަލްޓި-ޕާޓީ ނިޒާމަށް ވަކާލާތު ކުރުމުގައި މަޖިލިސް ތެރެއިންނާއި، 2004 ވަނަ އަހަރު މިނިވަން ބަހުސްގެ ނަމުގައި ބޭއްވުނު ޙަރަކާތްތަކުގެ އެމްޑީޕީގެ ފަރާތުން އިސް ދައުރެއް އިބޫ އަދާކުރައްވާފައިވެއެވެ. އޭގެ ދެ އަހަރު ފަހުން، މަލްޓި-ޕާޓީ ނިޒާމަށް ހުއްދަ ދެވިގެން ދިޔައިރު، ސްރީލަންކާގައި އަރުވާލެވިގެން އެމްޑީޕީގެ މައި ލީޑަރެއްގެ ގޮތުގައި ރައީސް ނަޝީދު ހުންނެވިއިރު، މާލޭގައި އިސް ލީޑަރެއްގެ ރޯލު އަދާކުރަމުން ދިޔައީ އިބޫއެވެ.\nފޮޓޯ: މިހާރު އޮންލައިން\nމިހުރިހާ ކަމަކުން، އިބޫއާ އެމްޑީޕީއާ އޮންނަ ގުޅުން ހާމަވެގެންދެއެވެ. އިބޫއަކީ އެމްޑީޕީގެ ފައުންޑަރެކެވެ. އެއް މުއައްސިސެވެ. އަދި ހަމައެހެންމެ، ސިޔާސީ ގޮތުންނާއި އެކުވެރިކަމުގެ ގޮތުންނާއި، އަދި ޢާއިލީގޮތުން އަންނިއާ ދެމެދުގައި އޮތް ގުޅުންވެސް އެނގިހާމަވެގެންދެއެވެ. އިބޫއަކީ އަބަދުވެސް އަންނިގެ ހިޔަންޏެއްްފަދައިން އަންނިއާ އެންމެ ގާތުން މަސައްކަތްކުރައްވާ، އަންނިއަށް އެންމެ ބޮޑަށް އެހީތެރިވެވަޑައިގެން އުޅުއްވާ އެއްބޭފުޅާއެވެ.\nއަޅުގަނޑުމެން ދެކޮޅު ހަދަނީ އެމްޑީޕީއާއެވެ!\nއާދެ، އަޅުގަނޑުމެން ދެކޮޅު ހަދަނީ، އެމްޑީޕީގެ ސިޔާސަތާއެވެ. ސެކިއުލާ ޑިމޮކްރަސީއާއެވެ. ޢަލްމާނިއްޔަތާއެވެ. އެކަން މީގެ ކުރީ ޢަދަދު ކިޔުއްވި ހުރިހާ ބޭފުޅުންނަށް ވަރަށް ބޮޑަށް އެނގިލައްވާނެއެވެ. އެހެންކަމުން، އެވާހަކަތައް އިތުރަށް ތަކުރާރު ކުރުމުގެ ބޭނުމެއްނެތެވެ.\nތެދެކެވެ. އިބޫއަކީ އަންނިއެއް ނޫނެވެ. އިބޫއަކީ އަންނިގެ ސިޔާސަތަށް އެންމެ ބޮޑަށް ތައުރީފުކުރައްވާ އެއްބޭފުޅާއެވެ. އިބޫއަކީ އަންނިގެ ޚިޔާލާތާއި ފިކުރަކީ އެންމެ ރަނގަޅު ޚިޔާލާތާއި ފިކުރުކަމަށް ވިދާޅުވާ ބޭފުޅާއެވެ. ތިމަންނަގެ ވެރިކަމެއްގައި އަންނިގެ “ވިޝަން”އާ އެއްގޮތަށް ވެރިކަން ކޮށްދެއްވާނަމޭ ވިދާޅުވާ ބޭފުޅާއެވެ. ޙަޤީޤީ ޖަޒީރާ ރައީސަކީ އަންނި ކަމަށް ވިދާޅުވާ ބޭފުޅާއެވެ. އަންނިއަކީ ނޫ އިޤްތިޞާދުގެ ބާނީ ކަމަށް ވިދާޅުވާ ބޭފުޅާއެވެ. އިބޫއަކީ އަންނިގެ ޅިޔަނެކެވެ. އިބޫއަކީ، ރީނދޫކުލައިން ޖަރީވެފައި ހުންނެވި، އޭގެ އެންމެ އިސް އެއް ބާނީއެވެ. އެ ފިކުރުގެ އެންމެ އިސް އެއް މުއައްސިސެވެ. އިބޫ ޚުދު އަންނިއާއި އެމްޑީޕީއާ މެދު ފަޚުރުވެވަޑައިގަންނަވާކަމަށް ފާޅުގައި ވިދާޅުވެއެވެ.\nމިހިސާބަށް ވާހަކަ ދިޔުމުން، ކުރިން، އެމްޑީޕީއަކީ ލާދީނީ ޕާޓީއެއްކަމަށް ވިދާޅުވި ބޭފުޅުން ފަހަރެއްގައި ވިދާޅުވެފާނެއެވެ. ” އަނެއްކާވެސް، ޝަފީޢުއަށް ތިޔައޮތީ ވަރަށް ބޮޑަށް އޮޅިފައެވެ. އިބޫއަކީ ލާދީނީ ބޭފުޅެއް ނޫނެވެ. އިބޫއަކީ ވަރަށް މަޝްވަރާގެ މަތިން ކަންކަން ކުރައްވާ، ވަރަށް ޚުލްޤުފުޅު ހެޔޮ، ވަރަށް މަޑުމައިތިރި، ފަސްބާގައި އެއްވެސް ކިލަނބުކަމެއްނެތް ބޭފުޅެކެވެ. ބާރު އޮންނަނީ އިބޫ އަތުގައެވެ. އަދި އަންނިއާއި ޔާމިނު ސިޔާސީ މައިދާނުން ދުރުކުރެވޭނީވެސް އިބޫއަށެވެ. އޭރުން، އެމްޑީޕީ އޮންނާނީ އިބޫ އަތުގައެވެ. މިހާރުވެސް އިބޫ އަތަށް އެމްޑީޕީގެ ބާރު އަރައިފިއެވެ. އެހެނީ، އަންނި ބޭނުންވީ އިބޫ ނޫން އެހެން ކެނޑިޑޭޓެކެވެ. ނަމަވެސް، އަހަރުމެންގެ ބާރުން، އަހަރުމެން މަސައްކަތްކުރި ވަރުން، އިބޫއަށް އެއޮތީ ކެންޑިޑޭޓުކަންވެސް ލިބިފައެވެ. އަހަރެމެންނާ އިބޫއާ މިކަމުގައި ވަރަށް ބޮޑަށް މަޝްވަރާކުރެވިއްޖެއެވެ. ކޯލިޝަން ހެދުމަށްފަހު، އަދި އޭގެ ކުރިންވެސް އިބޫއާއެކު އަހަރެމެންނަށް ވަރަށް މަސައްކަތް ކުރެވިއްޖެއެވެ. އިބޫ ވަރަށް ރަނގަޅެވެ. އެމްޑީޕީގެ ދެން ތިއްބެވި ބޭފުޅުން ގޮތެއް ނޫނެވެ. އެހެންވީމާ، ދިވެހިރާއްޖެއިން، ޢަލްމާނިއްޔަތާއި ލާދީނިއްޔަތުވެސް ނައްތާލަން މިއީ އެންމެ ރަނގަޅު ފުރުޞަތެވެ. އިބޫ ކަންކަން ނިންމަވާނީ މަޝްވަރާގެ އުސޫލުންނެވެ. އަހަރެމެން ބުނާގޮތަށް ހައްދަވާނެއެވެ.”\nދެންކޮމެއަކަސް، މިވާހަކަތަށް، ވަރަށް ކުރިޔަށް ގެންގޮސް، އިބޫ ކޮންމެހެން ހޮވަން ޖެހިއްޖެކަމުގެ “ޙުއްޖަތް” ދައްކަވާނެއެވެ. އަދި، މިއީ ޤައުމަށް މި ވަޤުތަށް އެންމެ ލާބަޔާއި މަންފާހުރި ގޮތްކަމަށްވެސް ވިދާޅުވާނެއެވެ.\nވަރަށް ރަނގަޅެވެ. ތިޔައީ ތިބޭފުޅުންގެ ވިސްނުންފުޅެވެ. ތިބޭފުޅުންގެ ތަޞައްވުރެވެ. ނަމަވެސް، ދެރަކަމަކީ، ވިސްނާ ވިސްނާ މިތަޞައްވުރު މަސައްކަތްކޮށްފާނެކަމަށް އަޅުގަނޑުގެ ވިސްނުމަކަން ނައިކަމެވެ. އާދޭހެވެ. ތިބޭފުޅުންގެ ހިތަށް ތިޔަ އެރީ ރަނގަޅު އެއްޗެއްކަމަށްވެސް ވެދާނެއެވެ. އަޅުގަނޑުގެ ވިސްނުން ކޮށީ ކަމަށްވެސް ވެދާނެއެވެ. އެކަމަކު، ދަންނަވަންތޯއެވެ. އެވިސްނުން ނައިސްގެން އުޅޭ ސަބަބުތަކެއްވެސް އެބަހުއްޓެވެ. އޭގެ ތެރެއިން، އެއްބައި ވާހަކަ އިސްވެ ހިނގައްޖެވެސް މެއެވެ. އެއީ، އިބޫއާ އެމްޑީޕީއާ އޮތްގުޅުމާއި، އެޕާޓީގެ އިސްވެރިންނާ އޮތްގުޅުމާއި، ޚާއްޞަކޮށް އަންނިއާ އޮތްގުޅުމުގެ ވާހަކައެވެ. އަދިވެސް ވަރަށް ގިނަ ކަންކަން އެބަހުއްޓެވެ. އެއިން ބައެއް ވާހަކަތައް މިލިޔުމުގައި ހިމަނާލެވޭތޯ ބަލާނަމެވެ.\nއެގޮތުން، އިބޫއަކީ އަންނިގެ ވެރިކަމުގައިވެސް، އަދި މިއަދާ ހަމައަށްވެސް އެމްޑީޕީގެ ޕާލިމަންޓް ގްރޫޕުގެ ލީޑަރެވެ. ދަތްކުނޑިވިކާފައި އެމްޑީޕީ ދެކެ އަޅުގަނޑުމެން އެންމެ ގަދަޔަށް ރުޅިއައި ދުވަސްވަރުވެސް އެޕާޓީގެ އެންމެ ވަރުގަދަ އެއްގުނަނުގެ ލީޑަރެވެ. ތިޔަ ވިދާޅުވާ، ލާދީނީ އަންނިގެ ވެރިކަމުގައިވެސް، ދެގޮތެއްނުވެ ސާބިތުވެ ހުންނެވި އެއްލީޑަރެވެ. އެމްޑީޕީގެ ވެރިކަމުގައި ހުރިހާ ޖަރީމާތަކެއް ހިންގި ދުވަސްވަރުވެސް އޭގެ އެންމެ މަތީ އެއްމަޤާމު ފުރުއްވި ބޭފުޅެވެ. 23 ޑިސެމްބަރުގައި ދިވެހިރާއްޖޭގެ ހުރިހާ ރައްޔިތުން ކަހަލަގޮަތަކަށް އެމްޑީޕީ ސަރުކާރުގެ ލާދީނިއްޔަތާ ދެކޮޅަށް، އިސްލާމްދީނުގެ ހިމާޔަތުގެ ނަމުގައި ބޭއްވި ބޮޑު މުޒާހަރާއަށް، ރައްދު ދިނުމުގެ ގޮތުން، އެމްޑީޕީން ރައީސް ނަޝީދު ހިމެނިވަޑައިގަންނަވާގޮތަށް “މެދުމިނުގެ” ނަމުގައި ބޭއްވި މުޒަހާރާގައިވެސް އެންމެ ކުރީ ސަފުގައި ހުންނެވި އެއްބޭފުޅަކީ އިބޫއެވެ. އެމުޒާހަރާގައި އަންނި މާތް ނަބިއްޔާ صلى الله عليه وسلم އަށް ނުސީދާގޮތެއްގައި ހަޖޫޖެހިއިރު، ހިނިތުން މޫނަކާއެކު އަތްޕުޅު ޖައްސަވަން ހުންނެވި އެއްބޭފުޅަކީ އިބޫއެވެ. އަޅުގަނޑަށް ނުވިސްނިގެން އުޅެނީ މިހެންވެއެވެ. ތިބޭފުޅުން ތިޔަދައްކަވާ ވާހަކަފުޅާ މިހިރަމިހިރަ ކަންކަން ގުޅުވާނީ ކިހިނަކުންތޯއެވެ.\nތެދެކެވެ. އެ މުޒާހަރާގައިވެސް އިބޫ ހުންނެވީ، ވަރަށް މަޑުމައިތިރިކަމާއެކު ހިނިތުން މޫނެއްގައެވެ. އެހާ ޙަރާކާތް ގިނަ ނުކުރައްވައެވެ. ބައެއްފަހަރު، ދިދަ އުފުއްލަވާ އަތްޖައްސަވައެވެ.\nތެދެކެވެ. އޭރުވެސް، މިހާރުވެސް އެ މަޑުމައިތިރިކަމުގެ ސިފަ އެބަހުއްޓެވެ. އެކަމަށް އަޅުގަނޑުވެސް ދެކޮޅެއް ނަހަދާނަމެވެ. އެމްޑީޕީން ޖަރީމާތައް ހިންގިއިރުވެސް އިބޫ މަޑުމައިތިރިކޮށް ހުންނެވިއެވެ. މަޑުމައިތިރިކަމުގެ ސިފައަށް އަޅުގަނޑުވެސް ލޯބިކުރަމެވެ. އަޅުގަނޑުގެ ހިތަށްއަރައެވެ. އަޅުގަނޑަކީވެސް މަޑުމައިތިރި، ރުޅިމަޑު މީހަކަށްވިނަމަ، ކިހައި ރަނގަޅުވީސްހެވެ. އެހެންޏާމު، މިބޭކާރު ވާހަކަތައް ނުލިޔެ، ބަސްއަހާ މީހެއްފަދައިން ހުރެވުނީސް ނޫން ހެއްޔެވެ. އެކަމަކު، ނަމަނަމައިން ކުރާނޭ ފައިދާއެއްނެތެވެ. ޙަދީޘްފުޅުގައި އޮތީ، ނަމަނަމައިން ދޮރުހުޅުވިގެންދާނީ ޝައިޠާނީ ވަސްވާހަށެވެ.\nކޮންމެއަކަސް، މީހެއްގެ ގާގައި ރަނގަޅު ސިފައެއް ހުރެއްޖެނަމަ، އެކަން ފާހަނގަކޮށް، އެކަމަށް ތަޢުރީފު ކުރުމަކީ ނެތްކަމެއްނޫނެވެ. އެއީ ޢަދުލުވެރިވުމެވެ. އެހެންކަމުން، ކާފަރެއްގެ ކިބައިންވެސް ރަނގަޅު ސިފަތަކެއް ފެނިއްޖެނަމަ، އެކަންކަމަށް ތަޢުރީފުކުރުމަކީ ދީން މަނާކުރާކަމެއްނޫނެވެ. ބައެއްފަހަރު، އެކަމަށް ދީނުން ހިއްވަރުވެސް ދެއްވާކަމެކެވެ. މިކަން އެނގިގެންދަނީ މާތް ނަބިއްޔާ صلى الله عليه وسلم ގެ ސީރަތުންނެވެ. ދެން އަނެއްކާ، އަޅުގަނޑު އިބޫއަކީ ކާފަރެކޭ ބުނެފިއޭ ވިދާޅުނުވާށެވެ. އިބޫއަކީ މުސްލިމެކެވެ. އަދި މުސްލިމެއްގެ ގާގައި އެފަދަ ރީތި ސިފަތަކެއް ހުރެއްޖެނަމަ، ތައުރީފުކުރުން މާބޮޑަށް އައުލާވެގެންވޭ ނޫންތޯއެވެ.\nކޯލިޝަން މަސައްކަތް ކުރާނެތަ؟\nދެން އޮތީ މިހަދައިގެން އުޅޭ ކޯލިޝަނުގެ ވާހަކައެވެ. އިބޫއަކީ އަންނިއެއް ނޫނެވެ. އަދި އިބޫއަކީ ޝެއިޚް އިމްރާނެއްވެސް ނޫނެވެ. އެވަރު އެންމެންނަށްވެސް އެނގެއެވެ.\nކޯލިޝަނަށް ބަލާއިރު މިއޮތީ،4ސިޔާސީ ފިކުރެކެވެ. އެމްޑީޕީ، ޢަދާލަތު، ޖޭޕީ އަދި މައުމޫނު ފެކްޝަނެވެ. އެމްޑީޕީ އަކީ ސެކިއުލާ ޑިމޮކްރަސީއަކަށް ވަކާލާތުކުރާ ފިކުރެކެވެ. ޢަދާލަތަކީ، އިސްލާމީ ފިކުރެކެވެ. ވެރިކަމުގެ ހުރިހާ ކަމެއްވެސް ދީނީ ތަރަހައިގެ ތެރެއިން ދިޔުމަށް ވަކާލާތުކުރާ ފިކުރެކެވެ. ނަމަވެސް، ތެދުތެދަށް ދަންނަވާނަމަ، ޖުމްހޫރީ ޕާޓީއަކީ ކޮންކަހަލަ ފިކުރެއްކަމެއް އަޅުގަނޑަކަށް ނޭނގެއެވެ. އެނގޭހާވެސް އެއްޗަކީ، އެއީ ޤާޞިމުގެ އުފެއްދުމެއްކަމެވެ. ހަމަ ޔަޤީނުންވެސް، ލާދީނީއެއް ނުވާނެއެވެ. ދީނީ ޢިލްމުވެރިންނާ (ޚާއްޞަކޮށް، ޢަދާލަތު ޢިލްމުވެރިންނާ ޤާޞިމާ ގުޅުން ބޮޑެވެ. އެހެންކަމުން، ހުރިހާ ކަމެއް ފުރިހަމަ ނުވިޔަސް، ދީނީ ޢިލްމުވެރިންގެ ބަސް އަޑުއައްސަވާ ބޭފުޅެއްކަމަށް ބުނެވިދާނެއެވެ.) ދެންއޮތީ މައުމޫނު ފެކްޝަނެވެ. މައުމޫނު ފެކްޝަނަކީ، ވަޠަނީ ދީނީ ފިކުރެކެވެ.\nކޮންމެއަކަސް، ފިކުރުތަށް ބެހިފައިވަނީ މިގޮތަށެވެ. މިތަނުން، އެމްޑީޕީ ފިކުރަކީ، ޢަދާލަތާއި، ޖޭޕީއާއި މައުމޫނާ މުޅިން އިދިކޮޅު ފިކުރެކެވެ. ޢަދާލަތަކީ، އެމްޑީޕީއާއި މައުމޫނާ ކަނޑިއާކަނޑި ފިކުރެކެވެ. ޖޭޕީއަކީ އޭރަކު ދިމާވި ބަޔަކާވެސް ގުޅިދާނެ ފިކުރެއްކަމަށް ބަލަމާތޯއެވެ. އެހެނީ، ޤާސިމަށް އުދަނގޫ ނުކޮށް، ޤާސިމުގެ ވިޔަފާރިއަށް ގެއްލުން ނުދޭހާ ހިނދަކު، އެބޭފުޅާ އެބަޔަކާއެކު ކުރިއަށް ވަޑައިގަންނަވާނެ ބޭފުޅެކެވެ. މިހެން ދެންނެވިޔަސް، ލާދީނިއްޔަތެއް ފައުޅުވެއްޖެނަމަ، އެބަޔަކާއެކު ކުރިޔަށް ވަޑައިގެންފާނޭ އަޅުގަނޑުގެ ހިތެއް ނުބުނެއެވެ. ޤާސިމާމެދު އަޅުގަނޑުގެ އޮންނަނީ، ހެޔޮ ހިތެކެވެ. ޤާނޫނު އަސާސީގައި، އެހިމެނުއްވި އިސްލާމްކަމުގެ ނުކުތާގެ ސަބަބުންނެވެ. މާތް ﷲ ޤާޞިމަށް ހެޔޮ ރަޙްމަތްލައްވާށިއެވެ. އާމީން!\nމިވާހަކަތައް ލިޔަމުންދާއިރު، އަޅުގަނޑުގެ ހިތަށް އެރި އެއްޗެއް ވަރަށް ތެދުތެދަށް ދަންނަވަންތޯއެވެ. އަޅުގަނޑު ހިތަށްއެރީ، ހުދު މިބޭފުޅުންވެސް މިއީ “ވޯކު”ކޮށްފާނޭ ކޯލިޝަނެއްކަމަށް ހިތާހިތުން ޤަބޫލެއްނުކުރާނެއެވެ. މިއީ އެހާވެސް ސާފުކަމެކެވެ. އެހެންކަމުން، އަޅުގަނޑު ކީއްކުރަން ލިޔާ ބޭކާރު ވާހަކަތަކެއްތޯއެވެ. ނަމަވެސް، އެހެން ހިތަށް އެރި ނަމަވެސް، އެއާވިދިގެން އެހެން އެއްޗެއްވެސް ހިތަށް އަރައެވެ. އެއީ ދިވެހިރައްޔިތުންނަކީ ވަރަށް އަވަހަށް ކަންކަން ހަނދާންނެތޭ ބައެކެވެ. މިހެން ބުނުމުން، މިއީ އަނެއްކާ ދިވެހިރައްޔިތުން ނިކަމެތިކުރީ ކަމަށް ނުބަލާށެވެ. ބަދުބަސް ބުނީކަމަށް ނުބަލާށެވެ. އެހެނީ، މިއީ އަޅުގަނޑުވެސް ހިމެނޭގޮތުގައި، އަޅުގަނޑުމެންގެ ޙާލަތު ހުންނަގޮތެވެ. ސިޔާސީން، މިއަދު ވަކި އެއްޗެއް، މާދަމާ އެއާ މުޅިން އިދިކޮޅު އެއްޗެއް ކީމަވެސް އަޅުގަނޑުމެން ތިބޭނީ އަތްޖަހާށެވެ. އަދި، އެއީ އެންމެ ތެދުކަމަށް ބަލައިގެންނެވެ. ނަމަވެސް، ދިވެހިރައްޔިތުންގެ ތެރެއިން ޙައްޤަށް ލޯބިކުރާ މީހުންވެސް މަދެއްނޫނެވެ. ކަންކަން އޮޅުން ފިލުވަން ބޭނުންވާ މީހުންވެސް ވަރަށް ގިނައެވެ. އެހެންކަމުން، މިވާހަކަތަކުން ވަރަށް ގިނަމީހުންނަށް ކޮންމެވެސް ވަރެއްގެ މަޢުލޫމާތާއި ޚިޔާލާތެއް ލިބިގެންދާނެކަމާމެދު ޝައްކެއްނެތެވެ. އެހެންކަމުން، ވާހަކައާއިގެން ކުރިޔަށްދާނަމެވެ.\nއާދެ، އޮޅުންބޮޅުން މިފަދަ ކޯލިޝަނެއްގެ ކުރިމަގު ދިގެއް ނުވާނެއެވެ. އެހެނީ، މިއީ އަބަދުވެސް ފިކުރު ދިމާނުވާ ހަތުރުންނެވެ. އިބޫއަށް ވެރިކަން ލިބުމަށްފަހު، ސަރުކާރު ބަހާނެ ގޮތާމެދު މައްސަލަ ޖެހުމަކީ ނުވެނުދާނެ ކަމެކެވެ. އެއީ މިހާރު އަނގަބަހުންވިޔަސް، އަދި ކަރުދާހުގައިވިޔަސް އެއްބަސްވުމެއް އޮތަސް އެކަންވާނެ ގޮތެވެ. މާގިނަ ދުވަހެއްނުވެ، ދެން ނުކުންނާނީ، މަޖިލީހުގެ ގޮނޑިއަށް ކުރިމަތިލުމުގައި ދާއިރާތައް ބަހާނެގޮތާމެދު ނުކުންނާނެ މައްސަލައެވެ. މިވެސް އެގްރީމެންޓުކުރެވި އެބަަސްވެވިފައި އޮވެދާނެއެވެ. އެކަމަކު، ދަންނާށެވެ. އެމްޑީޕީއަކީ އެމްޑީޕީއެވެ. ޕީޕީއެމް ކޯލިޝަނުގައި ޢަދާލަތަށް އޭރު ލިބުނު ލަނޑު އަދިވެސް ޢަދާލަތު ބޭފުޅުން ހަނދުމަހުންނާނެއެވެ. ދެން އޭގައި ބުނެވިދާނެއެވެ. ” ތިމަންނަމެން، އޭރު ދިޔައީ އެއްވެސް އެއްބަސްވުމެއްނެތި، އެއްވެސް ޝަރުޠެއްނެތިއެވެ. އެހެންކަމުން، އެމީހުންނަށް އޭރު އެހެން ހަދަން ފުރުޞަތު ލިބުނީއެވެ. މިފަހަރު މިދަނީ ވަރުގަދަ އެގްރީމަންޓުތަކެއް ހެދިގެންނެވެ. އެއްބަސްވުންތަކާއި، އެގްރީމަންޓުތައް ހެދިފައިވާނީ ވަރަށް ތަފްސީލުކޮށެވެ. އަދި އެ އެއްބަަސްވުންތަކަށް އިބޫ ވަރަށް ބޮޑަށް އިޙްތިރާމުކުރައްވާނެކަން ޔަޤީނެވެ.”\nއާދޭހެވެ. އެގޮތަށް އެހެންވެއްޖެނަމަ، ކިތަންމެހާވެސް ރަނގަޅެވެ. ނަމަވެސް، މި މޮޔަމީހާއަށް ހީވާ އެއްޗެއްވެސް ބުނެފާނަމެވެ. މިހެން ދެންނެވީމަ، އަބަދުވެސް ޝަފީޢުމެންނަށް އޮންނަނީ ކުށް ހީވެފައެވެ، ވިދާޅުނުވާށެވެ. އަޅުގަނޑުވެސް ބޭނުންވާ އެއްޗެއް ބުނުމުގެ ފުރުޞަތުދެއްވާށެވެ. އެއަށްފަހު، މޮޔަމީހާ ބުނި އެއްޗެއްކަމަށް ބަލައި، އެކަމާ އަޅައިނުލައްވާ ދޫކޮށްލައްވާށެވެ.\nއާދެ، ސިޔާސީ މައިދާނަށް ބަލާއިރު، އަޅުގަނޑަށް ފެންނަނީ، މީތި މަސައްކަތްނުކުރާނެ ތަނެވެ. އެހެނީ، މިއީ ފިކުރީގޮތުންނާއި ފަލްސަފީގޮތުން އަދުއްވުންކަމުގައިވުމުން، އެއްބަޔަކު އަނެއްބަޔަކަށް ލިބޭ ދާއިރާ މަދުވުމުން ބޮޑާ ހާކާނެކަމާމެދު ޝައްކެއްވެސް ނެތެވެ. މިހާތަނަށް ކޯލިޝަން ހެދުނު ކޮންމެ ފަހަރަކު އެކަންވެފައިވެސް އޮތީ އެހެންނެވެ. އެއީ މިޤައުމުގެ ސިޔާސީ ޙަޤީޤަތެކެވެ. އެމްޑިީޕީއަކީ، ބޮޑު ޕާޓީކަމަށްވުމުން، ރައީސުލްޖުމްހޫރިއްޔާއަކީ އެމީހުންގެ މީހަކަށްވުމުން، ޢަދާލަތާއި މައުމޫނާއި ޤާސިމަށް ސައްތައިންސައްތަ އިތުބާރުކުރެވެން ނެތުމުން، އެޕާޓީން ދޫދޭން ބޭނުމެއް ނުވާނެއެވެ. އެކަމުގެ ބަހަނާއަކަށް ވާނީ، ވެރިކަމެއް ހިންގުމުގައި، އެންމެ މުހިއްމު އެއްތަނަކީ މަޖިލީހެވެ. މަޖިލިސް ލިބުމަކީ، ހަމަޖެހިގެން ވެރިކަމެއް ކުރުމަށް ލިބޭ ވަރަށް ބޮޑު ގެރެންޓީއެކެވެ. ސަރުކާރުން ބޭނުންވާ ބިލުތަކާއި، ބަޖެޓާއި، އަދިވެސް އެހެނިހެން މުއައްސަސާތަކަށް މެމްބަރުން އައްޔަން ކުރުމާއި، މިހެންގޮސް ވަރަށް ގިނަ މަޞްލަޙަތުތަކެއް ހިމެނޭ ތަނެވެ. އެތަނުގެ މެޖޯރިޓީ އެމްޑީޕީން ބޭނުންވާނެއެވެ. އެކަމުގައި، އެހެންބަޔަކަށް ގިނަ ޓިކެޓުތަކެއް ދޭން ބޭނުމެއްނުވާނެއެވެ.\nނަމަވެސް، އިބޫއަކީ މަޑުމައިތިރި، އެންމެނާ ގުޅޭ، މަޝްވަރާގެ އަހުލުވެރިބޭފުޅަކަށްވުމުން، މަޝްވަރާގެ މަތިން އެކަން ގޮސްދާނެކަމަށް ބައެއްމީހުންނަށް ހީވެފައި އޮވެދާނެއެވެ. އަދި މިހާރުވެސް އިބޫ އެގެންދަވަނީ ތަފާތު ފިކުރުތަކުގެ މީހުން ގޮވައިގެންކަމަށް ބުނެފާނެއެވެ. އެކަމަކު، ދަންނަވަންތޯއެވެ. އެކަން އެހެންވުމަށްވުރެ ނުވުން ގާތެވެ. މިހާރު، ބަޔަކު ބުނިހާ އެއްޗަކަށް ހާނ ހޫނއެވެ، ވިދާޅުވެގެން އިބޫއަށް ކުރިޔަށް ދެވިދާނެއެވެ. އަދި އެގެންދަވަނީވެސް ކުރިޔަށެވެ. ނަމަވެސް، ވެރިކަން ލިބުމުން، ކަންކަން ޢަމަލީ މައިދާނުގައި ތަންފީޒުކުރަންޖެހޭ ހިސާބަށް ދިޔުމުން، ޙަޤީޤީ ކޯޅުން ފެށޭނެއެވެ. އޭރުން، އެއްބަޔަކުވެސް ދުލެއްނުދޭނެއެވެ. މިހާރު ތަންފީޒުކުރަންޖެހޭ ކަމެއްނެތެވެ. މިހާރު އޮތީ، އެބަޔަކު ބޭނުން މާއްދާއެއް މެނިފެސްޓޯގައި ހިމެނުމާއި، ޖަލްސާގައި ދައްކާނެ ނުކުތާތަށް ބުނެދިނުމެވެ. އޭގައި، ކުދިކުދި އަރައިރުން ހުއްޓަސް މަޞްލަޙަތަށް އެބަޔަކު ބޭނުންގޮތަކަށް އެކަންވާނޭ ކަމަށް އެއްބަސްވެވިދާނެއެވެ. ކޮންމެގޮތެއް ހަދާފައިވެސް، މިހާރު ބޭނުންވަނީ ވެރިކަމެވެ. މިވެރިކަން ވެއްޓުމެވެ.\nއާދެ، އިބޫގެ މަޑުމައިތިރިކަމަކީ، ބައެއްފަހަރު ހެވަކަށް ވިޔަސް، އެއީ ވަރަށް ބޮޑު ގެއްލުމެއްވެސް މެއެވެ. އެހެނީ، މިފަދަ ކަމެއްގައި، އެމްޑީޕީގެ އިސް ދެންތިބި ވެރިން އިބޫއަށް ދުލެއްނުކުރާނެއެވެ. ޢަދާލަތަށް އެމީހުންގެ ހިތުގައި އޮންނަނީ އަމަށަކު ރުޅިއެއްނޫންކަންވެސް މިދަނޑިވަޅު ހަނދާންނައްތާލައިގެން ނުވާނެއެވެ. މިއުޅެނީ، އައިޑިއޮލޮޖީގެ ތަފާތެވެ. ފެނާއި ތެލުގެ ތަފާތެވެ. އަދި އިބޫއަށް އެމީހުންނާ ދެކޮޅަށް ނުކުމެވަޑައިގަންނަވަން ކެރިވަޑައިގަންނަވާއެކޭވެސް ބުނެވޭކަށްނެތެވެ. މިއީ މާޒީ ބުނާގޮތެކެވެ. ޣައިބަށް ދައުވާކުރަނީއެއް ނޫނެވެ. އެހެނީ، މުސްތަޤުބަލަށް އިންސާނުންތައްޔާރުވަނީ މާޒީން ޢިބްރަތްލިބިގެންނެވެ. މާޒީގައި އިބޫގެ ލީޑާޝިޕްގެ ދަށުންމަޖިލިސް ކޮންޓްރޯލު ކުރެވިފައެއް ނުވެއެވެ. މީގެ އެއްމިސާލަކީ، ޤައުމުގެ ބިން ބޭރު މީހުންނަށް މިލްކުކުރެވޭގޮތަށް ފާސްކުރި ބިލުވެސް އެމްޑީޕީ ޕާލިމަންޓް މެމްބަރުންގެ ތެރެއިން ބަޔަކު ހަޅޭފަޅޭ ލަވައި، ފްރީލައިން ވިޕެއް ނެރުވާ، އެބިލު ޕީޕިއެމާ ގުޅިގެން، ވޯޓުލާ ފާސްކުރި އިރުވެސް، އެކަމާ ދެރަވެ ކަރުނަ އަޅުއްވައި، ނޫސްތަކަށް އިންޓަވިއު ދެއްވުން ނޫންކަމެއް އިބޫއަށް ކުރެއްވިފައެއް ނުވެއެވެ. މީގެ އެންމެ ހެއްވާ ތަންކޮޅަކީ، އެބިލު މަޖިލީހަށް ހުށަހެޅުމުގެ ކުރިން، ޤައުމު ނުވިއްކާށޭ، ޤައުމަށް ޚިޔާނާތްތެރި ނުވާށޭ، ޤައުމަށް ޤައްދާރުވެރި ނުވާށޭ ބުނެ، މުޒާހަރާކޮށް، މަޖިލީހުގައި ހަޅުތާލުކޮށް ހެދީވެސް އެމްޑީޕީންނެވެ. ކިޔުންތެރިންނަށް ހަނދާން އައު ކޮށްލުމުގެ ގޮތުން ދަންނަވަމެވެ. މިއީ އެއްކަލަ، އެކިޔާ ގޯނިގޯންޏަށް ފައިސާ އަޅައިގެން، އިދިކޮޅު މަޖްލީސް މެމްބަރުން ރިޝްވަތުހިފިކަމަށް ދެކެވޭ ވާހަކައެވެ.\n“ކްލެޝް އޮފް އައިޑިއޮލޮޖީސް” ނުވަތަ އެއްފިކުރު އަނެއްފިކުރާ ފުށުއަރާ ހިނދުވާނީ ކިހިނެއް؟!\nސަރުކާރު ހިންގުމުގެ ކަންކަމުގައި، މިފިކުރުތައް ފުށުއަރާ މައްސަލައެއްގައި ކަންތައްވެގެންދާނެ ގޮތަކާމެދު ވިސްނާލަމާ ހިނގާށެވެ. ކުރިން ދެންނެވި ފަދައިން މިއީ ތަފާތު އިދިކޮޅު ފުށުއަރާ ފިކުރުތަކެކެވެ. އެފަދަ ދަނޑިވަޅެއްގައި އިބޫ ކަންތައްކުރާނީ ކޮންގޮތަކަށްތޯއެވެ. ޝެއިޚް އިމްރާން ބޭނުންފުޅުވާ ގޮތަށްތޯއެވެ. ނުވަތަ މައުމޫނު ބޭނުންފުޅުވާ ގޮތަށްތޯއެވެ. ނުވަތަ ޤާސިމު ބޭނުންފުޅުވާ ގޮތަށްތޯއެވެ. ނުވަތަ އަންނި ބޭނުންފުޅުވާ ގޮތަށްތޯއެވެ. އަންނި ހުއްޓަސް ނެތަސް، އިބޫއަށް އިސްވާނީ އެމްޑީޕީ ފިކުރު ނޫންތޯއެވެ. އެހެނީ، އެއީ އަންނި ހުއްޓަސް ނެތަސް އިބޫގެ ޕާޓީއެވެ. އިބޫއަށް އިބޫގެ ޕާޓީ މުހިއްމުވާނެ ނޫންތޯއެވެ. އަދި ވެރިކަމުގައި ހުންނަވާ ދުވަސްވަރު، އެންމެ ބޮޑު އެހީއާއި ރުހުން އިބޫ ބޭނުންފުޅުވާނީވެސް އެމްޑީޕީގެ ނޫންތޯއެވެ. ޢަދާލަތުގެއެއް ނޫނެއްނޫންތޯއެވެ. މިއީ ހަމަބުއްދި ނޫންތޯއެވެ.\nއަދި އެހެންނުވާންވީ ސަބަބެއްނެތެވެ. އެހެނީ، އެމްޑީޕީއަކީ އިބޫގެ އަމިއްލަ ޕާޓީއެވެ. އެންމެ ބޮޑު ޕާޓީއެވެ. މަޖިލީހުގެ ތެރޭގައި އެންމެ ގޮނޑިވެސް ގިނަވާނެ ޕާޓީކަމަށް ބަލަމާ ހިނގާށެވެ. ވުމާއެކު، އިބޫއަށް އެހެން ފިކުރެއް ކުރިޔަށް ނެރެވޭނެތޯއެވެ. އެ ހިސާބުން، އެފަދައިން އެއްފަހަރު ކަންތައްވެ، ދެވަނަ ފަހަރު ކަންތައްވެ، ތިންވަނަ ފަހަރު ކަންތައްވާއިރަށް ކޯލިޝަން ރޫޅެން ފަށާނެއެވެ. އެއްބަޔަކު، އެމްޑީޕީ މާ ޚުދުމުޚުތާރުކަމަށް ބުނެ ނުކުންނައިރު، އަނެއްބަޔަކު ނުކުންނާނީ، ލާދީނީއޭ ކިޔާފައިކަމަށްވުންވެސް އެކަށީގެންވެއެވެ. މިހެން އަޅުގަނޑު ދެންނެވުމުން، ޣައިބުގެ ވާހަކަދައްކާ ކަމަށްވެދާނެއެވެ. ޣައިބުގައިވާ ކަންކަން ނޭނގޭނެ ކަމަށް ބުނެފާނެއެވެ. އެހެންކަމުން، އަނެއްކާވެސް ހަނދާންކޮށްދެމެވެ. މިއީ ޣައިބަށް ދައުވާކުރުމެއް ނޫނެވެ. މިއަށް ކިޔަނީ، މާޒީން ޢިބުރަތް ނެގުމެވެ. މިކަން 2008 ގައި ނުވޭތޯއެވެ. މުއުމިނެއްގެ ގަޔަށް އެއްހޮރަކުން ދެފަހަރު ކަށްޓެއް ނުޖަހާނޭ ޙަދީޘްފުޅުގައި އޮންނަނީވެސް މިކަހަލަ ކަންކަމަށް ސަމާލުވެ ތިބުމަށެވެ.\nމިހެން ބުނުމުން، ބައެއްމީހުން ބުނެފާނެއެވެ. ރަނގަޅެވެ. ތިހެން ވެދާނެއެވެ. އޭގެ މައްސަލައެއްނެތެވެ. އެކަމަކު، މިހާރު ބޭނުންވަނީ އަނިޔާވެރިކަން ނިންމުމަށެވެ. ވައްކަން ނިމުމަކަށް ގެނައުމަށެވެ. އެއީ ވާޖިބެކެވެ. ރަނގަޅެވެ. އެއީ ވާޖިބެކެވެ. އެކަމަކު، އެ ވާޖިބާއެކު، އެހެން ވާޖިބެއް އެބައާދެއެވެ. އެއީ، އެއަށްވުރެ، ޤައުމުގެ ޙަލާތު ގޯސް ނުވާނެކަމުގެ ޔާޤީންކަން އޮތުމެވެ. އެކަމަކު، ތިބޭފުޅުންނަށް އެ ޔަޤީންކަމެއްނެތެވެ. ތިބޭފުޅުންގެ ބަހަކަށްވެފައިވަނީ، އެފަދަ ދުވަހެއް ދިމާވެއްޖެނަމަ، ނުކުންނާނީއެވެ. އަދި ޙައްޤުބަސް ބުނާނީއެވެ. މިޖެހުނީ ކޮންތާކުތޯއެވެ؟!! މިއީ ކުޅޭކުޅޭ ކުޅިވަރެއްތޯއެވެ. މިހިރަ މިހިރަ ކަންކަމާހެދި، ތިބޭފުޅުންގެ އުޞޫލުތަކަކީ ކޮބައިކަން ރައްޔިތުންނަށް އޮޅިއްޖެއެވެ. އިއްޔެ، ލާދީނިއްޔަތު އެންމެ ނުރައްކާވެ، މިއަދު އެއީ ދެވަނަ ދަރަޖައިގެ ކަމަކަށް އެބަވެއެވެ. މާޒީގައި ދެކެވުނު ވާހަކަތައް، ރައްޔިތުންގެ ކަންފަތުން ފިލައިގެން ނުގޮސް ހަރުލާފައި އެބަހުއްޓެވެ. އެންމެ ކުޑަމިނުން، ޞަރީޙަކޮށް މިވާ ގޮތެއް ރައްޔިތުންނަށް ކިޔައި ދެއްވުމުން، ރައްޔިތުންނަށް ތިޔަބޭފުޅުންގެ ވެލިއުސްތަކާއި އުޞޫލުތައް އޮޅިގެން، ރައްޔިތުންނަށް ވާނުވާ ނޭނގިގެން އުޅޭކަށް ނުޖެހޭނެއެވެ. މިހެން ދެންނެވީމާ، ހީވެދާނެއެވެ. ” މިޝަފީޢު، އަނެއްކާ މިފެށީ ކޮންވާހަކައެއްހޭ؟ އެހެނީ، އަހަރެމެން ޕޯޑިއަމްތަކުގައި މިވެގެން އުޅޭގޮތް އެބަ ކިޔައިދެމެވެ. އެބަ ބުނަމެވެ. މިއުޅެނީ، އެންމެންވެގެން އަނިޔާވެރިކަން ނިމުމަކަށް ގެންނަންވެގެންނޭއެވެ. އަހަރެމެންގެ ފިކުރުތައް ތަފާތެވެ. ވިސްނުންވެސް ތަފާތެވެ. އެކަމަކު، މިއުޅެނީ، ވައްކަމާ ދެކޮޅަށް ތެދުވެގެންނެއެވެ. މިއުޅެނީ ކޮރަޕްޝަން ނައްތާލަންވެގެނެންނެވެ. މިއުޅެނީ، ހެޔޮ ވެރިއަކު އައްޔަން ކުރަންވެގެންނެވެ.”\nއާދެ، ތިބޭފުޅުން އެކަން އެބަކުރައްވަމުއެވެ. މާބޮޑަށްވެސް އެބަކުރައްވައެވެ. ބައެއްފަހަރު، ތަންކޮޅެއް މައްޗަށް ދާހެން ހީވާ ވަރަށްވެސް އެބަކުރައްވައެވެ. އެކަމަކު، އަޅުގަނޑު މިދައްކަނީ އެ ވާހަކައެއް ނޫނެވެ. އަޅުގަނޑު މިދަންނަވަނީ، އިއްޔެ، ލާދީނީވި ބަޔަކު މިއަދު ދީނީ ވެއްޖެތޯއެވެ. އިއްޔެ ރާއްޖެއަށް އެންމެ ނުރައްކާތެރި ފަލްސަފާއެއް ގެންނަން އުޅުނު ބަޔަކު، އެފަލްސަފާ ދޫކޮށްލައިފިހެއްޔެވެ. ތިބޭފުޅުންނަށް ކޮރަޕްޝަނާއި، އަނިޔާވެރިކަމާއި، ވައްކަމާއި، ޚިޔާނާތާ ދެކޮޅަށް މަސައްކަތް ކުރެވެންވަނީ ދިވެހިރާއްޖެއަށް އެންމެ ނާމާން ނުރައްކާތެރި މީހުންގެ ޕޯޑިއަމުގައިތޯއެވެ. އެއީ ކޮރަޕްޝަނާއި، ޚިޔާނާތާއި، އަނިޔާވެރިކަމާއި، ލާދީނިއްޔަތުން ފަސްބައި ސާފު ބައެއްތޯއެވެ؟! ތިބޭފުޅުންގެ އަމިއްލަ މިނިވަންކަން ކޮބައިތޯއެވެ؟ ތިބޭފުޅުންގެ އުޞޫލުތައް ކޮބައިތޯއެވެ؟ ރައްޔިތުންނަށް ނުވިސްނިގެން މިއުޅެނީ އެކަންކަމެވެ. ދެން ވިދާޅުވެފާނެއެވެ. އަނިޔާވެރިކަން މިހާރު މާބޮޑެވެ. ވައްކަން މާބޮޑެވެ. ބައްލަވާ، ތިބޭފުޅުންގެ ބަހުން، ” 30 އަހަރުގެ އަނިޔާވެރި ޑިކްޓޭޓަރު”، އިންނެވީ ކޮންކޮޅެއްގައިތޯއެވެ؟ އެ އަނިޔާވެރިކަމުގެ “ކަރުސަތުނާމާ” އަދިވެސް ރައްޔިތުން ހަނދާން އެބަހުއްޓެވެ. ހަމައެފަދައިން، ތިބޭފުޅުން “މރ. ލާދީނިއްޔަތު”ގެ ލަޤަބު އެރުއްވި ބޭފުޅާ އިންނެވީ ކޮންކޮޅެއްގައިތޯއެވެ؟ އެމްޑީޕީ ސަރުކާރުގައި ހިންގި ކޮރަޕްޝަން މަދުތޯއެވެ؟ މުރާޖަޢާކުރައްވާށެވެ. ނުޙައްޤުން މީހުން ޖަލަށްލި ވަރު މަދުތޯއެވެ؟ ވެރިކަން ވެއްޓުނީވެސް އެހައިޖާނުގައި ނޫންތޯއެވެ؟ އެހެންވީމާ، ޤައުމަށް މިއީ އެންމެ ފައިދާ ހުރި ގޮތޭ ވިދާޅުވެފައި، ތިފަދަ ކޮޅަކަށް އެރުއްވުމުން ރައްޔިތުންނަށް ސުވާލުތަކެއް އުފެދޭނެއެވެ. މިނިވަންކަން މަތީގައި ތިއްބަވައިގެން ޙައްޤުބަސް ވިދާޅުވުމަށް، ތިބޭފުޅުންނަށް ބަޔަކު މަޖުބޫރު އެބަ ކުރުވާތޯއެވެ؟ ނޫނީ ތިކަމުގައި އޮތީ އަމިއްލަ މަޞްލަޙަތެއްތޯއެވެ؟ ޙައްޤު ބަސް ބުނެގެން ޖަލަށްލާފާނެކަމުގެ ބިރުތޯއެވެ؟ އަނިޔާވެރިކަމާ ދެކޮޅަށް ތެދުވުމުން، ޕާޓީ އުވާލާނެކަމުގެ ބިރުތޯއެވެ؟ ތިއީ، މުޅިންވެސް އަމިއްލަ މަޞްލަޙަތުތަކެކެވެ. ޤައުމީ މަޞްލަޙަތުތަކެއް ނޫނެވެ. ރައްޔިތުންގެ މަޞްލަޙަތުތަކެއް ނޫނެވެ. ޖަލަށްވެސް ލެވިދާނެއެވެ. ޕާޓީވެސް އުވާލެވިދާނެއެވެ. އެކަމަކު، ތިބޭފުޅުން ހިފެހެއްޓި އުޞޫލުތައް އޮޅުންބޮޅުންނުވެ، ހިފެހެއްޓުނީސްކަން ކަށަވަރެވެ. މާދަންވެސް، އެހެން ނަމެއްގައި އައުމުންވެސް، ރައްޔިތުންގެ އިތުބާރު އޮންނާނެއެވެ. އަދި ކިއެއްތޯއެވެ. ރާއްޖޭގެ އެންމެ ނުފޫޒުގަދަ ޕާޓީއަށް ވުމުގެ ފުރުޞަތު އެންމެ ބޮޑު ގޮތަކީވެސް އެއީއެވެ. މިއީ ތުރުކީ ވިލާތުންވެސް ލިބޭ ފިލާވަޅެއް ނޫންތޯއެވެ؟ އެކަންވެސް އެންމެ ރަނގަޅަށް އެނގިލައްވާނީ ތިބޭފުޅުންނަށެވެ.\nނިންމާލަން ބޭނުންވަނީ، ސުވާލުތަކަކުންނެވެ.\n1- އެމްޑީޕީއަށް މިޝަނަރީ ފަންޑުތައް (ކަނީސާތަކުން އަންނަ ފަންޑު) ހުއްޓި، އެމްޑީޕީ އެކަމަށް ތައުބާވެއްޖެތޯ؟\n2- އެމްޑީޕީގެ ލާދީނީ ސިޔާސަތު، ދީނީ ސިޔާސަތަކަށް ބަދަލުކޮށް، އެކަމުން އެމީހުން ތައުބާވެއްޖެތޯ؟\n3- މާތް ﷲ ގެ ދީނާއި، ރަސޫލާ (صلى الله عليه وسلم) އަށް ކުރި ފުރައްސާރައަށް ތައުބާވެއްޖެތޯ؟\n4- މަޖިލީހުގައި އިސްލާމްދީނުގެ ބައެއް ޙުކުމްތަކަށް ފާޅުގައި (އީވާ ޢަބްދުﷲ ފަދަ މެމްބަރުން) އިންކާރުކޮށް ދެއްކި ވާހަކަތަކަށް ތައުބާވެއްޖެތޯ؟\n5- އަތްކެނޑުމާއި ރަޖަމްކުރުމާއި މަރުގެ ޙުކުމްފަދަ ޙުކުމްތަކަށް ރައްޔިތުންގެ ހިތުގައި ނަފްރަތު އުފައްދަން ކުރި މަސައްކަތަށް ތައުބާވެއްޖެތޯ؟ އެ ސިޔާސަތު ބަދަލުކޮށްފިތޯ؟\n6- ރާއްޖޭގައި ނަޞާރާދީން ފަތުރަން އުޅުނު ފާދިރީ ހާޑިންގުހަމާ އޮތް ގުޅުން ކަނޑާލައިފިތޯ؟ އޭނަ އެމްޑީޕީއަށް ކެމްޕޭނުކޮށްދެން ނުުއުޅޭތޯއެވެ؟\n7- ޢަދާލަތު ޕާޓީއާއި އެޕާޓީގެ ޢިލްމުވެރިންނަކީ ހައްދުފަހަނައަޅައިފައިވާ ޓެރަރިސްޓުންކަމަށް ބޭރު ދުނިޔެއަށް ދިން އިންޓަވިއުތަކަށް މާފަށް އެދި އެތަޞައްވަރު ބަދަލުކޮށްފިތޯއެވެ؟\n8- ދިވެހިރާއްޖޭގައި ތިބި، ސެކިއުލާ، މުލްޙިދު، އަދިވެސް ކިޔަން ލަދުގަންނަފަދަ ކަންކަމަށް ވަކާލާތުކުރާ މީހުންގެ ތާއީދު މިހާރު އެމްޑީޕީއަކަށް ނޯވޭތޯއެވެ؟ އެމްޑީޕީން އެމީހުންނާ ގުޅުން ކަނޑާލައިފިތޯއެވެ؟\nމިސުވާލުތަކަށް އީޖާބީ ޖަވާބެއްދެއްވާފިންޏާމު، މިއަދުން މިއަދަށް ތިބޭފުޅުންނަށް ބައިޢަތު ހިފަން ތައްޔާރަށް ހުރި ވާހަކަ ދަންނަވަމެވެ. ވައްސަލާމު ޢަލައިކުމް!\n(ނޯޓު: މިއީ 16 ސެޕްޓެމްބަރ 2018 ގައި އަޅުގަނޑުގެ ބްލޮގުގައި ޝާއިޢުކޮށްފައިވާ ލިޔުމެކެވެ.)\nރައީސް ނަޝީދުރިޔާސީ އިންތިޚާބުއިބްރާހީމް މުޙައްމަދު ޞޯލިޙުއެމްޑީޕީޢަދާލަތު ޕާޓީމައުމޫނު ޢަބްދުލްޤައްޔޫމުޤާސިމު އިބްރާހީމް


Reyge match ahfahu Barca League thaavaluge 1vana ah jehilaifi\n4 މަސް,2ހަފްތާ,5ދުވަސް, 13 ގަޑި, 58 މިނެޓް, 27 ސިކުންތު ކުރިން 1470އިދުހާމް ނައީމް\nސްޕެނިޝް ލަލީގާގައި ރޭ ކުޅުނު މެޗުން ދޭއް ސުމެއްގެ ނަތީޖާއިން ވިލަރެއާލް ބަލިކޮށް ބާސެލޯނާ ލީގު ތާވަލުގެ އެއްވަނައަށް ޖެހިލައިފިއެވެ.\nބާސާއަށް އެޓީމުގެ ފުރަތަމަ ލަނޑު ކާމިޔާބުކޮށް މެޗުގެ 36ވަނަ މިނެޓުގައި ލީޑު ނަގައިދިނީ އެ ޓިމުގެކުޅުންތެރިއާ ޖެރާޑް ޕީކޭ އެވެ. ޖެރާޑް ޕީކޭ އެ ލަނޑު ކާމިޔާބުކޮށްފައިވަނީ އޮސްމާން ޑެމްބަލޭ ދިން ބޯޅައަކުންނެވެ.\nފުރަތަމަ ހާފު ނިމިގެންދިޔައިރު ދެ ޓިމުގެ ފަރާތިުން ވަނީ ވަރުގަދަ ކުޅުމެއް ފެނިފައެވެ. ބާސާއަށް އެޓިމުގެ ދެވަނަ ލަނޑު ކާމިޔާބުކޮށްދިނީ މެޗުގެ 87ވަނަ މިނެޓުގައި އެ ޓިމުގެ ޒުވާން ކުޅުންތެރިޔާ ކަރލެސް އެލީނާ އެވެ. އެ ގޯލަކީ ކާލެސް އެލީނާ ލަލީގާގައި ޖެހި ފުރަތަމަ ގޯލުކަންވެސް ފާހަގަކޮށްލެވެއެވެ.\nރޭގެ މެޗަށްފަހު ބާސާ ލީގު ތާވަލުގެ އެއްވަނައަށް 28 ޕޮއިންޓާއެކު ޖެހިލާފައިވާއިރު ވިލަރެއާލް އޮތީ 14 ޕޮއިންޓާއެކު 17ވަނައިގައެވެ. ލީގު ތާވަލުގެ ދެވަނައިގައި 27 ޕޮއިންޓާއެކު ސެވިއްޔާ އޮތް އިރު ތިން ވަނައިގައި އެތްލެޓިކޯ މެޑްރިޑް އޮތީ 25 ޕޮއިންޓާއެކުގައެވެ.\nތާވަލުގެ ދެވަނައިގައި އޮތް ސެވިއްޔާއަށް ތާވަލުގެ އެއްވަނައަށް އެރުމުގެ ފުރުސަތު ލިބުނުނަމަވެސް އަލްވޭސްއާއި ބައްދަލުކުރި މެޗުން އެކެއް އެކެއްގެ ނަތީޖާއިން އެއްވަރުވުމުން އެ ފުރުސަތު ސެވިއްޔާއަށް ވަނީ ގެއްލިފައެވެ.\nބާސެލޯނާ ސެވިއްޔާ ވިލަރެއާލް\n2 މަސް ކުރިން 190 0\n2 މަސް ކުރިން 192 0\n2 މަސް ކުރިން 216 0\n3 މަސް ކުރިން 114 0


Nimsha Single! - Vaguthu\n6 ދުވަސް ކުރިން ( ޖުލައި 19, 2021 )\nރާއްޖޭގައި މަޝްހޫރު ޓިކްޓޮކް ތަރިންގެ ތެރޭގައި ނިމްޝާ ޒާހިރް (ނިމް) އަކީ ފާހަގަ ކޮށްލެވޭ މޫނެކެވެ. ޓިކްޓޮކްގައި ނެށުމުގެ ހުނަރު ދައްކާލައި މީހުންގެ ސަމާލުކަން ނިމްޝާ ހޯދާފައިވާއިރު، އޭނާ އަކީ ކުޅަދާނަ މޮޑެލްއެކެވެ. ޓިކްޓޮކް އާއި އިންސްޓަގްރާމް ބޭނުންކުރާ މީހުންނަށް ނިމްޝާގެ މޫނަކީ ދެކެ ފަރިތަ މޫނެކެވެ. އެހެންކަމުން އޭނާއާއި ބެހޭގޮތުން މައުލޫމާތު ހޯދަން ބޭނުންވެފައި ތިބޭ މީހުން މަދެއް ނޫނެވެ.\nއިއްޔެ ނިމްޝާގެ އިންސްޓަގްރާމް ސްޓޯރީ މެދުވެރިކޮށް އޭނާއާއި ބޭނުން ސުވާލެއް ކުރުމުގެ ފުރުސަތު ވަނީ ހުޅުވާލައިފައެވެ. އެގޮތުން އެ ފުރުސަތުގެ ބޭނުން ހިފައި ނިމްޝާ ހުރީ ސިންގަލްކޮށްތޯ ބަލަން ބަޔަކު ބޭނުންވިއެވެ. ނިމްޝާއާއި މީހަކު ކޮށްފައިވާ ސުވާލެއްގައި އަހާފައިވަނީ އޭނާ މިހާރު ހުރީ ސިންގަލްކޮށްތޯއެވެ.\nއިންސްޓަގްރާމް ސްޓޯރީ މެދުވެރިކޮށް ޕަބްލިކަށް ނިމްޝާ ވަނީ އެ ސުވާލުގެ ޖަވާބް ދީފައެވެ. އެންމެ ލަފްޒަކުން އޭނާ ހުރީ ސިންގަލްކޮށްކަން ބުނެދީފައިވެއެވެ. ސްޓޯރީގައި އިމޯޖީއަކާއި އެކު ހަމަ އެކަނި 'ޔެސް' ލިއެފައިވެއެވެ. އޭގެ ފަހުން މީހަކު ވަނީ ނިމްޝާއާއި އޭނާގެ ކުރީގެ ފިރިމީހާއާ ދެމެދު ގުޅުމެއް އޮވޭތޯ ނުވަތަ ދެމީހުންގެ ގުޅުން ނިމުމަކަށް އައީތޯ ސުވާލުކޮށްފައިވެެެއެވެ. އެ ސުވާލަށް ޖަވާބްދެމުން ނިމްޝާ ބުނެފައިވަނީ އެދެމީހުން މިހާރު ވަކިވެފައިވާ ކަމަށެވެ.\nނިމްޝާގެ އަލަތު ކައިވެނި ކޮށްފައި ވަނީ 2018 ވަނަ އަހަރު ޑިސެންބަރު މަސް ތެރޭގައެެވެ. ނަމަވެސް، މިހާރު އެހުރީ ހުސްކޮށްކަމަށް ނިމްޝާ ބުނެއެވެ. މިއީ އެ ސުވާލުގެ ޖަވާބް ހޯދަން ބޭނުންވެފައިތިބި މީހުންނަށް އުފާވެރި ހަބަރަކަށް ވެދާނެއެވެ.\nކެބިން ކުރޫއެއްގެ ގޮތުގައި ކުރިން މަސައްކަތް ކޮށްފައިވާ ނިމްޝާ ވަނީ އެދާއިރާ ދޫކޮށް ނަށަން ދަސްކޮށްދޭ ކްލާސްތަކެއްގެ މަސައްކަތް ފަށާފައެެވެ. ބައެއް އިޝްތިހާރު ތަކުންވެސް ނިމްޝާ ފެނިގެން ގޮސްފައިވާކަން ފާހަގަ ކޮށްލެވެއެވެ. އޭގެ އިތުރުން 'ޑައިނާސްޓީ ޑާންސް އެކަޑަމީ'ގެ ނަމުގައި ނަށަން ދަސްކޮށްދިނުމަށް އޭނާ ވަނީ ކްލާސްތަކެއް ނަގަން ފަށާފައެވެ.\nޓިކްޓޮކް ޗެލެންޖެއް ހަދަން އުޅުނު މީހަކަށް ހާޓް އެޓޭކެއް ޖެހިއްޖެ\nޖުލައި 19, 2021 17:52\n🤮 މިވެސސ ހަބަރެއް.\nޖުލައި 19, 2021 18:26\nތީ މީހުންގެ ދިރިއުން ހަލާކުކުރާ “ސިންގަލް” މީހެއް\nޖުލައި 20, 2021 01:44\nތަބާރަކަ ސޫރަތުގެ ތަފްސީރު ކިޔުއްވާ. މި ދުނިޔޭގައި ވޭތުކުރެވޭ މި ކުޑަ ހިނދުކޮޅަކީ އެމީހެއްގެ ދާއިމީނިމުން އެތަނަކައް ގެންގޮސްދޭން އޮތް ވަސީލަތް. ތިމާގެ ހަޔާތުގެ ސިކުންތު ތަކާއި ދުވަސްތައް ފާއިތުވަމުން ދައުރުވަމުން ދަނީ ކޮންމެ ނަފްސެއްގެވެސް އަޖަލައަށް. މަރު އައުމައްފަހު ހަމަ ހިނދުކޮޅެއްވެސް މަޑުކުރުމެއް ނުވޭ. ތިމާގެ ކަށްވަޅުގެ ފުރަތަމަރޭ އެއީ ކޮންމެ ނަފްސެއްމެ ރަހަދެކޭނެ ވަގުތެެއް. ޢައިރު މުސްލިމުން ފަދައިން ލޮލުން ފެނުނަސް ލޯފަން އަދި ކަންފަތުން އިވުނަސް ބީރު އަދި ބަސްވިކުނަސް މަންމަން އަދި ޢާފިލުކަމުގައި މާތް ރަސްކަލާނގެ ދެއްވި ހަޔާތުގެ ނިއުމަތް ބަރުބާދުކޮއް ފަނާކުރުމުން އެއްކިބާވަމާ.\nޖުލައި 20, 2021 04:37\nފަހަރެެއްގައި ބޯ ހަމަނުޖެހޭ މީހަކަށް އުފާވެރި ހަބަރަކަށް ވެދާނެ. މަގޭ ހިތަށް އަރަނީ ކުރިން އެކީ އުޅުނު ސޮރުގެ ބޮލަށް މިހާރު ހާދަ ފަސޭހައެއް ވާނެޔެ މިކަހަލަ މަތިވެރި މަންޖެއެއްގެ ހަޔާތުން ބޭރުވާން ފުރުސަތު ލިބުނީމަ. ހެޔޮ ވިސްނޭ ފިރިހެނަކު މިކަހަލަ އަންހެނެއް ސިންގަލް ވެގެން އުފަލުން މިމަންޖެ ލިބޭތޯ އުޅެފާނެ ހެން ހީއެއްނުވޭ. ހަޔާތަށް ގެންނަ އަންހެނަކީ ނިކަން އަންހެން ވަންތަ އަންހެނަކަށް ވާން ޖެހޭނެ. އެހެން ފިރިހެނުންނާއި މުޅި ދުނިޔެއަށް އައުރަ ދައްކައި ނަށާހެދުމަކީ އަންހެން ވަންތަ ސިފައެއް ނޫން. މިސާލަކަށް މަގޭ އަންހެނުން ނިކަން ލަދުރަކިވެފަ މަޑުމައިތިތި ވާނެ. ތަފާތު ދެ ދާއިރާއަކުން ޑިގްރީ ހާސިލްކޮށްފަ، ކޭކް އަޅާނެ، މޭކްއަޕް ކޮށްދޭން އިނގޭނެ، ހިޖާމާ ޖަހަން އިނގޭނެ، ފޮޓޯ ނަގަން އިނގޭނެ.. މީ ހުސް ކޯސް ހަދައިގެން ދަސްކޮށްފަ ހުރި ކަންކަން.. އެކަމަކު އެހާމެ ކިޔަމަންތެރިވާނެ، ޒުވާބެއް ނުކުރާނެ. މިކަހަލަ 100 ނިމްޝާއަށްވުރެ މަގޭ އަންހެނުން މާ އަންހެންވަންތަ މަށަށް.. އަލްހަމްދުލިﷲ..


Court gai rasool kamah dhauvaa kuri kamuge thuhumathuga meehaku gayah badi jahaifi\n31 ޖުލައި 2020 - 15:05:52\nރަސޫލު ކަމަށް ދައުވާ ކޮށް، ޕާކިސްތާނުގެ ކޯޓުގައި ދީނާއި ހިލާފަށް ވާހަކަދެއްކިކަމަށް ތުހުމަތު ކުރެވޭ މީހަކު ގަޔަށް ބަޑި ޖަހައިފިއެވެ.\nބައިނަލްއަގްވާމީ މީޑިއާތަކުން ރިޕޯޓުކުރާ ގޮތުގައި އިއްޔެ ބޭއްވި ކޯޓުގެ އަޑުއެހުމުގައި ރަސޫލު ކަމަށް ދައުވާ ކުރި ކަމުގެ ތުހުމަތު ކުރެވޭ މީހާ ތަހިރް އަހްމަދު ނަސީމް ގަޔަށް ހަ ފަހަރު ބަޑި ޖެހުމުން، އޭނާ ވަނީ މަރުވެފައެވެ.\nދީނާއި ހިލާފަށް އެފަދަ ވާހަކަ ދެއްކުމަކީ މަރުގެ އަދަބު ދެވޭނެ ކުށެއް ކަމަށް ޕާކިސްތާނުގައި ކަނޑައަޅާފައިވެ އެވެ. ނަމަވެސް ސަރުކާރުން މީހަކު މަރާލާފައި ނުވާ އިރު އެފަދަ ތުހުމަތުތަކުގެ ވާހަކަ އަޑުއިވުމަކީ އަނިޔާވެރި ހަމާލާތަކެއް ދިނުމަށް މަގުފަހިވާ ކަމެއް ކަމަށްވެސް މައުލޫމާތު ލިބިފައިވެއެވެ.\nބައިނަލްއަގްވާމީ މީޑިއާތަކުން ރިޕޯޓުކުރާ ގޮތުގައި ރަހިރް އަށް ހަމަލާދިން މީހާ ކަމަށްވާ ހާލިދު ވަނީ ހައްޔަރު ކުރެވިފައެވެ. ކޯޓު ތެރެއަށް ބަޑި ފަދަ އެއްޗެއް އޭނާ ވެއްދިގޮތާއި މެދު މައުލޫމާތު ސާފެއް ނުވެއެވެ.\n2018 ވަނަ އަހަރު ރަސޫލުކަމަށް ދައުވާ ކުރިކަމުގެ ތުހުމަތު ކުރުމުން އޭނާ އޭރުއްސުރެ ވަނީ ފުލުހުންގެ ބެލުމުގެ ދަށަށް ގެންގޮސްފައެވެ.


Israel gai UAE ge Embassy eh hulhuvaifi\nއިޒްރޭލުގައި ޔޫއޭއީގެ އެމްބަސީއެއް ހުޅުވައިފި\nޔުނައިޓެޑް އެރެބް އެމިރޭޓްސް (ޔޫއޭއީ)އިން އިޒްރޭލުގެ ތެލްއަވީވްގައި އެގައުމުގެ އެމްބަސީއެއް ހުޅުވައިފިއެވެ.\nތެލްއަވީވްގެ ފިނޭންޝިއަލް ޑިސްޓްރިކްޓްގައި ހުންނަ ސްޓޮކް އެކްސްޗޭންޖް ބިލްޑިންގގައި ގާއިމްކޮށްފައިވާ މި އެމްބަސީ ހުޅުވުމުގެ ރަސްމިއްޔާތުގައި ވާހަކަދައްކަވަމުން ޔޫއޭއިން އިޒްރޭލަށް ކަނޑައަޅާފައިވާ ސަފީރު މުހައްމަދު އަލް ޚާޖާ ވިދާޅުވީ މިއީ އިޒްރޭލާއި ޔޫއޭއީގެ ބަދަހިވަމުންދާ ގުޅުމުގެ މުހިންމު ބާބެއް ކަމަށެވެ. އަދި ދެގައުމުން ގުޅިގެން މަސައްކަތްކޮށްގެން ފާގަތު އަދި އަމާން މުސްތަގްބަލެއް ހާސިލްކުރެވޭނެކަމަށްވެސް އެބޭފުޅާ ވަނީ ވިދާޅުވެފައެވެ.\nފާހަގަކޮށްލެވޭ ގޮތުގައި ޔޫއޭއީއަކީ އެމެރިކާގެ ކުރީގެ ރައީސް ޑޮނަލްޑް ޓްރަމްޕްގެ "އެބްރަހަމް އެކޯޑްސް"ގެ ދަށުން، އިޒްރޭލާއި އެކު ރަސްމީ ގުޅުންތައް ގާއިމްކުރި ފުރަތަމަ އަރަބި ގައުމެވެ. މިދިޔަ މަހުގެ ތެރޭގައި އިޒްރޭލުން ވަނީ ޔޫއޭއީގައި އެމީހުންގެ އެމްބަސީއެއް ގާއިމްކޮށްފައެވެ.\n2020ވަނަ އަހަރުގައި އެބްރަހަމް އެކޯޑްސްގައި ސޮއިކުރެވުނުފަހުން އިޒްރޭލާ ޔޫއޭއީއާއި ދެމެދުގައި ވަނީ 675.22 މިލިޔަން ޑޮލަރުގެ ވިޔަފާރިތައް ކުރެވިފައެވެ.\nއަރަބި ގައުމުތަކާ އެކު ގުޅުންތައް ބަދަހިކުރުމުގެ ފުރުސަތުގެ ބަދަލުގައި ހުޅަނގު އައްސޭރީގެ ބިންތަކުގައި މީހުން އާބާދުކުރުމުގެ އިތުރު މަޝްރޫއުތައް ހިންގުން ވަގުތީގޮތުން މަޑުޖައްސާލަން އިޒްރޭލުން އެއްބަސްވިއެވެ. ނަމަވެސް އެމީހުން އެކަމަށް އަމަލުކުރަމުންދާތަން ފެނިފައެއް ނުވެއެވެ.\nއިޒްރޭލަކީ ދައުލަތެއްގެ ގޮތުގައި ބަލައިގަންނަން އަރަބި ގައުމުތަކުން ނިންމުމުން އެކަމާ މެދު ފަލަސްތީނުން ވަނީ އިންތިހާއަށް ކަންބޮޑުވުން ފާޅުކޮށްފައެވެ. އެގޮތުން އެކަމުގެ ސަބަބުން މިނިވަން ދައުލަތެއް ހޯދުމަށް ފަލަސްތީނުގެ ރައްޔިތުން ކުރަމުންދާ މަސައްކަތަށް ހުރަސްއެޅިގެންދާނެކަމަށް އެގައުމުން ވަނީ ބުނެފައެވެ.\nއައްޑޫގައި ވަޅިން ހަމަލާދީ ޒުވާނަކު ވަރަށް ބޮޑަށް ޒަޚަމްކޮށްލައިފި09 minutes ago\nކޮވިޑް-19އަށް މިއަދު ޕޮޒިޓިވްވީ 86 މީހުން!016 hours ago\nކޮންމެ މެންބަރަކަށް ބިލެއް ހަވާލުކުރަން ފެނޭ: އިބްރާ 1 19 hours ago\nޖިންސީ ގޯނާގެ މައްސަލައެއްގައި ފިޔަވަޅު އެޅުން ލަސްވެ، އައްޑޫ ހިތަދޫ ޕޮލިސް ސްޓޭޝަން ކައިރިއަށް ބަޔަކު އެއްވެއްޖެ220 hours ago


ރައިސް އިބްރާހިމް ނާސިރު | ޙެޔޮބަސް\nHome އަޤީދާ ރައިސް އިބްރާހިމް ނާސިރު\nމާޒީވި ތާރީޙުގެ ފަތްފުތްތަކުންނާއި ލޮލުންދެކެފައިވާ މީހުންގެ ފަރާތުން އެނގިހާމަވާން އޮތް ބޮޑު ޙަޤީގަތަކީ ދެވަނަ ޖުމްހޫރިއްޔާގެ ފުރަތަމަ ރައީސް އިބްރާހިމް ނާސިރުއާއި މެދު ރާއްޖޭގައި ކަންތަށް ކުރެވިފައިވަނީ ވަރަށް އިހާނެތިކޮށެވެ. ދުނިޔޭގެ އެއްވެސް ޤައުމެއްގައި ވެރިކަންކުރި މީހަކާއި މެދު އަމަލުނުކުރާފަދަ ގޮތަކަށެވެ. 20 އަހަރު ދުވަހު ރާއްޖޭގެ ވެރިކަންކުރެއްވުމަށްފަހު އިބްރާހިމް ނާސިރު ވެރިކަން އަމިއްލަފުޅަށް ދޫކޮށްލެއްވީ 10 ނޮވެމްބަރ 1987 ވަނަ ދުވަހުގެރޭ މެންދަމު 12 ޖަހާއިރުއެވެ . އިބްރާހިމް ނާސިރު ވެރިކަން ދޫކޮށްލެއްވުމާއި އެކު މައުމޫން އަބްދުލްޤައްޔޫމް ހަމަ އެވަގުތު ވެރިކަމާއި ހަވާލުވެވަޑައިގަތެވެ.\nރައިސް އިބްރާހިމް ނާސިރު ވެރިކަމުން ފައިބާ ވަޑައިގަތުމާއި އެކު ތަފާތު އެތަކެއް ތުހުމަތު ތަކެއްކުރިއެވެ. އެހެންނަމަވެސް އަޅުގަނޑުމެން ގަބޫލުކުރަންޖެހޭނެ ޙަޤީގަތަކީ ކުށެއް ސާބިތު ނުވާހާ ހިނދަކު އެއްވެސް މީހަކީ ކުއްވެރިޔެއް ނޫންކަމެވެ. އަދި އެމީހަކީ ކުއްވެރިޔެއްގޮތުގެ ބެލުމުގެ ޖާގަ އެއްވެސް ފަރާތަކަށް ލިބިގެން ނުވެއެވެ. އެހެންނަމަވެސް ނާސިރު ވެރިކަމުން ފައިބާ ވަޑައިގަތުމާއި އެކު ސަރުކާރުގެ އިސްފަރާތްތަކާއި އާންމުން މުޒާހަރާތައްކޮށް ހުތުރު އެއްޗެހެތި ކިޔަންފެށުނެވެ. ސަރުކާރުގެ ރޭޑިޔޯއިންވެސް ކެނޑިނޭޅި އިވެމުން ދިޔައީ މަލާމާތުގެ ލަވަތަކެވެ. ހިތާމަހުއްޓެވެ. ޤައުމުގެ ތަރަށްގީގެ ބިންގާ އަޅުއްވައިދެއްވި ހަރުދަނާ ލީޑަރު އިބްރާހިމް ނާސިރު އާ ދެކޮޅަށް މިހުރިހާ ކަމެއް ރޭވިފައިވަނީ އޭރުގެ ސަރުކާރުގެ ތެރޭންނެވެ.ސުމުއްވުލް އަމީރު އިބްރާހިމް ނާސިރު ވެރިކަން ދުކުރަށްވާ މާގިނަދުވަހު ރާއްޖޭގައި މަޑުނުކުރަށްވައެވެ. މިގޮތުން 1978 ގެ ޑިސެމްބަރ7ވީ ބުރާސްފަތި ދުވަހު ރާއްޖެ ދޫކުރަށްވާ ސިންގަޕޫރަށް ދިރިއުޅުން ބަދަލުކުރެއްވިއެވެ. އެޔަށްފަހު ސިންގަޕުރުގައި އުޅުއްވަމުންއައިސް ރާއްޖެއަންނަން ބޭނުންފުޅުވެގެން ދިވެހި ސަރުކާރުގަ އެދުމުން ޖަވާބު ނުލިބި ވަނިކޮށް އޭގެ ތިރީސް އަހަރު ފަހުން އިބްރާހިމް ނާސިރު މިފަނާވަނި ދުނިޔެއިން ވަކިވިއެވެ. އެއީ 2008 ވަނަ އަހަރުގެ ނޮވެންބަރު 22 ވީ ހޮނިހިރު ދުވަހުގެރޭގެ7ޖަހާކަށްހާއިރުއެވެ.\nރާއްޖޭގެ ތަރަށްގީގެ ބިންގާއަޅުއްވައިދެއްވެވި ހަރުދަނާ ލީޑަރަކީ ސުމުއްވުލް އަމީރު އިބްރާހިމް ނާސިރު ކަމާއި މެދު ޝައްކެތްނެތެވެ. ދިވެހިންގެ ދިގު ތާރީޙު މިކަމަށް ހެކިދެއެވެ. ތާރީޙުުގެ ފަތްފުތްތަކުން މިޙަޤީގަތް ވަރަށް ސާފުކޮށް ފެންނާންއެބައޮތެވެ. ތަޢުލީމީ ދާއިރާ ހަރުދަނާކޮށް ކުރިއަރުވާ ޖީސީއީ އޯލެވެލް ތަޢާރަފްކުރިއެވެ. ސަރަޙައްދީ ފެންވަރުގައި ފާހަގަކުރެވޭފަދަ ސިޕިންގ ލައިނެއް އުފެއްދެވިއެވެ. މާލޭ އިންޓަރނޭޝަނަލް އެއާރޕޯޓްގެ ބިނާކުރިއެވެ. ރޭޑިއޯާ ސްޓޭޝަން އުފެދުނެވެ. އަތޮޅުތަކުގެ ރަށްޔިތުންގެ ފުދުންތެރިކަން އިތުރުކުރުމަށްޓަކައި މާލޭގައި އަތޮޅު ފިހާރަތަކެއް އުފައްދަވައިދެއްވިއެވެ. ކީރިތި ޤުރުއާނުގެ ތަރުޖަމާ ދިވެހި ބަހުން ލިޔެވުނެވެ. ރާއްޖެއަށް އިނގިރޭސީންގެ އަތުން މިނިވަންކަން ހޯދަވައިދެއްވީވެސް އިބްރާހިމް ނާސިރުގެ ވެރިކަމުގައެވެ. މިހެން ގޮސް ކިޔާ ކޮޅުން ލާކަށްނެތެވެ. އެމަނިކުފާނުގެ ހިދުމަތްތަށް ނުހަނު ގިނަގުނައެވެ. އެހެންނަމަވެސް އެމަނިކުފާނު ވެރިކަމުން ފައިބާވަޑައި ގަތުމާއި އެކު އެމަނިކުފާނާއި މެދު ކަންތަށްކޮށްފައިވަނީ ވަރަށް ދެރަކޮށެވެ.\nމިދިވެހިރާއްޖޭގެ ތަރަށްގީގެ ބިންގާ އަޅުއްވައިދެއްވި އިބްރާހިމް ނާސިރުގެ ފަރާތުން ސަރުޢީ ކޯޓަކުން މައްސަލަ ބެލުމުގެ ކުރީން އެމަނިކުފާނަށް މަލާމާތްކޮށް ކާރޓޫން ކުރަހާ މަލާމާތުގެ އެތަކެއް ލަވައެއް ހަދައި ރޭޑިއޯއިން ފޮނުވަމުންދިޔައެވެ. ރޯލުތަށް ހަދައި ވިއްކަމުންއައެވެ. އިބްރާހިމް ނާސިރުގެ ފަރާތުންވެސް ކުށެއް ސާބިތުވެފައިވާނަމަ ޙައްޤު އަދަބު ދިންނަމަ މައްސަލައެއްނެތެވެ. ނަމަވެސް ފެނިގެން ދިޔައީ މުޅިން އެހެން މަންޒަރެކެވެ. މައްސަލަތަށް ބަލައި ހުކުމް އިއްވުމުގެ ކުރިންވެސް އޭރުގެ ސަރުކާރުގެ އިސްފަރާތްތަކުން ތަކުރާރުކޮށް އަންގަމުން ދިޔައީ ނާސިރުއަކީ ވަގެއްކަމަށެެވެ. ކުށްވެރިއެއްކަމަށެވެ. ނުވިތާކަށް މާލޭގެ މަގުތަކުގައި ނާސިރުއަށް މަލާމާތްކޮށް ކުރަހާފައިވާ ކާރޓޫންތަށް ބަހައްޓާފައިވއެވެ. އަދި ހަމަ އެހެންމެ ރާއްޖެތެރޭގައިވެސް ނާސިރުގެ ކާރޓޫންކުރަހާ ދަންޖައްސާ ރަށްޔިތުން ނިކުމެ ނާސިރާއި އިދިކޮޅު ސުޢޫރު ފާޅުކުރަމުން މަގުމަތީ ހަޑިހުތުރު ބަހުން ހަޅޭލަވަމުން ހިނަގާފައިވެއެވެ. މިހުރިހާކަމެއްވެސް ހިނގަމުން އައިސްފައިވަނީ ދިވެހި ސަރުކާރުގައި އިސްކޮށްތިބި ފަރާތްތަކުގެ ފުރިހަމަ ބައިވެރިވުމާއި އެކުގައެވެ.\nރައިސް އިބްރާހިމް ނާސިރު ވެރިކަން ދުކޮށްލެވުމުން އެހިންގި ނާތަހުޒީބު އަމަލުގައި ސަރުކާރުން ބައިވެރިވެފައި ވުމަކީ އޭރުގެ އެކަމުގައި އިސްކޮށްތިބި ފަރާތްތަކުން ދިވެހި ރައްޔިތުންގެ ކިބައިން މާޢާފަށް އެދެންޖެހޭނޭ ކަމެއްކަން ޔަގީނެވެ. އެމަނިކުފާނަށް ކުރެވިފައިވާ މަލާމާތަކީ އިންސާނަކަށް ކުރަން ހެޔޮނުވާނޭފަދަ މަލާމާތްތަކެވެ. ކުރެހިފައިވާ ކާރޓޫންތަކަކީ ބަލަން ނުކުރޭފަދަ ހަޑިހުތުރު ކާރޓޫންތަކެވެ. އައިބު ސިފަތަކާއި މިނިކާ ޖަނަވާރުންގެ ފަދައިން ސިފަކޮށް ކާރޓުންކުރަހާ އާންމުކޮށްފައިވާކަމީ ޙަޤީގަތެވެ. އެދުވަސްވަރު ސަރުކާރުގެ ލައިބްރަރީގައި ކޮންމެ މީހަކަށް ފެންނާނޭހެން ނާސިރުއަށް މަލާމާތްކޮށް އައިބުކިޔާފަ ކުރަހާފައިވާ ކާޓޫން ހިމެނޭ އާބާރު ނޫސް ހުރެއެވެ. މިހުރިހާ ކަމެއްގެ ޙަަޤީގީ ބޭނުމަކީ ދިވެހިންގެ ތަރަށްޤީގެ ބާނީ އިބްރާހިމް ނާސިރުއާމެދުގައި ދިވެހިންގެ ހިތުގައި ނަފުރަތު އުފައްދާ ރުޅިވެރިކަން އުފެއްދުމެވެ.\nރާއްޖޭގެ ތަރަށްޤީގެ ބާނީ އިބްރާހިމް ނާސިރުއަށް މަލާމާތްކޮށް ކާރޓޫނުކުރެހުމުގެ އިތުރަށް ރޭޑިޔޯއިން މަލާމާތުގެ އެތަކެއް ލަވައެއް ފޮނުވާފަވެއެވެ. ނޫސްތަކުގައި އެތަކެއް ލިއުމެއް ލިޔެފައިވެއެވެ. ނާސިރުއާ މަލާމާތްކޮށްހެދިފައިވާ ލަވަތަކަކީވެސް ޙަޤީގަތާއި އިންސާފަށް ވިސްނާލާއިރު އަޑުއަހާލަން އުނދަގޫ ލަވަތަކެކެވެ. އަދި ކިއެއްތަ މީހަކާމެދުގަ ހަސަދަވެރިވެ ރުޅިއަޔަސް އެފަދަ މަލާމާތުގެ ލަވަތަށް ހަދަން ހަމަ ހެޔޮނުވާނޭކަން ޔަގީނެވެ.\nރައިސް އިބްރާހިމް ނާސިރުއަށް އަދި އޭރުގެ ސަރުކާރުގައި ތިބި އިސް ފަރާތްތަކަށްވެސް އެފަދަ މަލާމާތުގެ ޅެންތަކާއި ކުރެހުންތަށް ރަށްދުކޮށްފައިވެއެވެ. “ތިއެ ފިރުޢައުނޭ ދެން ނިމިދާނޭ އަސްލުވެލާނާ” “ނާސިރު ވަގު”،ހިތުގައި ރަޙުމެއްތް ނުވާ މީހަކީ ނާސިރޭ” އަރާ މީބަނޑު ތިޔަ ހިނދޭނީ ފަނާވެ ނިމިގެންނޭ” “ވެލާނާ އުނދުޅި،އާދެ ބޮއްކަޅު ދިއުޅި، ބުއްދިއެއް ނުވި ދިއުޅި، ދަންނަ އެންމެން ބުނޭ ރަންނަމާރީ ތިއޭ، މީ ދެވަނަ ޖުމުހޫރިއްޔާގެ ރައީސް އިބްރާހިމް ނާސިރުއަށް ނިސްބަތްކޮށް ހަދާފައިވާ މަލާމާތުގެ ޅެންޅެމުގެ ކުޑަމިންވަރެކެވެ. އިބްރާހިމް ނާސިރުއަށް މަލާމާތްކޮށް ހަޑިހުތުރުބަހުން މުޙާތަބުކުރެވިފައިވާ ޅެންތަށް ވަރަށްވެސް ގިނައެވެ. އެހެންކަމުން މިފަދަ ލިއުމެއްގައި ލެންތަކުގެ ތަފްސީލަށްދާކަށް ނެތީމެވެ. އެހެންނަމަވެސް މަލާމާތާއި ފުރަށްސާރައިގެ ގޮތުން ހެދިފައިވާ ޅެންތަކަށް ބަލައިލާނަމެވެ. އެގޮތުން ނަސީމީ ޝުއޫރު، ބޭނުންވިޔަކަށް، ބާޢީބޭ ސިންގަޕޫރުގައި، ޚަރާބު ސިކުނޑި، ވެރިކަމުގެ މަސްތުގައި، ތިޔައީ ނާސިރޭ، ޢައްދާރު ޑާކޫ، ކެވުނު ތަކެތި، ކާފަ ދަރިފުޅު، ބޭޒާރުވުމުން، ފިލާތިބެ ބަލަ! އާދޮގޭ!، އަދިވެސް ބެހޭނެބާ!، ވަގަށް ނެގި އެއްޗެތި ކޮބާ!، މަކަރުވެރި ޢައްދާރު، ފަދަ ނަންނަމުގައި ޅެންތަށް ނެރެވުނެވެ. އަދި މީގެ އިތުރަށް ނާސިރުގެ ވެރިކަމުގައި އިސްކޮށް ތިއްބެވި އަދި ރާއްޖޭގެ ރަށްޔިތުންނަށް ގިނަގުނަ އެހީތަށް ދެއްވި ކުވާ މޮހެދޭ އަދި މައިޒާން އަލިބެ ފަދަ މީހުންނަށްވެސް އެޅެންތަކުގައި މަލާމާތް ރައްދުކޮށްފައިވެއެވެ.\nކޮންމެބަޔަކު ކޮންމެ ގޮތަކަށްދެކުނަސްރައިސް އިބްރާހިމް ނާސިރު އަކީ މިގައުމުގެ ތަރައްޤީގެ ބާނީއެވެ. ރައިސް އިބްރާހިމް ނާސިރުއަކީ ދިވެހިރާއްޖެ މިދެކޭ ތަރަށްޤީގެ ބިންގާއަޅުއްވައިދެއްވި ލީޑަރެވެ. ކުށްކުރުމަކީ އިންސާނީ ސިފަޔަކަށް ވީހިނދު ނާސިރުއަށްވެސް ކުށެއް ކުރެވިދާނެއެެވެ. އެހެންނަމަވެސް ސަރީއަތުގެ ބޭރުން ވަގަށްގޮވާ މަލާމާތްކޮށް ފުރަށްސާރަކުރުމުގެ ޙައްޤު އެއްވެސް ފަރާތަކަށް ލިބިގެންނުވެއެވެ. ވައްކަންކުރިނަމަވެސް ޚިޔާނާތްތެރިވީނަމަވެސް އެކަމަށް ކަނޑައެޅޭ އަދަބުގެ ބޭރުން މިފަދަ ކަންތަށްތައްކުރުމަކީ އިންސާފާއި އަޙުލާޤީ އުސޫލުތަކާއި ހިލާފުކަމެކެވެ. އިބްރާހިމް ނާސިރުގެ މައްޗަށް ޚިޔާނާތުގެ ދައުވާކޮށް މައްސަލަ ހައިކޯޓުން ނިންމެވިއިރު އެމަނިކުފާނު ދައުލަތަށް ދަށްކަންޖެހޭ( ދިހަ މިލިއަން ތިންސަތޭކަ އަށްހާސް ހަތްސަތޭކަ ތިރީސް ރުފިޔާ ހައްދިހަ ފަސްލާރި) އާއި ( ދެމިލިއަން ފަސްސަތޭކަ ހަތްދިހަ ހާސް އަށްޑިހަ އަށެއް ޕޮއިންޓް ފަހެއް ޔޫ.އެސް ޑޮލަރު 30 ޖަނަވަރީ 1986 ފެށިގެން ހަމަދުވަސްތެރޭގައި ދަށްކަވައި ނިންމަވަން އެންގުނެވެ. އަދި ފަހުން އިބްރާހިމް ނާސިރުގެ ވެލާނާގެވެސް ސަރުކާރަށް ނެގުނެވެ. އެހެންނަމަވެސް ފަހުން އެނގިފާޅުވީ ބޮޑު ޙަޤީގަތަކީ އިބްރާހިމް ނާސިރުގެ ޚިޔާނާތެއް ނެތްކަމެވެ. އަދި ސައުދީ ރަސްގެފާނު ދެއްވި 20ލައްކަ ޑޮލަރުގެ ޗެކުވެސް ނާސިރު ބޭނުންކުރިކަމަށް ތުހުމަތުކުރެވުނު ނަމަވެސް ސިންގަޕޫރު ހަބީބު ބެންކުގެ ދިވެހި ސަރުކާރުގެ އެކައުންޓުގައި ޖަމާކޮށްފައިވާކަންވެސް އެނގިހާމަވީއެވެ. ﷲ އިބްރާހިމް ނާސިރުގެ ފުރާނަފުޅަށް ހެޔޮރަޙުމަތް މިންވަރުކުރަށްވާށިއެވެ. އާމީން\nPrevious articleމާރުކޭޓުން ގަންނަ މަހުގެ ކޮލެޓީ އާ މެދު ވިސްނާލެވޭތޯ؟\nNext articleނުފޮހެވޭނެ ހިތާމައެއް..!\nއަޤީދާ Feb 18, 2014


Tan lines filuvaanee kihineh? – adduLIVE\nޓޭން ލައިންސް ފިލުވާނީ ކިހިނެތް؟\nFeb 11, 2019, 11:46 އަމީރާ\nޓޭންވުން ނުވަތަ ހަންގަނޑު އެނދުމަކީ ސަންބްލޮކް ބޭނުންނުކޮށް، މާގިނަ އިރު އަވީގައި އުޅުމުގެ ސަބަބުން ދިމާވާކަމެކެވެ. އާންމުގޮތެއްގައި މިގޮތަށް އަވީގައި އުޅުމުގެ ސަބަބުން ހަންގަނޑު އަނދާއިރު އަނދަނީ އަވީގެ އަސަރުކުރާގޮތަށް ނިވާނުވެ ހުންނަ ހަންގަނޑުގެ ބައެވެ. ބުރުގާ އަޅާ ފަރާތްތަކުގެ މޫނާއި، އަތާއި، ފައި، އަދި ފިރިހެނުންގެވެސް އަތާއި ފަޔާއި ކަނދުރާ އަކީ އާންމުގޮތެއްގައި މިގޮތަށް ހަންގަނޑު އަނދާ ތަންތަނެއެވެ. މިގޮތަށް އަނދާފައި ހުންނަ ހުރުން، އާންމުގޮތެއްގައި އެއްވެސް ފަރުވާއެއް ނުކުރާނަމަ ގިނަދުވަހަށް ނުފިލާހުރުމަކީ ވަރަށް ގިނަ ބައެއްގެ ޝަކުވާއެކެވެ. އެހެންނަމަވެސް މިއީ ގޭގައި ތިބެގެން ވަރަށް ފަސޭހައިން ރަނގަޅުކުރެވިދާނެކަމެކެވެ.\nފުރަތަމަ ކަމަކަށް އިސްކަންދޭން ޖެހެނީ ހަންގަނޑު އިތުރަށް ނާނދާނެހެން، ބޭރަށް ނިކުތުގެ 30 މިނެޓުވަރު ކުރިން އަބަދުވެސް ހަންގަނޑުގައި ސަންބްލޮކް އުނގުޅައިގެން ނިކުތުމަށެވެ. އާންމުގޮތެއްގައި ވަރަށް ދޮން ހަންގަނޑެއްނަމަ އެއްވެސް ފަރުވާއަކާނުލައި ޓޭންއެއް 4-3 ހަފްތާވަންދެން ނުފިލާ ހުރެދާނެއެވެ. އެހެން ނަމަވެސް އާންމުގޮތެއްގައި އޮލިވް ހަންގަނޑެއްނަމަ، ޓޭންއެއް އެއްކޮށް ފިލަން 3-2 މަސްވެސް ނަގާފާނެއެވެ. އެހެންކަމުން އިތުރަށް ހަންގަނޑު އެނދިޔަ ނުދިނުމަކީ މުހިންމު ކަމެކެވެ.\nހަންގަނޑުގެ ސެލްތަކަކީ އަބަދުވެސް އާވެއާވެ ހުންނަ އެއްޗެއްކަމުން، މަރުވާ ސެލްތައްކާއި ބްލޮކް ވެފައިތިބޭ ހަންގަނޑުގެ ޕޯރސްތައް ސާފުކުރުމަށްޓަކައި އެކްސްފޯލިއޭޓްކުރުމަކީ މުހިންމުކަމެކެވެ. މިގޮތައް އެކްސްފޯލިއޭޓްކުރުމުން އާ ސެލްތައް އަވަހަށް އަރައި، ހަންގަނޑުގެ ޓޭންވެފަ ހުރިބައި ފިލާދާލެއް އަވަސްވާނެއެވެ. އެހެންނަމަވެސް ހަންގަނޑު އެކްސްފޯލިއޭޓްކުރާއިރު ހަންގަނޑަށް ގެއްލުންވާވަރަށް ގިނައިން އަދި ބާރަށް ނުކުރުމަށް ހަނދާންބަހައްޓަންވާނެއެވެ. އެގޮތުން ލުނބޯ ހުތަކީ އޭގެ ޒާތުގައި ސްކްރަބްކުރަން ނުޖެހޭ ގުދުރަތީ އެކްސްފޯލިއެންޓެކެވެ. ލުނބޯހުތުގެ އެސިޑިޓީ ކަނޑުވާލަން މާމުޔާއި އެއްކޮށްފައި ހަންގަނޑުގައި އުނގުޅުމަށްފަހު 25 މިނެޓު ވަރު ބަހައްޓާފައި ދޮވެލުމުން ހަންގަނޑު އެކްސްފޯލިއޭޓްވާނެއެވެ.\nކިއުކަމްބަރއަކީ އޭގައި ގިނަ އަދަދަކަށް ވިޓަމިން ސީ އަދި ފެންއެކުލެވިގެންވާ އެއްޗެކެވެ. އެހެންކަމުން ޓޭން ލައިންސް ފިލުވުމަށްޓަކައި އެންމެ މުހިންމު ވިޓަމިންސީ އާއި ފެން ލިބިގަތުމަށް ކިއުކަމްބަރއަކީ ވަރަށް މުހިންމު ކަމެކެވެ. ކިއުކަމްބަރ ތުނިކޮށް ކޮށާފައި، ނުވަތަ ޕޭސްޓަކަށް ހަދާފައި ހަންގަނޑުގައި އުނގުޅުމަށްފަހު 20 މިނެޓު ބަހައްޓާފައި ދޮވެލުމުން ހަންގަނޑުގެ ޓޭން ލައިންސްތައް ފިލާދާލެއް އަވަސްވާނެއެވެ. އަދި އަބަދުވެސް ހަންގަނޑު ރީއްޗަށް ބެހެއްޓުމަށްޓަކައި ގިނަގިނައިން ފެންބޯންވާނެއެވެ.\nމިގޮތަށް ގޭގައި ހުރެގެން ހަންގަނޑަށް ދެވޭ ކުދި ކުދި ޓްރީޓްމެންޓްތަކަކީ ހަންގަނޑު ރީއްޗަށް ބެލެހެއްޓުމަށް ކުރެވިދާނެ މުހިންމު ކަންކަމެވެ.


SunOnline: Ingireysivilaathuge inthihaabu: Conservative party ah parliament ge agulabiyyathu libijje\nއިނގިރޭސިވިލާތުގެ އިންތިހާބު: ކޮންޒާވެޓިވް ޕާޓިއަށް ޕާލިމެންޓުގެ އަޣުލަބިއްޔަތު ލިބިއްޖެ\nރުގިއްޔާ މުހައްމަދު މޫސާ 13 Dec 2019, 12:17\nއިނގިރޭސިވިލާތުގެ ބޮޑުވަޒީރު ބޮރިސް ޖޯންސަންގެ ކޮންޒާވެޓިވް ޕާޓީއަށް ވަނީ ތާރީހީ ކާމިޔާބީއެއް ލިބިފަ -- ފޮޓޯ: ގެޓީ\nލަންޑަން (ޑިސެމްބަރު 13): އިނގިރޭސިވިލާތުގެ އާއްމު އިންތިހާބުގައި ބޮޑުވަޒީރު ބޮރިސް ޖޯންސަންގެ ކޮންޒާވެޓިވް ޕާޓީ ޕާލިމެންޓުގެ އަޣުލަބިއްޔަތު ހޯދައިފި އެވެ.\nއިނގިރޭސިވިލާތުގައި 2022 ވަނަ އަހަރު ބާއްވަން އޮތް އިންތިހާބު އަވަސް ކުރުމަށް ފަހު އިއްޔެ ނެގި ވޯޓުގައި 650 ދާއިރާއަކަށް މެމްބަރުން ވަނީ ހޮވާފަ އެވެ. އޭގެ ތެރެއިން 600 އަށް ވުރެ ގިނަ ދާއިރާގެ ވޯޓުތައް މިހާރު ގުނާފައިވާ އިރު ވެރިކަން ކުރާ ޕާޓީން ވަނީ ޕާލިމެންޓުގެ އަޣުލަބިއްޔަތު ހޯދުމަށް ބޭނުން 326 ގޮނޑިއަށްވުރެ އިތުރަށް 32 ގޮނޑި ކާމިޔާބުކޮށްފަ އެވެ. އަދި ބީބީސީން ލަފާ ކުރާ ގޮތުގައި އެ ޕާޓީން ޖުމްލަ 364 ގޮނޑި ހޯދާނެ އެވެ.\nއެއީ 1987 ވަނަ އަހަރު ބޭއްވި އާއްމު އިންތިހާބަށް ފަހު ކޮންޒާވެޓިވް ޕާޓީއަށް ލިބުނު އެފަދަ އެންމެ ބޮޑު ކާމިޔާބީ އެވެ. އޭރު އެ ޕާޓީއަށް 376 ގޮނޑި ލިބުނު އިރު ޕާޓީގެ ލީޑަރަކަށް ހުންނެވީ މާގަރެޓް ތެޗާ އެވެ.\nއިއްޔެގެ އިންތިހާބުގައި އިދިކޮޅު ލޭބާ ޕާޓީއަށް ވަނީ ބޮޑު ނާކާމިޔާބީއަކާ ކުރިމަތިލާން ޖެހިފަ އެވެ. އެޕާޓީއަށް މިހާތަނަށް ލިބިފައި ވަނީ 203 ގޮނޑި އެވެ. އަދި އެއީ 1935 ވަނަ އަހަރުގެ ފަހުން އެޕާޓީއަށް އެންމެ މަދު ގޮނޑިތައް ލިބޭ އަހަރަށް ވެގެން ދާނެ ކަމަށް އެގައުމުގެ މީޑިއާތަކުން ލަފާ ކުރެ އެވެ.\nއޭގެ ސަބަބުން ޕާޓީގެ ލީޑަރު ޖެރެމީ ކޯބިންގެ އިސްތިއުފާއަށް ގޮވާލާ އަޑުތައް ވަނީ އިތުރުވެފަ އެވެ. އަދި އޭނާ ވަނީ ދެން އަންނަ އިންތިހާބެއްގައި ޕާޓީގެ ލީޑަރަކަށް ހުންނަވާނީ އޭނާ ނޫން ކަމަށް ވިދާޅުވެފަ އެވެ.\nއިނގިރޭސި އާއްމު އިންތިހާބު އަވަސްކޮށްފައި ވަނީ އެގައުމު އީޔޫއިން ވަކިވުމާ ބެހޭ އެއްބަސްވުމަކަށް ޕާލިމެންޓަށް ނާދެވުމުންނެވެ. ނަމަވެސް ބޮޑުވަޒީރު ޖޯންސަންއަށް މިހާރު ޕާލިމެންޓުގެ އަޣުލަބިއްޔަތު ލިބުމުން، އޭނާގެ ބްރެކްޒިޓް އެއްބަސްވުން ޕާލިމެންޓަށް ހުށަހަޅާ، އެ އެއްބަސްވުމަށް ތާއިދު ހޯއްދަވާނެ ކަމަށް ބޮޑުވަޒީރު ވަނީ ވިދާޅުވެފަ އެވެ.\nއިނގިރޭސިން އީޔޫއިން ވަކިވާން އެންމެ ފުރަތަމަ ކަނޑައަޅާފައި އޮތް ތާރިހަކީ މިއަހަރުގެ މާޗް 29 އެވެ. އޭގެ ފަހުން އޮކްޓޯބަރު 31އަށް ފަސްކުރުމަށް ފަހު މިހާރު އެ ތާރީހު ވަނީ ޖެނުއަރީ 31އަށް ފަސްކޮށްފައެވެ.\nޖަރުމަނުގެ 250 ސިފައިން ލީބިޔާ ކައިރިއަށް ފޮނުވައިފި\nއީޔޫއަށް 859 ބިލިއަން ޑޮލަރުގެ ކޮވިޑް ޕެކޭޖެއް\nއޮރެގަން އިން އެމެރިކާ ސަރުކާރު ގޮވައިގެން ކޯޓަށް


Mithibee Bagaavaathah Insaafu Hoadhumuge Fahu Thunfaiy Matheega: Raees Nasheed - Vaguthu\nމި ތިބީ ބަޣާވާތަށް އިންސާފު ހޯދުމުގެ ފަހު ތުންފަތް މަތީގައި: ރައީސް ނަޝީދު\nކުރީގެ ރައީސް މުހައްމަދު ނަޝީދުގެ ވެރިކަން މީގެ ނުވަ އަހަރު ކުރިން ނިމުމަކަށް އައި އިރު އޭރު ހިނގި ހަމަނުޖެހުންތަކުގައި ފުލުހުން ދެއްކި ނުކިޔަމަންތެރިކަމާއި "ބަޣާވާތުގެ" އަމަލުތަކަށް އިންސާފު ހޯދުމުގެ މަސައްކަތުގެ ފަހު ތުންފަން މަތީގައި ކަމަށް ނަޝީދު ވިދާޅުވެއްޖެއެވެ.\nމަޖިލީހުގެ މިއަދުގެ ޖަލްސާގައި ފުލުހުންގެ ޚިދުމަތުގެ ގާނޫނުގެ ދަށުން ފުލުހުންގެ ބޯޑަށް މަޖިލީހުން ކަނޑައަޅާ އާންމުންގެ މީހުން ކަނޑައެޅުމަށް ކުރިމަތިލުމުގެ ފުރުސަތު ހުޅުވާލާފައިވާ ކަން އިއުލާން ކުރައްވަމުން ރައީސް ނަޝީދު ހަނދާން އާ ކުރެއްވީ ފެބްރުއަރީ 7، 2012 ގައި އެމަނިކުފާނުގެ ވެރިކަން ނިމިގެން އައި ގޮތުގެ މައްޗަށެވެ.\n"ދިވެހި ފުލުހުން ޖަޒުބާތުގައި ޖެހި ކަމަށް ވިދާޅުވެ ދިވެހި ފުލުހުން ނުކުމެ ރައްޔިތުންނަށް އަނިޔާ ކުރިތާ ނުވަ އަހަރު ވެގެން ދިޔަ ދުވަސް،" ރާއްޖޭގެ ވެރިކަން ތިން އަހަރެއްހާ ދުވަހު ކުރެއްވި ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ ފުލުހުންގެ އާ ގާނޫނެއް މަޖިލީހުން ފާސްކުރީ ވެސް އެ މައްސަލައަށް އިންސާފު ހޯދުމަށް ކަމަށެވެ. އަދި އެމްޑީޕީއަށް މަޖިލީހުގެ ފުރިހަމަ ބޮޑު އަޣުލަބިއްޔަތެއް ރައްޔިތުން ދިނީ އެ ބަދަލު ރާއްޖެއަށް ގެނައުމަށް ރައްޔިތުން ބޭނުންވާތީ ކަމަށް ރައީސް ނަޝީދު ވިދާޅުވިއެވެ.\n"އަޅުގަނޑަށް ލިބޭ ވަރަށް ބޮޑު ހިތްހަމަޖެހުމެއް އެއީ މި މަސައްކަތުގެ އެންމެ ފަހު ތުންފަތުގައި ތިބުމުގެ ވަގުތަށް އައިސް ތިބެވުން،" ރައީސް ނަޝީދު ވިދާޅުވިއެވެ.\nފުލުހުންގެ ބޯޑަށް ރައްޔިތުންގެ މަޖިލީހުން ކަނޑައަޅާ އާންމުންގެ މީހުންނަކީ، ފުލުހުން ދެއްކި ނުކިޔަމަންތެރިކަމުގެ އަމަލުތައް ތަހުގީގުކޮށް އެ ފުލުހުންނަށް ފިޔަވަޅު އަޅާނެ މީހުން ކަމަށާއި އެ މަސައްކަތް މަޖިލީހުން ފުރިހަމައަށް ކުރާނެ ކަމަށް ރައީސް ނަޝީދު ވިދާޅުވިއެވެ.\nފެބްރުއަރީ 7، 2012 ގައި ރައީސް ނަޝީދުގެ ވެރިކަން ނިމުމަކަށް އައީ އޭރުގެ އިދިކޮޅު ފަރާތްތަކުން ކުރަމުން ދިޔަ މުޒާހަރާގައި ފުލުހުންނާއި ސިފައިންގެ ބަޔަކު ބައިވެރިވެ ހިނގައިދިޔަ ހަމަނުޖެހުންތަކަށް ފަހު ރައީސްގެ މަގާމުން ނަޝީދު އިސްތިއުފާ ދެއްވުމުންނެވެ.\nރައީސް ނަޝީދު އަބަދުވެސް ތުހުމަތު ކުރައްވަނީ އެއީ "ބަޣާވާތެއް" ކަމުގައެވެ. އެކަމަކު އެ މައްސަލަ ތަހުގީގު ކުރަން އެކުލަވާލި ރިޔާސީ ކޮމިޝަންގެ ކޯނި ރިޕޯޓްގައިވަނީ އެމަނިކުފާނު އިސްތިއުފާ ދެއްވީ މަޖުބޫރު ކަމެއް ނެތި އަމިއްލަފުޅަށް ކަމަށެވެ. އެ ކޮމިޝަންގައި ބޭރުގެ ބައެއް ފަރާތްތަކާއި ރައީސް ނަޝީދުގެ މަންދޫބެއް ވެސް ހިމެނިއެވެ.\nފެބުރުއަރީ 8, 2021 09:58\nކިތަންމެ ވަރަކަށް ތެޅުނަކަސް ފެބްރުއަރީ7އެއީ ބަޣާވާތަކަށް ނުވާނެ! އެ ވާނީ އަމިއްލައަށް އިސްތިޢުފާދިންކަމަށް! އެއީ ބަޣާވާތެއްކަމަށް ވަނީވިއްޔާ އެއްވެސް މީހަކު އެމީހެއްގެ އަމިއްލަ ވަޒީފާއިން އިސްތިޢުފާދިނަސް އެ ވާނީ ބަޣާވާތަށް! ކަލެޔާ ކަލޭގެ ޢާއިލާ ކައްދެއްވި ހިސާބުގައިވެސް ތިބީ ބާޣީން!\nފެބުރުއަރީ 8, 2021 10:17\nކަލޯ އަމިއްލައަށް ތިޔަ ބޭޒާރު ވީ އަމިއްލައަށް ފުލުހުންގެ ޤާނޫނަށް ބަދަލު ގެނައީ\nބަދަލު ހިފަން ކަލޭގެ ޕާޓީ ކުދިން ކޮޅުވައްދާކަންނޫން މިޤައުމު މިއޮތީ. މާތް ރަސްކަލާނގެ\nއިރާދަކުރެއްވިއްޔާ ދެނެއް މިޤައުމުގެ ވެރިކަމަށް ނާދެވޭނެ ތި ޔައީ ވަރަށް ނުބައި، ނުލަފާ\nލާހިކެއް ނޫން ދެން މި ގައުމުގަ ވެރިކަން ކުރަން. މިހާރު ތިވހުޅުވާ އަގަ ވެސް ކައުންސިލް އިންތިހާބާއެކު ބަންދުވާނެ!!!\nފެބުރުއަރީ 8, 2021 23:11\nފެބުރުއަރީ 8, 2021 10:18\nބްރޯ ކަލޭ އަދިވެސް ވެއްޓޭނެ.ހެހެހެހެހެ\nފެބުރުއަރީ 8, 2021 10:22\nމަޖުލިސް ކެންޕޭންތެރޭ ތިވާހަކައެއް ނުދެއްކޭ. މުޅިންވެސް އޮތީ އެޖެންޑާ 19 ގެ ވާހަކަ.\nފެބުރުއަރީ 8, 2021 10:29\nފެބުރުއަރީ 8 ކޮބޭތަ އެކަމަށް އިންސާފު ހޯދާނީ ކޮންދުވަހަކުންބޭ\nފެބުރުއަރީ 8, 2021 10:34\nމިބޮޑު ކެނެ ރީ ބާޤީގެ ކިބައިން މިގައުމު ސަލާމަތް ކު ރައްވާންދޭ. އާމީން\nފެބުރުއަރީ 8, 2021 10:47\nކިހިނެއްތޯ މިބައިގަނޑަށް ރައްޔިތަކަށް ހެޔޮވެރިކަމެއް ކޮށްދެވޭނީ؟ 5އަހަރު ކީއްކުރަން 10އަހަރު ހޭދަކޮށްގެންވެސް މާޒީގެ ސޮފުހާތައް ކިޔާ ނުނިމޭ. ކުރިމަގު އުޖާލާ ކުރަން ބޭނުންނަމަ މާޒީ ފަހަތަށް ދޫކޮށްލަން ޖެހޭ! މާޒީން އަތްފޮޅާލައިގެން މެނުވީ ހެވެއް ނުލިބޭނެ. ދެންވެސް ބަޣާވާތޭ ފަޅޮލޭ ނުކިޔާ އެދިމާވި ކަންކަމުން ޢިބުރަތް ހާސިލުކޮށްބަލަ. ދޮންމީހުން ރުއްސަން ނޫޅެ އިސްލާމްދީނަށް ނަސްރު ދީބަލަ.\nފެބުރުއަރީ 8, 2021 10:56\nދިވެހިތަރީހުގަ ދުއް އެންމެ އަނިޔާވެރި ބޮޑުހުޅު ފެބްރުއަރީ 8 ކޮން ބަޢާވތެއް އެދުވަހަކީ މިގައުމަށް ފަހުގެ ތާރީހުގަ ދިން ޓެރަރިސްޓް ހަމަލާ ދިންދުވަސް އެދުވަސް ފާހަގަ ކުރެވޭނީ ގައުމުގާ ހުޅުޖަހާ ގައުމުރޯކޮށްލި ދުވަސް އެކަމުގެ ކޮމާންޑަރަކީ ނަސީދު އޯޑަރަށް އަދި މިކަންކަން ބަލާނެ ދުވަސް އަންނާނެ ހަނދަން ކުރާތި މިއަދު ފިލާ ހިޔަލުގާ ހުރެވިދާނެ އަދި 12އަހަރުގެ ޖަލުބހުކުން ވެސް\nފެބުރުއަރީ 8, 2021 11:00\nއިންތިހާބުކާ ރިވާ ވަ ރަކަށް މީނަގެ ފޮނުއެ ރުވުން އެބަ ގަދަ ވޭ ދޯ، ކަލޭ އެކަނި ބާއާވާތެކޭ ބުންޏަކަސް ބައާވަތަކަށް ނުވާނެ\nފެބުރުއަރީ 8, 2021 11:03\nބަދަލު ހިފުމަށް އިންތިހާބްވި ގޮޑިޔެއް ތާ ތީ\nފެބުރުއަރީ 8, 2021 11:05\nކަލޭގެ މުޅި އުމުރު ތި ގިލަނުގައި ތެޅިފޮޅުން އެދެނީ.\nފެބުރުއަރީ 8, 2021 11:08\nތިޔައީ މިގައުމުގެ އެންމެ އުހުގަ ހުރި ބަޣާވާއް.\nފެބުރުއަރީ 8, 2021 11:09\nއެއްކަމެއް ވެސް ނުކުރެވޭނެ ކަލޭ ތިޔަހެން ކިޔަ ކިޔާ އިނަނަން ޖެހޭނީ\nމަރުބަލީގައި ވެސް ތިޔަހެން ކިޔާނަންދޯ ..ހާދަ އަސަރެއް ކުރެޔޭ... ތިޔަ ކަހަަލަ މީހެއް އުޅުނު އޭނާ އެއީ ޒިލޭބީ ގަރާނު ދުލުން ހަޑި ހިތުރު އެއްޗެތި ކިޔާނީ ކަލެ އެކޭ އޭނާ އެކޭ ތަފާތެއް ނެތް\nއިސްތިއުފާ ދިން ރައީސް ތިޔައުޅުވަނީ އަމިއްލަފުޅަށް އެމްޑީޕީގެ ސަންދޮކު ފިލާހކީ ހަން ނޫނީ ސަންދޮކު ގެ މޮ ހޮރުޖަ ހަން މޮ ހޮރު ތަޅަން\nފެބުރުއަރީ 8, 2021 11:18\nވެ ރިކަން ވެއްޓުނީ ގާނޫނާއި ޚިލާފަށް ކު ރެއްވި ކަންތައްތަކެއްގެ ސަބަބުން ކަމަށްވާނަމަ އެކަން ހިގީ ވެ ރިކަމުގެ ބާ ރުންނާއި ފުލުހުންނާއި ސިފައިންވެސް ގާނޫނާއި ޚިލާފުވެގެންނޫންތޯއެވެ. ޗާޓުން ބޭ ރުވެފައިވާ ފަ ރާތެއް ޗާޓުގެ ތެ ރރެއަށް ގެނެވޭނީ ބަލައި ދާ ބަޔަކުވެސް ޗާޓުން ބޭ ރަށް ގޮސްގެނެވެ. ޖައްވުގަ ވާ އެއްޗެއް ޖައްވަން ނުގޮސް ގެނެވޭނެތޯއެވެ.\nފެބުރުއަރީ 8, 2021 11:32\nކަލޯ ހޭބައްޔާ މިޤައުމުގަ ބަގާވާތެއް ނުކުރޭ ކަލޭ ތިބާރުގަ ކިތައްދުވަހު އުޅޭނެބާ...\nފެބުރުއަރީ 8, 2021 11:41\nމިގޮލާމިއުޅެނީ އަޅެ ކިހިނެތްވެގެންތަ؟ ނޫނީ އަނެއްކާ ކޮންކަހަލަ ގޭމެއް ޖައްސަންވެގެންތަ؟\nފެބުރުއަރީ 8, 2021 11:44\n8 ފެބުރުއަރީއަށް ވެސް އިންސާފު ހޯދާ ދެއްވައްޗޭ!\nފެބުރުއަރީ 8, 2021 11:45\nދެންވެސް މިޤައުމުގައި ބާޢާވާތެއް ކުރިއްޔާ ކުރާނީ ތިމީހާ ކަން ޔަޤީން\nފެބުރުއަރީ 8, 2021 11:50\nގައުމުގާ ބަގާވަތްރާވާ ހިންގާ ގައުމުގާ އެފިތުނައިގެ އޮންއިންދި މީހަކީ ތިސޮރު\nފެބުރުއަރީ 8, 2021 12:29\nރާއްޖޭގައި އެންމެފަހުން ބަޣާވާގެއް ކު ރިކަމަށް ތާ ރީޚުން އެނގެން އޮތީ 1988 ނޮވެމްބަ ރ3ގައި. އެކަމުގައި ކަލޭގެ އާއިލާ މީހުން ބައިވެ ރިވި\nފެބުރުއަރީ 8, 2021 12:35\nތިޔަ އާއިލާއަކީ ބަޣީ އާއިލާއެއް ތިޔައީ ފަހުގެ ތާޜީޚުގަ އެންމެ ބޮޑު ބާޣީ މުޅިއާއިލާގެ ހުރިހާ މަސައްކަތަކީ ބަޣާވާތްކޮށްގެން ވެރިކަން ހޯދުން 2008 ވަނަ އަހަރު ބަޣާވާތްކޮށް ވެރިކަން ފޭރިގަނެގެން ވެރިކަމަށް އަތްގަދަކޮށްގެންހުއްޓާ ﷲ ގެ މިންވަރުފުޅުން މާގިނަ ދުވަހަކު ނުހުރެވުނު އަމިއްލަޔަށް ވެރިކަން ދޫކޮށްލާފަ ޖެހިގެން އައި ދުވަހު ބަޣާވާތްކޮށް މުޅި ޤައުމުގަ ހުޅުޖެހީ ސަރުކާރާ ރައްޔިތުންނަށް އިއާދަ ނުކުރެވޭފަދަ ބޮޑު ގެއްލުމެއް ދިނީ އެހެންވީމާ ބާޣީނާ ބަޣާވަތަކީ ކޮބައިކަން އެބަ އެބގޭނު ތިޔަ ބައިގަނޑު ހިންގި ބަޣާވާތްތަކުގެ މައްސަލަ އެންމެ ފުރަތަމަ ބަލަންޖެހޭނީ\nފެބުރުއަރީ 8, 2021 12:47\nޔާ ﷲ ގ ކެނެރީގޭ މުހައްމަދު ނަޝީދުގެ މައްޗައް ހިތުންނުފިލާވަރުގެ ބަލާ މުސީބާތެއް ފަކުރައްވާންދޭ...އޭނާގެ މައްޗައް އިސްލާމްދީނައް ނަސްރު ދެއްވާންދޭވެ...\nފެބުރުއަރީ 8, 2021 13:18\nތީނީ މިސްޓަރ ފެބްރުއަރީ 7. ހެދުނު މޮޔަ ހީވެ ބޯ ގޮވާފަ. ބޯގޯސް އަދިވެސް ވެރިކަން ކުރާހިތުން ފިތްކަނޑައިގެން ގޮސްފަ ތީނީ.\nތިއީ ފެބުރުއަރީ ބޯގޯސް\nފެބުރުއަރީ 8, 2021 13:56\nސާބަހޭ ރައީސް.. ބަދަލް ހިފްމަކީ ދިރުމެއްވާކަމެއް.. ބާޢީންތައް ޖަލަށްލާންޖެހޭނެ.. އަދި މަގުމަތީ ގަން ހިންގްވަންވާނެ.. ދެން ދުވަހަކުވެސް މިޖީލްގައި ބަޢާވާތެއް ނުކުރެވޭނެކަމާއި ކޮއްފިއްޔާ ކަންތައްވާނެގޮތް އެންމެންނަށްވެސް ދައްކާލަންވާނެ.. ތުރުކީއިން މިސާލްނަންގަވާ..\nފެބުރުއަރީ 8, 2021 13:58\nހަރުބަހުގައިވެއެވެ. ނުދަންނަކަން ނުދަތުމަށްވުރެ ވަކި ޖާހިލަކު ނުވާނެއެވެ. މި ކެނެރީގޭ މުޙައްމަދު ނަޝީދަކީ އެކަހަލަ މީހެކެވެ. އަޅެފަހެ އަޖައިބެއް ނުވާނެހެއްޔެވެެ؟ ކޯނީގެ ރިޕޯރޓުން އެއީ ބަޣާވާތެއް ނޫންކަމަށް ނިންމުމުން ދެން އިތުރަށް އެވާހަކަ ފަށައިގެން ފުލުހުން ކުށްވެރިވާގޮތަށް އެވާހަކަ ދައްކާކަށް ނުޖެހެއެވެ. އެއީ ޤައުމުގައި އަލުން ފިތުނަ އުފެއްދުންނޫން ދެން ކޮން ކަމެއްހެއްޔެވެ. މީނާގެ އުނދަގޫތަކާހެދި މިޤައުމު މިހާރު ޤައުމެއްގެ ގޮތުގައި ބަލައިގަތުމަށްވެސް މީހުންނަށް އުދަނގޫވެއްޖެއެވެ. އަނގަމަޑުންލައިގެން އިނދެވޭތޯ ބަލާށެވެ. ފެބުރުވަރީ 8 ވަނަ ދުވަހު މުޅިޤައުމުގެ ހަރުމުދާތަކުގައި ރޯކޮށް އެތައް ބަޔަކަށް އަނިޔާދީ ގެއްލުންދީ ބަޔަކު ހިންގި ޖަރީމާގެ ޒިންމާ އުފުލާނީކާކުތޯ ކަލޭ އަޅެ ބުނެބަލާށެވެ. ކަލެއާހެދި މިޤައުމުގެ ކަރާމަތާ ވަހުދަތާ ރީތި ސުލޫކާ އާދަކާދަތަކާ ރިވެތި ބަސްމަގާ ޤައުމުގެ ޘަޤާފަތް ގެއްލި ވެއްޔާ މޮޑެވިގެން ދިޔަކަން އަހަރެމެންނަށް ނޭނގެނީކީ ނޫނެވެ. މިޤައުމުގައި މައުމޫނާ ، ޔާމީނާ ، ވަޙީދާ ރައީސްކަންކުރީ އެކަމުގެ ޢިލްމާ ހިލްމާ ޤާބިލްކަން ލިބިގެންނެވެ. އަދި ކީއްހެއްޔެވެ. އިބްރާހީމް މުޙައްމަދު ޞާލިޙްވެސް ކަލެއަށްވުރެ އެތައްތަނެއް ރަނގަޅެވެ. ކަލޭތީ ޤައުމެއްގެ ރައީސްކަންކުރަން ހަމަ ޒީރޯ އެވެ.\nފެބުރުއަރީ 8, 2021 13:59\n8 ފެބްރުއަރީގައި ހުޅުޖެހީ މަނިކުފާނު ދިން ހިތްވަރަށް އެކަން ފުރަތަމަ ބަލަންވީ\nފެބުރުއަރީ 8, 2021 14:56\nއަނެއްބޮނޑި ނުބޮވެނީސް ތިޔައަނގަ މައިތިރިކޮއްބަލަ ތިޔަހެންއުޅެނިކޮއް އަނެްކާ ބޮނޑިޔެއްލިބިދާނެ ތިފަސްދޮޅަސް ފަހެއް އެއީ ބައެއްކަމައްނުބަލާ އެއީހަމަ ހުސް ޢަދަދެއް ކަމަކާޖެހުނީމާ އެއަދަދަކުން ކުރާނެ ފައިދާއެއްނޯންނާނެ މީވަރައްވާހަކަ\nމިރާއްޖޭގައި ޙަޤީޤީ ބަޣާވާތެއްކުރީ 2012 ފެބްރުވަރީ 08 ވަނަ ދުވަހު އަންނި އިސްވެހުރެގެން. މުޅި ގައުމުގައި ހުޅުޖަހާ އެތަށް ބިލިއަން ރުފިޔާގެ ދަޢުލަތުގެ މުދާ އަންދާލާފައިވޭ. މިއަށްވުރެ ބޮޑު ގައްދާރުވުމެއް މި ފަހުގެ ތާރީޚްގައި ހިނގާފައިނުވޭ.\nފެބުރުއަރީ 8, 2021 15:47\nމޮޔަނުވޭ ކަލޯ އެއީބަ ގާވާތެއްނޫން އަމިއްލަޔައް އިސްތިޔުފާދީފަ ފިލީ މަނިކުފާނު\nފެބުރުއަރީ 8, 2021 18:05\nއިރު އިރުކޮޅާ މިއޮއް ގޮވާ އައުގުރާނައެއްތާ ދޯ! ބަގާވާތް ކުރިކަމަށް ބުނެ ނޯށުން ރޮމުން ލަގަބު ދެމުން ކަރުން ނާރުހިލިފައި ހުރިހާލުގައި މީނާ ނިސްބަތްކުރި އެންމެން ކިހިލި ޖަހައިގެން ހުރެ އަނެއްކާ ރޯނާވާންތަ މީއްޗަކު މިއުޅެނީ. އޭނ!\nފެބުރުއަރީ 8, 2021 18:56\nމިވެރިކަން ނިމުނީމާ ބޮޑުހުޚުގެ މޭސްތިރިޔާ ހައްޔަރުކުރެވޭނެ\nފެބުރުއަރީ 8, 2021 19:36\nދެން ކަލޭ އިނދެބަލަ ތުންފަތްމައްޗަށް އަރާ. ކޮހުންގެ ސަރުދާރު


Oxford vaccine jehi Brazil doctor eh maru vejje\nއޮކްސްފޯޑް ޔުނިވާސިޓީ އާއި އަސްޓްރާޒެނިކާ ގުޅިގެން އުފައްދާ ވެކްސިންގެ މަސައްކަތުގައި އޮފިޝަލުން ހަރަކާތްތެރި ވަނީ\nބޭސް އުފެއްދުމުގައި ދުނިޔޭގެ ނަން މަޝްހޫރު ކުންފުންޏެއް ކަމަށްވާ އެސްޓްރޭޒެނެކާ އާއި އޮކްސްފޯޑް ޔުނިވާސިޓީ ގުޅިގެން މިހާރު ކުރިޔަށް ގެންދާ ކޮވިޑް-19 ވެކްސިންގެ ޓްރަޔަލްގައި ބައިވެރިކޮށް ވެކްސިން ދީފައިވާ ބްރެޒިލްގެ ވޮލަންޓިއަރަކު މަރުވެއްޖެ އެވެ.\nބްރެޒީލްގެ ހެލްތު އޮތޯރިޓީން އެ މީހާއާ ބެހޭ އިތުރު މައުލޫމާތު ހާމައެއް ނުކުރެ އެވެ. އެ ފަރާތުން ބުނެފައި ވަނީ އެ މައުލޫމާތު ސިއްރު ކުރަން މަޖްބޫރުވެފައިވާ ކަމަށެވެ.\nމިކަމާ ގުޅިގެން އޮކްސްފޯޑް ޔުނިވަސިޓީން ބުނެފައި ވަނީ މިކަން ވަރަށް ފަރުވާތެރިކަމާއެކު ބަލަމުން ގެންދާ ކަމަށެވެ. އަދި ވެކްސިންގެ ރައްކާތެރިކަމާމެދު އެއްވެސް ކަންބޮޑުވުމެއް ނެތް ކަމަށް ވެސް އޮކްސްފޯޑުން ބުނެފައި ވެއެވެ.\nވެކްސިން އާއި އެނޫން ވެސް ބޭސްތައް އަޖުމަ ބެލުމުގެ ގޮތުން ކުރިޔަށް ގެންދާ ޓްރަޔަލްތަކުގައި އާއްމުކޮށް ދެ ގްރޫޕަކަށް ވޮލަންޓިއަރުން ބަހާލައި އެއް ގްރޫޕަކަށް ދެނީ ތައްޔާރުކުރި ބޭހެއް ނުވަތަ ވެކްސިނެކެވެ. އަނެއް ގްރޫޕަށް ދޭނީ ޕްލެސީބޯ ނުވަތަ ތައްޔާރުކުރި ވެކްސިން ނޫން އެހެން އެއްޗެކެވެ. މިއީ އެ ބޭހެއް ނުވަތަ ވެކްސިނެއްގެ މަސައްކަތް ހަގީގަތުގައި ކުރާ ގޮތް ދެނެގަތުމަށް އާންމުކޮށް ކަން ކުރާ އުސޫލެވެ. ނަމަވެސް ވޮލަންޓިއަރަކަށް ވެސް އަދި ބޭސް / އިންޖެކްޝަން ދޭ މީހުންނަކަށް ވެސް، އެމީހުންގެ އާއިލާ އަކަށް ވެސް މިކަމެއް ނޭނގޭނެ އެވެ.\nއަސްލު ވެކްސިން ޖެހީ ކޮން ބަޔަކަށް ކަން އެނގޭނީ ވެކްސިން ތައްޔާރު ކުރުމުގައި މަސައްކަތުގައި އުޅޭ އެންމެ އިސް ސައިންސްވެރިންނަށް އެކަންޏެވެ. މިފަހަރު މަރުވީ އަސްލު ނޫން ވެކްސިން ދީފައިވާ މީހެއް ކަމަށް ބީބީސީ އަށް ޔަގީން ކުރެވިފައިވާ ކަމަށް އެ ނޫސް އެޖެންސީން ބުނެފައި ވެއެވެ.\nބްރެޒީލްގައި މިހާރު ކުރިޔަށްދާ އެ ޓްރަޔަލްގައި ބައިވެރިވި ވޮލަންޓިއަރުންގެ ދެބައިކުޅަ އެއްބައި މީހުންނަށް ކޮވިޑް-19 އަށް ތައްޔާރުކުރި ވެކްސިން ދީފައިވާއިރު އަނެއް 50 ޕަސެންޓަށް ދީފައި ވަނީ މެނިންޖައިޓިސް އިން ދިފާއުވުމަށް ވަރަށް ކުރިންސުރެ ވެސް ތައްޔާރުކޮށް ލައިސަންސް ލިބިފައިވާ ވެކްސިނެކެވެ.\nމި ވެކްސިން އާ މެދު އިތުރު ކަންބޮޑުވުމެއް ނެތްކަމަށް އޮކްސްފޯޑުން ބުނެފައިވަނީ އެހެންވެ އެވެ.\nއެސްޓްރާޒެނެކާ އިން މިކަމާ ގުޅިގެން ނެރުނު ބަޔާނުގައި ބުނެފައި ވަނީ ވަކި މީހަކާ ގުޅޭ ގޮތުން ކޮމެންޓު ކުރަން ބޭނުން ނޫން ކަމަށާއި އަޅަންޖެހޭ ހުރިހާ ފިޔަވަޅުތަކެއް އަޅައި މިކަން ރިވިއުކޮށް ބަލާނެކަމުގެ ޔަގީންކަން ދޭ ކަމަށެވެ.\n"ޓްރަޔަލް މަރުހަލާގައި ދިމާވާ ހުރިހާ ކަމެއް ޓްރަޔަލް އިންވެސްޓިގޭޓަރުން ވަރަށް ފަރުވާތެރިކަމާއެކު ބަލަމުން ގެންދާނެ. އަދި ކަމާ ބެހޭ އޮތޯރިޓީތަކުންނާއި ސޭފްޓީ މޮނިޓަރިން ކޮމެޓީން ވެސް މިކަންކަން ބަލަމުންދާނެ. މި ދިމާވި މައްސަލައިގެ ސަބަބުން ޓްރަޔަލް އަށް އެއްވެސް މަޑުޖެހުމެއް ނައިސް ކުރިޔަށް ދާނެކަމުގެ ޔަގީންކަން ދެން،" އެސްޓްރާޒެނެކާގެ ބަޔާނުގައި ބުނެފައި ވެއެވެ.\nކޮވިޑް-19 އިން ދިފާއުވުމަށް އުފައްދާ ވެކްސިންގެ ތެރެއިން އެންމެ އަވަހަށް ބާޒާރަށް ނުކުންނާނެ އެއް ވެކްސިންގެ ތެރޭގައި މި ވެކްސިން ހިމެނޭނެކަމަށް އުންމީދުކުރެވެ އެވެ. އަދި އެންމެ ރައްކާތެރިކަމާއެކު ބޭނުންކުރެވޭނެ ކަމުގެ އުންމީދު އެންމެ ބޮޑީ އޮކްސްފޯޑް/އެސްޓްރާޒެނެކާ ވެކްސިނެވެ. އަދި ގިނަ ބައެއްގެ އިތުބާރު އެންމެ ބޮޑަށް ލިބިފައިވަނީ ވެސް މި ވެކްސިނަށެވެ.\nމި ވެކްސިންގެ ފުރަތަމަ ދެ މަރުހަލާ ވަރަށް ކާމިޔާބުކަމާއެކު ވަނީ ނިމިފަ އެވެ. މިހާރު ކުރިޔަށްދާ ތިން ވަނަ މަރުހަލާގައި އިނގިރޭސި ވިލާތާއި ބްރެޒީލް އަދި އިންޑިޔާގެ ގިނަ އަދަދެއްގެ ބަޔަކަށް ވެކްސިން ދީގެން ދަނީ ޓެސްޓްކުރަމުންނެވެ.\nމިދިޔަ މަހުގެ ތެރޭގައި ވެސް އޮކްސްފޯޑް ވެކްސިންގެ ޓްރަޔަލްއަށް ކުޑަ ހުއްޓުމެއް އައެވެ. ވެކްސިން ދިން މީހަކަށް ގޮތްނޭނގޭ ޒާތުގެ ބައްޔެއް ޖެހިގެންނެވެ. ނަމަވެސް މާ ގިނަ ދުވަހެއް ނުވެ އަނެއްކާވެސް ވަނީ ޓްރަޔަލްގެ މަސައްކަތް ކުރިޔަށް ގެންދަން ފަށާފަ އެވެ. ނަމަވެސް އެމެރިކާގައި އަދިވެސް މި ވެކްސިންގެ ޓްރަޔަލް ވަނީ ހުއްޓުވާފަ އެވެ. އެ ގައުމުގެ ކަމާ ބެހޭ އިދާރާތަކުން ބަލަން ޖެހޭ ކަންތައްތައް ބަލައި ވެކްސިންގައި މައްސަލައެއް ނެތްކަން އެ ފަރާތަށް ޔަގީން ވަންދެނެވެ. އަދި ކުރިޔަށް އޮތް ހަފުތާގައި އެގައުމުގައި ވެސް ޓްރަޔަލް އަލުންކުރިޔަށް ގެންދިއުމުގެ ހުއްދަ ލިބޭނެ ކަމަށް ވަނީ ބެލެވިފަ އެވެ.\nބްރެޒީލްގެ ހެލްތު އޮތޯރިޓީ އަންވީސާ އިން ބުނެފައިވާ ގޮތުގައި ޓްރަޔަލްގައި ބައިވެރިވި ވޮލަންޓިއަރަކު އޮކްޓޯބަރު 19 ވަނަ ދުވަހު ވަނީ މަރުވެފަ އެވެ. ބްރެޒީލްގެ މީޑިއާތަކުން ރިޕޯޓުކޮށްފައިވާ ގޮތުގައި މަރުވީ 28 އަހަރުގެ ޑޮކްޓަރެކެވެ. އޭނާ މަރުވެފައިވަނީ ކޮވިޑް ޖެހި ސިއްހީ ހާލަތު ގޯސްވެގެންނެވެ. މި ޑޮކްޓަރަކީ ބަލި ޖެހިފައިވާ މީހުންނަށް ފަރުވާ ކުރުމުގައި ހަރަކާތްތެރިވި ޑޮކްޓަރެއް ކަމަށް ވެސް ބުނެފައި ވެއެވެ.\nނަމަވެސް މި ޑޮކްޓަރަށް ދީފައިވަނީ އަސްލު ވެކްސިން ނޫންކަން ޔަގީންވުމުން އެންމެންނަށް ވެސް ވަނީ ހަމަޖެހުމެއް ނޭވާއެއް ލެވިފަ އެވެ. އަދި އޮކްސްފޯޑް ވެކްސިން ބޭނުންކުރުމުގެ ހުއްދަ ލިބުނުހާ އަވަހަކަށް އެ ވެކްސިން ގަންނަން ބްރެޒީލް ތައްޔާރުކަމަށް އެ ގައުމުގެ ހެލްތު އޮތޯރިޓީން ބުނެފައި ވެއެވެ.\nބްރެޒީލް އަކީ މިހާރު ތިން ވަނަޔަށް އެންމެ ގިނައިން ކޮރޯނާވައިރަސް ޖެހިފައިވާ މީހުން ތިބި ގައުމެވެ. އެ ގައުމުގެ 5.3 މިލިއަން މީހުންނަށް މިހާތަނަށް ބަލި ޖެހިފައިވާއިރު އެމެރިކާ ފިޔަވައި ދެ ވަނަ އަށް އެންމެ ގިނަ މީހުން މަރުވެފައިވަނީ ވެސް އެ ގައުމުންނެވެ. މިހާތަނަށް ބްރެޒީލުން ކޮވިޑް-19 ޖެހިގެން 155،000 މީހުން މަރުވެފައިވާ ކަމަށް ޖޯންސް ހޮޕްކިންސް ޔުނިވަސިޓީގެ ޑޭޓާ ތަކުން ދައްކަ އެވެ.\nބްރެޒިލް ކޮވިޑް-19 ކޮވިޑް-19 އިގެ ބަލާއާފާތް + މަރު


STO in fiya, aluvi adhi bihuge agu heyo koffi\nއެސްޓީއޯއިން ފިޔާ އަލުވި އަދި ބިހުގެ އަގު ހެޔޮކޮށްފި\n15 އޭޕްރީލް 2020\nއެސްޓީއޯ އިން އަނެއްކާ ވެސް ބިހާއި ފިޔާ އަގު ހެޔޮކޮށްފި އެވެ.\nއެސްޓީއޯއިން ބުނީ ފިޔާ ކިލޯއެއް ކުރިން 15 ރުފިޔާއަށް ވިއްކި ނަމަަވެސް މިހާރު 11 ރުފިޔާއަށް ވިއްކާ ކަމަށާއި ކުރިން 325 ރުފިޔާއަށް ވިއްކަމުން ދިޔަ ފިޔާ ބަސްތާ މިހާރު 255 ރުފިޔާއަށް ވިއްކަން ފަށާފައިވާ ކަމަށެވެ. އަދި ބިހެއް ދޮޅު ރުފިޔާއަށް ވިއްކަން ފަށާފައި ވާއިރު، 290 އަށް ވިއްކަމުން ދިޔަ ބިސްކޭސް 260 ރުފިޔާއަށް ވިއްކަން ފަށާފައިވާ ކަމަށެވެ. މީގެ އިތުރުން 12 ރުފިޔާއަށް އަލުވި ކިލޯއެއް މިހާރު އެސްޓީއޯއިން ވިއްކާ އިރު، 250 ރުފިޔާއަށް ބަސްތާއެއް ވިއްކަމުން ދާ ކަމަށް އެސްޓީއޯއިން ބުނެއެވެ.\nމިހާރު ބައެއް ތަކެތީގެ އަގު ހެޔޮކޮށްފައި ވާއިރު، ކޮވިޑް-19އާ ގުޅިގެން ދުނިޔޭގެ އިގްތިސޯދަށް އަސަރުކޮށްފައި ވާ މި ދަނޑިވަޅުގައި އާންމުންނަށް ދަތި ނުވާނެހެން ކާބޯތަކެތީގެ ބާވަތްތައް ހުސްނުވެ ލިބެމުން ދާނެ ކަމަށް އެސްޓީއޯއިން ވަނީ ބުނެފައެވެ.\nއެގޮތުން މިމަހުގެ 8 ވަނަ ދުވަހު ރާއްޖެއަށް ވަނީ ކާބޯތަކެތީގެ ޝިޕްމެންޓެއް ގެނެސްފައެވެ. އެ ޝިޕްމެންޓު ގެނެސަފައި ވަނީ އިންޑިއާއިންނެވެ. އެ ޝިޕްމެންޓުގައި ފިޔާ، އަލުވި އަދި ބިސް ހިމެނޭ ކަމަށް އެސްޓީއޯއިން ބުނެއެވެ.\nމީގެ ކުރިން އެސްޓީއޯއިން ބާޒާރުގައި ފިޔާ އާއި އަލުއްވާއި ބިހުގެ އަގު ދަށް ކުރަން އެސްޓީއޯއިން ވިއްކާ ފިޔާ، އަލުވި އަދި ބިހުގެ އަގު ކޮންޓްރޯލް ކޮށް އަގު ހެޔޮކޮށް ވަނީ ވިއްކަން ފަށައިފައެވެ. އަލުވި އަދި ބިސް ކޮންޓްރޯލް ކޮށްގެން އެ ކުންފުނިން ވިއްކަން ފަށާފައި ވާއިރު، އާއްމުންނަށް ބޭނުންވާ ވަރަށް އެ ބާވަތްތައް އެ ކުންފުނިން މިހާރު ލިބޭނެ ކަމަށްވެސް އެސްޓީއޯއިން ވަނީ ބުނެފައެވެ.


Salmaan Aai Eynage Beybe In Vegen Rape Kuri Kamah Bunaa Filmy Thari Ehge Vaahaka - Vaguthu\nސަލްމާން އާއި އޭނާގެ ބޭބެ އިން ވެގެން ރޭޕްކުރިކަމަށް ބުނާ ފިލްމީ ތަރިއެއްގެ ވާހަކަ\nއިންޑިއާގެ ބޮލީވުޑްގެ ތެރޭގައި އަންހެން ތަރިންނަށް ޖިންސީ ގޯނާ ކުރަމުންދާ މައްސަލަ ވަރަށް ބޮޑަށް ވަނީ ފެންމަތިވެފައެވެ. އެކަކު އަނެކަކު ދަނީ މީސް މީޑިއާގައި އެ މީހުންނަށް ފިލްމް ޝޫޓިންގތަކުގައި ޖިންސީ ގޯނާ ކުރަމުންދިޔަ ކަމަށް ބުނަމުންނެވެ. އަދި އެ ވާހަކަތަކަށް ހުއްޓުމެއް ނެތެވެ.\nފަހަރަކު ތަރިއަކު ދަނީ މިގޮތަށް ދައްކަމުން އަންނައިރު، ބިގްބޮސް އިން އާއްމުންގެ ބޮޑު ސަލާމުކަމެއް ހޯދި ޕޫޖާވެސް މި ވަނީ އޭނާއަށް ޖިންސީ ގޯނާ ކުރަމުންދިޔަކަމަށް ބުނެފައެވެ. ޕޫޖާ ބުނީ، އެތައް ފަހަރަކު ބޮލީވުޑްގެ ބަތަލް ސަލްމާން ޚާން އާއި އޭނާގެ ބޭބެތައް ކަމުގައިވާ ސޮހައިލް ޚާން އާއި އަރްބާޒް ޚާން ވެގެން އޭނާ ރޭޕްކޮށްފައިވާކަމަށެވެ.\nއޭނާ ބުނިގޮތުގައި، އެ މީހުން އޭނާ ރޭޕްކޮށްފައި ވަނީ، ސުލްތާންގެ ޝޫޓިންގގެ ތެރެއިންނެވެ. އަދި އޭނާ ރޭޕްކުރުމަށްފަހު، ވަރަށް ހާލުގައި އުޅެން ޖެހުނުކަމަށްވެސް ޕޫޖާ ވަނީ ބުނެފައެވެ.\nމޮޑެލްއެއްގެ ގޮތުގައިވެސް މަސައްކަތްކޮށްފައިވާ ޕޫޖާ އިންސްޓަގްރަމް ކުރި ވީޑިއޯގައި އޭނާ އިތުރަށް ބުނެފައި ވަނީ ވެތެރަން އެކްޓަރ ޝަތްރުގްހާން ސިންހ އޭނާއަށް ފަންޑީތަވެސް ހެދި ކަމަށެވެ. އަދި ޝަތްރުގްހާން އޭނާގެ ފޯނު ހެކްކޮށް ލެޕްޓޮޕްވެސް ނަގާ، އޭނާގެ މަސައްކަތްތައް ވަގަށް ނެގި ކަމަށެވެ. އަދި އެ ތަކެތި ބޭނުންކޮށްފައި ވަނީ، ސޮނަކްޝީ ސިންހަ އާއި މަލައިކާ އަރޯރާ ޙާން ފިލްމީ ދާއިރާއަށް ނެރެދިނުމަށް ކަމަށްވެސް ބުންޏެވެ.\nއޭނާ އިތުރަށް ބުނީ، ޝަތްރުގްހާން އޭނާއަށް ފެންޑީތަ ހެދިފަހުން، ޖިންނީގެ ކަންތައްކާއި އޭނާއާ ލައިގަނެފައިވާކަމަށެވެ.\nމި ވާހަކަތަކާއި، ގުޅިގެން ސަލްމާންވެސް އަދި ޝަތްރުގްހާންވެސް އެއްވެސް އެއްޗެއް ކިޔާފައި ނުވެއެވެ. އަދި އެއީ މަޝްހޫރުވާންވެގެން ޖެހި ޕަބްލިކް ސްޓަންޓަކަށް ވެދާނެކަމަށް ބައެއް މީހުން ދަނީ ބުނަމުންނެވެ.\nއޮކްޓޯބަރ 16, 2018 16:24\nސަލްމާންގެ ބޭބެމެން އެެއީ ކޮންތާކުން އުފަންވީ ބައެއްބާ އަނެއްކަ....\nއޮކްޓޯބަރ 17, 2018 03:30\nތީ ހުސްދޮގު ވާހަކަ\nއޮކްޓޯބަރ 17, 2018 15:04\nއޮކްޓޯބަރ 17, 2018 18:30\nފަންޑީތަ؟؟ ރަނގަޅަށް ދިވެހިބަހުން ލިޔަން ދަސްކޮށްބަލަ ފުރަތަމަ.


BREAKING NEWS: Covid-19 Jehunu Meehunge Adhadhu 1.3 Million Ah Araifi - Vaguthu\nކޮވިޑް-19 ޖެހުނު މީހުންގެ އަދަދު 1.3 މިލިއަނަށް އަރައިފި\n11 މަސް ކުރިން ( އޭޕްރީލް 6, 2020 )\nކޮވިޑް-19 ޖެހުނު މީހުންގެ އަދަދު 1.3 މިލިއަނަށް އަރައިފިއެވެ.\nމިހާރު ލިބިފައިވާ ތަފާސް ހިސާބަށް ބަލާއިރު 1315776 މީހުން ވަނީ މިހާރު ކޮވިޑް-19 އަށް ފައްސިވެފައެވެ. އޭގެ ތެރެއިން 72711 މީހަކު ވަނީ މަރުވެފައެވެ. އަދި މިހާތަނަށް ބަލިން ރަނގަޅުވީ 275373 މީހުންނެވެ.\nމިއަދު މިހާތަނަށް 42,914 މީހަކު ވަނީ ކޮވިޑް-19 އަށް ފައްސިވެފައެވެ.\nމިހާތަނަށް އެންމެ ގިނަ މީހުންނަށް ބަލި ޖެހިފައި ވަނީ އެމެރިކާ އިންނެވެ. އެގައުމުން 350013 މީހަކު ވަނީ ފައްސިވެފައެވެ. ދެން އެންމެ ގިނަ މީހުން ފައްސިވެފައި ވަނީ ސްޕޭނުންނެވެ. ސްޕޭނުން 135032 މީހުން ފައްސިވެފައި ވެއެވެ. އިޓަލީވިލާތުން 132547 މީހަކު ފައްސިވެފައި ވާއިރު، ނިސްބަތުން އެންމެ މަދުން މީހުން މަރުވާ ޖަރުމަންވިލާތުން 101178 މީހަކު ވަނީ ފައްސިވެފައެވެ. ފްރާންސުން 92839 މީހުން ފައްސިވެފައި ވާއިރު އެންމެ ފުރަތަމަ ބަލި ފެނުނު ޗައިނާ އަކީ މިހާރު ހަވަނަ އަށް އެންމެ ގިނަ މީހުން ފައްސިވި ގައުމެވެ. ޗައިނާ އިން 81708 މީހަކު ވަނީ ފައްސިވެފައެވެ. ބަލި ޖެހޭ މީހުންނާއި މަރުވާ މީހުންގެ އަދަދު އަދިވެސް މަދު ނުވާ އީރާނުން ފައްސިވި މީހުންގެ އަދަދު 60500 އަށް މިހާރު އަރައެވެ.\nއަދިވެސް އެންމެ ބާރަށް ކޮވިޑް-19 ފެތުރެމުން އަންނަނީ އަދި އެންމެ ގިނަ ބަޔަކު މަރުވަމުން އަންނަނީ އެމެރިކާ އާއި ޔޫރަޕްގައެވެ. ބެލްޖިއަމް އާއި ނެދަލޭންޑްސްގެ ހާލަތު އަދިވެސް ފެންނަނީ ވަރަށް ނުރައްކާތެރިކޮށެވެ. ބެލްޖިއަމް އިން މިހާތަނަށް 20814 މީހަކު ފައްސިވެ 1632 މީހަކު ވަނީ މަރުވެފައެވެ. ނެދަލޭންޑްސް އިން 18803 މީހަކު ފައްސިވެ 1867 މީހަކު ވަނީ މަރުވެފައެވެ.\nދެކުނު އޭޝިއާގެ ގައުމުތަކަށް ބަލާއިރު އިންޑިއާ އާއި ޕާކިސްތާންގެ ހާލަތު ދަނީ ގޯސްވަމުންނެވެ. އިންޑިއާ އިން 4693 މީހުން ފައްސިވެފައި ވާއިރު ޕާކިސްތާނުން ވަނީ 3662 މީހުން ވަނީ ފައްސިވެފައެވެ. އިންޑިއާ އާއި ޕާކިސްތާނުން ފައްސިވާ މީހުންގެ އަދަދު އަންނަނީ ދުވަހުން ދުވަހަށް އިތުރުވަމުންނެވެ.\nކޮވިޑް-19 ކޮންޓްރޯލް ކުރަން ގިނަ ގައުމުތަކުން ވަރުގަދަ ފިޔަވަޅުތަކެއް އަޅާފައި ވީނަމަވެސް ބަލި ފެތުރުން އަދިވެސް މަދުވަމުންދާކަން ފާހަގައެއް ނުވެއެވެ.


Masverikamuge management plan ah bodukanneli masveringe yooniange hiyaalu hoadhaifi – Iru\n“ޓެކްސް ދައްކާ ފަރާތްތަކުގެ ޗާޓަރ” އިތުރު ބަދަލުތަކަކާއެކު އަލުން ޝާޢިއުކޮށްފި\nއޮޕަރޭޝަންތަކެއްގައި މަސްތުވާތަކެއްޗާއެކު ތިން މީހަކު ހައްޔަރުކޮށްފި\nކަނޑުމަހުގެ މަސްވެރިކަމުގެ މެނޭޖްމަންޓް ޕްލޭންއާއި ގުޅޭގޮތުން ފިޝަރީޒް މިނިސްޓްރީން ބޮޑުކަންނެލި މަސްވެރިންގެ ޔޫނިއަންއާއެކު މަޝްވަރާކޮށްފިއެވެ.\nމިނިސްޓްރީ އޮފް ފިޝަރީޒް މެރިން ރިސޯސަސް އެންޑް އެގްރިކަލްޗަރއިން އަންނަނީ މަސްވެރިކަމުގެ އެކި މެނޭޖްމަންޓް ޕްލޭންތަކަށް ކަމާގުޅުންހުރި ފަރާތްތަކާއި އާންމުންގެ ހިޔާލު ހޯދަމުންނެވެ. އެގޮތުން ކަނޑުމަހުގެ މަސްވެރިކަމުގެ މެނޭޖްމަންޓް ޕްލޭންއަށް ބޮޑުކަންނެލި މަސްވެރިންގެ ޔޫނިއަންގެ ހިޔާލު ހޯދުމަށް އެ ޔޫނިއަންގެ މެންބަރުންނާއިއެކު އިއްޔެ ވަނީ މަޝްވަރާ ބައްދަލުވުމެއް ބާއްވާފައެވެ.\nފިޝަރީޒް މިނިސްޓްރީގެ އެސިސްޓަންޓް ޑިރެކްޓަރ އައިމިނަތު ލުބްނާ ވިދާޅުވީ، އެ ޔޫނިއަންއިން ކަންބޮޑުވުން ފާޅުކުރީ ޖޫރިމަނާތަކާއި ލައިސަންސް ނެގުމާއި ގުޅޭގޮތުންކަމަށެވެ. ކުރިން ލައިސަންސް ނަގަމުންދިޔައީ އުޅަނދުގެ ސައިޒަށް ބަލައިގެންނެވެ. ނަމަވެސް ދެން ލައިސަންސް ނަގާނީ އެ އުޅަނދަކުން ކުރާ މަސްވެރިކަމަށް ބަލައިގެންނެވެ. ލުބްނާ ވިދާޅުވީ، މިކަން އޮތްގޮތް މިނިސްޓްރީގެ ފަރާތުން ތަފްސީލްކޮށްދިނުމުން މިހާރު އެ ފަރާތްތަކަށް މިކަން އޮންނަގޮތް ސާފުވެފައިވަކަމަށެވެ.\n“އެކޮޅުން ބޮޑަށް ކަންބޮޑުވުން ހުރީ ޖޫރިމަނާތަކާއި ލައިސަންސްއާއި ބެހޭގޮތުން. ކުރީގައި އަޅުގަނޑުމެން ލައިސަސްން ނަގަމުންދިޔައީ އުޅަނދުގެ ސައިޒަށް ބަލައިގެން. ބައެއް ދޯނިތަކުން ކުރާނީ އަތުނަނުގެ މަސްވެރިކަމާއި ދޮށީގެ މަސްވެރިކަމާއި، އަނެއްބައި ދޯނިތަކުން ހަމައެކަނި އަތުނަނުގެ މަސްވެރިކަން ނުވަތަ ހަމައެކަނި ދޮށީގެ މަސްވެރިކަން ކުރާނީ. އެގޮތަށް މިފަހަރު އަޅުގަނޑުމެން މީނީ ގިންތިކޮށްފައި. އެގޮތަށް ގިންތިކުރީމަ އަސްލު މިހާރު ކުރީގައި ނަގަމުންދިޔަ ވަރަށްވުރެ ލައިސަންސް ފީ ކުޑަވަނީ. ކޮންމެވެސް ވަރަކަށް މަސްވެރިންނަށްވެސް އޮޅިފައި އިންހެން ހީވަނީ މި އިޝޫ ރެއިސްކުރީ. އެކަމަކު މިހާރު ކިޔާދިނީމަ އެކޮޅަށް އަންޑަސްޓޭންޑްވެއްޖެ.” ލުބްނާ ވިދާޅުވިއެވެ.


އިންޖިނިއަރުން ފަދަ ތަޢުލީމީ މީހުން މިފަހަރު ތިބޭނީ އިނގިރޭސި ދަނޑުތަކުގައި – Dhen.mv\nއިންޖިނިއަރުން ފަދަ ތަޢުލީމީ މީހުން މިފަހަރު ތިބޭނީ އިނގިރޭސި ދަނޑުތަކުގައި\nދެން އެމްވީ May 11, 2020 - 1:26 pm\nލޮކްޑައުންގެ ސަބަބުން އިނގިރޭސިވިލާތުގެ ދަނޑުތަކުގައި މަސައްކަތް ކުރުމަށް އެހެން ގައުމުތަކުން މީހުންނަށް ނާދެވޭތީ ހޫނު މޫސުމުގައި، މޭވާ ، ތަރުކާރީ އަދި ގޮވާން ކަނޑަށް ދަނޑުތަކަށް ވަންނާނީ، އިންޖިނއަރުން ފަދަ ފަންނީ ދާއިރާތަކުން ތަޢުލީމް ޙާޞިލް ކޮށްފައިވާ މީހުންނެވެ.\nމިކަމާ ގުޅޭގޮތުން ވާހަކަ ދައްކަމުން، އިނގިރޭސިވިލާތުގެ އެންވަޔަރމެންޓް ސެކްރެޓަރީ ޖޯޖް ޔޫސްޓިސް ހާމަ ކުރި ގޮތުގައި، ބޭރުގައުމުތަކުން އެގައުމަށް ވަޒީފާ އަށް އަންނަ މީހުންގެ3ބައިކުޅަ2ބަޔަކީ ދަނޑުވެރިކަމުގައި އެހީތެރިވެ ދިނުމަށް އަންނަ މީހުނެވެ. ލޮކްޑައުންގެ ސަބަބުން އެމީހުނަށް ނާދެވި، ހަމަ މި ލޮކްޑައުންގެ ސަބަބުން ވަޒީފާތަކަށް ނުދެވި ވަރަށް ގިނަ ބަޔަކު ގޭގައި އެބަ ތިއްބެވެ. އެހެން ކަމުން އެމީހުންނަށް މިކަމަށް ހިތްވަރުދީ ކިޔަވައިގެން ތިބި ޒުވާނުން ވަނީ ދަނޑުތަކުން ފެންނަން ފަށާފައެވެ.\nއެގޮތުން ސައުތު އީސްޓް އިންގްލަންޑްގެ ކެންޓްގެ ދަނޑެއްގައި، ދަނޑުވެރިންގެ ހެދުން އަޅައިގެންތިބި ޒުވާން އަންހެންކުދިން، އުނަގަނޑަށް ވުރެ ތިރިއަށް ލެނބިގެން ތިބެ ފަހަރަކު ލެޓިއުސް އެއް ކަނޑާ ލަކުޑި ވަށިގަނޑުތަކަށް އަޅަމުން ދާ މަންޒަރަކީ މިއީ އާންމުކޮށް ފެންނަ މަންޒަރެއް ނޫނެވެ.\nމިތަނުން އެއް ދަނޑުކަމަށްވާ ނިކް އޮޓްވެލްގެ ޑިރެކްޓަރ ހާމަ ކުރި ގޮތުގައި، ލޮކްޑައުންގެ ސަބަބުން ދަނޑުތަކުގައި މަސައްކަތް ކުރާނެ މީހަކު ވެސް ނާދެއެވެ. އަދި މެކްޑޮނަލްޑްސް ފަދަ ބޮޑެތި ރެސްޓޯރެންޓްތައް ބަންދުކޮށްފައި ހުރުމުގެ ސަބަބުން މައިގަނޑު ވިޔަފާރި ވަނީ ހުއްޓިފައެވެ. ނަމަވެސް މިގޮތަށް ގޭގައި ބަންދުވެފައި ތިބި އިލްމީ މީހުން ދަނޑުތަކަށް ނިކުތުމުން ސުޕަރމާކެޓްތަކަށް ތާޒާ މޭވާ އަދި ތަރުކާރީ ފޯރުކޮށްދިނުން ފަސޭހަ ކަމަށް އޭނާ ބުންޏެވެ.\nއެހެން ދަނޑެއް ގެންގުޅޭ ބެޓީ ކިޔައިދިން ގޮތުގައި، އެމީހުންގެ ދަނޑުތަކުގައި ހައްދާ އެންމެ މުހިންމު ބާވަތްކަމަށްވާ އައިސްބާގް ލެޓިއުސް އަކީ ދެ ހަފްތާގެ ތެރޭގައި ކަނޑަން ތައްޔާރުވާނެ އެއްޗެކެވެ. ދަނޑުގައި މަސައްކަތް ކުރާ 45 މީހަކު ވަޒީފާއަކަށް ނުނިކުމެވެއެވެ. ނަމަވެސް 50 މީހަކު ވަނީ މަސައްކަތް ހޯދުމަށް އަމިއްލައަށް އެދިފައެވެ. އެއި މި ހިސާބުގެ ނޫސްތަކުގައި މިގޮތަށް ދަނޑުތަކުގައި މަސައްކަތް ކުރުމުގެ ފުރުސަތު އޮތްކަމަށް އާންމުކޮށްފައި އޮތުމުންނެވެ.\n32 އަހަރުގެ ޑެނިއަލް އަކީ، ކޮންސްޓްރަކްޝަން ދާއިރާގައި މަސައްކަތް ކުރަމުންދިޔަ، ސިވިލް އިންޖިނިއަރެކެވެ. ނަމަވެސް ލޮކްޑައުންގެ ސަބަބުން ވަޒީފާ ނެތި ގޭގައި އިންނަން ވުމުން އޭނާވެސް ވަނީ ދަނޑަށް ނިކުމެފައެވެ. އޭނާގެ ރަހްމަތްތެރިޔާ މާރޓިން އުޅެނީ ދަނޑުގައި ފޯކްލިފްޓް ދުއްވާށެވެ. ދެމީހުންގެވެސް ފާހަގަ ކުރި ގޮތުގައި، ގެއިން ބޭރަށް ނިކުމެ، ކޮންމެވެސް ކަމެއްގައި ޝާމިލުވެ، ހަރަކާތްތެރިވެ އުޅުމަކީ ގޭގައި އިނުމަށް ވުރެ ހުރިހާ ގޮތަކުންވެސް ރަނގަޅު ކަމެއް" ކަމަށެވެ.\n45 އަހަރުގެ ސެލީ ޕެންފޯލްޑް ބުނީ، ގޭގައި ހުރެހުރެ ފޫހި ވެއްޖެކަމަށާ، ފައިސާ ހޯދުމަށް ކޮންމެވެސް މަސައްކަތެއް ކުރަން ބޭނުންވާ ކަމަށެވެ. އެހެން ކަމުން ގައުމަށް ކާންދިނުމުގެ މަސައްކަތަށްވުރެ ވަކި ޝަރަފުވެރި މަސައްކަތް ނެތްކަމަށް އޭނާ ހާމަ ކުރިއެވެ.


ރާއްޖެތެރޭ ރައްޔިތުން ޖީބު ހުސްކޮށްލާފައި އެއަރޕޯޓަށް – ސަރުކާރުން ސަމާލުކަން ދޭން ޖެހޭ މައްސަލައެއް - Dhivehi Post\nރާއްޖެތެރޭ ރައްޔިތުން ޖީބު ހުސްކޮށްލާފައި އެއަރޕޯޓަށް – ސަރުކާރުން ސަމާލުކަން ދޭން ޖެހޭ މައްސަލައެއް\nއާޓިކަލް ޕޯސްޓްކުރީ ދިވެހި ޕޯސްޓް5މަސް ކުރިން شتنبر 9, 2019 01957\nރާއްޖެތެރޭ މީހާ އަސާސީ ޚިދުމަތް ލިބިގަންނަން ބޮޑު އަގުގަ ލޯންޗު ހިފައިގެން ދަތުރުކުރަން ޖެހުނު އެއީ ޓްރާންސްޕޯޓް އޮތޯރިޓީން ކަންބޮޑުވާ ޤައުމީ މައްސަލައަކަށް ނުވިއެވެ.“ ޓްވިޓަރގައި ޚިޔާލު ފާޅުކޮށް، މީހަކު ބުނެފައިވެއެވެ.\nއެންމެ ފުރަތަމަ ކިޔާލުމުން، މިއީ ކޮން ކަމެއްކަން ފަހުމުވެސް ނުވެދާނެއެވެ. ބޮޑު މައްސަލައެއްކަމަށް ވިސްނިވެސް ނުދާނެއެވެ. އެހެންނަމަވެސް، ބުނަން ހެއްޔެވެ؟ މިއީ އަތޮޅުތެރޭގެ ގިނަ ރައްޔިތުން އުފުލަމުންދާ ވޭނުގެ ވާހަކައެވެ. އެހެންކަމުން، ވަށާ ނުދުވެ، މިއީ ކޮން ވާހަކައެއްކަން ސާފުކޮށް، ތިލަކުރަން ހިނގާށެވެ.\nމާލެއާއި ހުޅުލެއާ ދެމެދު އަޅާފައިވާ ބްރިޖަށް އަދި އެވީ އެންމެ އަހަރެކެވެ. މި އަހަރު ދުވަހުގެ ތެރޭގައި އެސަރަޙައްދުގެ މީހުންގެ ދިރިއުޅުމަށް ވަނީ އެތަކެއް ބަދަލުތަކެއް އަތުވެފައެވެ. މި ބަދަލަކީ ކުރިން ކޮންމެ ދުވަހަކު ކަނޑު ހުރަސްކޮށް ކުރަމުން އައި ކުރު ދަތުރު، އެއަށްވުރެ އަރާމުކޮށް، އެއަށްވުރެ ފަސޭހައިން ކުރެވޭ، އެއްގޮތަކުން ބުނާކަމުގައިވާނަމަ އެއަށްވުރެ ކުރު ދަތުރަކަށް ބަދަލުވުމެވެ.\nމި ބަދަލާއިއެކު އަދި ދާދި ގާތުން، ވެރިކަމަށް އައި ބަދަލާއެކު އެންމެ ގަދައަށް ދެކެވުނު ވާހަކައަކީ ޓެކްސީތަކުގެ ވާހަކައެވެ. ޓެކްސީ ޑްރައިވަރުންގެ ވާހަކައެވެ. އެފަރާތްތަކުން، ކުރަމުން އައި ދަތުރުތަކުގެ އަގުބޮޑުކަމުގެ ވާހަކައެވެ. މި ވާހަކަތައް އަޑުގަދަވެގެންދަނީ، އާއްމު ރައްޔިތުން ހަމަ މި ވާހަކަ ދައްކާލާތުން ކަމާ ބެހޭ މުއައްސަސާތަކުން ކުއްލިއަކަށް ނެރެލާ ބަޔާންތަކާއި، ކުއްލިއަކަށް ހަލުވި ސްޕީޑުގައި ނިންމާ ތަންފީޛު ކުރަން ފަށާ ޤަވާއިދުތަކުގެ ވާހަކައިންނެވެ. ބައެއް ފަރާތްތަކުން މި ޤަވާއިދުތައް ދެކެނީ ފުރަތަމަ އެހީއެއްގެ ގޮތުން އަޅާލާ ”މަލަންގަނޑެއްގެ“ ސިފައިގައެވެ.\nމާލެއާއި ހުޅުލެއާއި ހުޅުމާލެއާ ދެމެދު ދަތުރުކުރަން އެއްގޮތަށް ވުރެ ގިނަ ގޮތް ފަހިވެފައިހުރިއިރުވެސް، ސަރަޙައްދުގެ ރައްޔިތުންނަށް އެންމެ ހެޔޮ އަގު ހޯދައިދޭން، ސްޓޭޓް ސަރުކާރެއްހެން، މައި ސަރުކާރުން ދިޔައީ އެތައް ކަމެއް ކޮށްދެމުންނެވެ. ދަނީ އެތައް ކަމެއް ކޮށްދެމުންނެވެ.\nއަދިވެސް، އަސްލު ވާހަކައަށް ނުދެވެއެވެ. އެކަމަކު ދެން ލަސްނުކޮށް މި އެނބުރިލަނީ އެދިމާއަށެވެ.\nރާއްޖޭގެ ކޮންމެ ރަށެއްގައި އެއަރޕޯޓެއް ނޯވެއެވެ. އެއްގޮތަކަށްވެސް އެއަރޕޯޓެއް ނެތް އަތޮޅުތައްވެސް އެބަހުއްޓެވެ. އެއް އަތޮޅުކަމުގައިވިޔަސް، ކަނޑުދަތުރު ކުރުމަށް ހުރި ހުރަސްތަކާއި، ޖޯގްރަފީ އެތައް ސަބަބަކާ ގުޅިގެން، އަތޮޅުގައި އޮންނަ އެއަރޕޯޓަށް ދާން ދަތި އެތައް ރަށެއް އެބައޮތެވެ. ކަން މިހެން ހުރިކަމުގައިވިޔަސް ދަތުރު ނުކޮށް ތިބެވޭކަށް ނެތެވެ. ރަށުގައި އެކަށޭނެ ޚިދުމަތްތަކެއް ނެތެވެ. ޒަމާނުންސުރެ ވަސީލަތްތަކާއި ޚިދުމަތްތައް ވަނީ އެއް ސަރަޙައްދަށް ޖަމާކޮށް، ބަރާކޮށްފައެވެ. އެހެންކަމުން، ފުރާނަ އަތްމައްޗަށްލައިގެން ގަދަ ކަނޑުގައި ދަތުރުކޮށްފައިވިޔަސް، އެއަރޕޯޓަށް ދާން ޖެހެއެވެ. ނޫނީ ގަދަކަނޑުގައި ހިތްވަރުކޮށްފައި މާލެ ދާންވެސް ޖެހެއެވެ.\nމިގޮތަށް ރަށަކުން، އެއަރޕޯޓެއް އޮންނަ ރަށަކަށް ދިއުމަކީ ވަރަށް ފަސޭހަކަމެއްކަމަށް، ފިނި ކޮޓަރީގައި ސިޔާސަތު ނިންމާ ފަންތީގައި ”ތިއްބަވާ“ ބޭފުޅުން ހީކޮށްފާނެއެވެ. އެބޭފުޅުން ދަމަކުން ބެރެއް ޖަހާހެން އެރަށްރަށަށް ވަޑައިގަންނަވާއިރު ލޯންޗުފަހަރު އޮންނާނީ ހަމަޖެހިފައެވެ.\nއެހެންނަމަވެސް، މިގޮތަށް ލޯންޗެއް ހިފައިގެން އެއަރޕޯޓު ރަށްރަށަށް ދަތުރުކުރަމަކީ ގަދަކަނޑުގައި އުފުލާ ވޭނުގެ އިތުރުން، ޖީބުގައި އޮންނަ ވޮލެޓުވެސް އުފުލާ ވޭނެކެވެ. ލޯންޗެއް ހިފައިގެން ދަތުރުކުރަމަކީ އިންތިހާއަށް އަގުބޮޑު ކަމެކެވެ. ބައެއް ފަހަރު އެއީ ވައިގެ މަގުން ދަތުރުކުރަން ނަގާ ޓިކެޓަށްވުރެވެސް އަގުބޮޑު، ނުވަތަ އެއާ އެއްވަރުގެ އަގެކެވެ. އެހެންނަމަވެސް، ރާއްޖެތެރޭ ރައްޔިތުންވާ ކެތްގަދައެވެ. މާލޭ މީހުން، 100 ރުފިޔާ ދީފައި އެއަރޕޯޓަށް ދާން ޖެހުމުން ކުރިހާ ޝަކުވާއެއް ރާއްޖެތެރޭ ރައްޔިތުންވާ ނުކުރޭތާއެވެ.\nފަށަމުން ބަޔާންކޮށްފައި އޮތް ޚިޔާލުގެ ބާކީ ބައި އަނެއްކާވެސް ހިއްސާކޮށްލާނަމެވެ – ”މާލެއިން އެއަރޕޯޓަށް ބަހުގަވެސް ފެރީގަވެސް ދެވެއެވެ. މާލޭ ޓެކްސީތަކުން 100 ރުފިޔާ ނެގުންވީ ޤައުމީ މައްސަލައަކަށެވެ“.\nތެދެކެވެ. ކުރިންވެސް ބުނިހެން މި މައްސަލައާ ގުޅިގެން މައި ސަރުކާރުން ތެޅިފޮޅިގަތެވެ. ހަމަ މި ބީދައިން، އަތޮޅުތެރޭގެ ރައްޔިތުންގެ ޖީބަށް ލުއިކޮށްދޭންވެސް، ސަރުކާރުން މަސައްކަތް ކުރަން ޖެހޭނެއެވެ. ޓެކްސީގެ އަގުތައް، ޑްރައިވަރުން ބޭނުންވާ މިންވަރަށް ބޮޑުކޮށްލި ގޮތަށް، ހިތު ހުރި މިންވަރަކަށް އަގު މައްޗަށް ޖައްސައިން ދަތުރުކުރާ އެތައް ލޯންޗުފަހަރަވެސް އެބަ ހުއްޓެވެ.\nމި މައްސަލަ ހައްލުކުރަން ކޮންމެހެން ލޯންޗު ޑްރައިވަރުން މައްޗަށް ބޮޑު ޤަވާއިދެއް ނެރެ، އެތަންފީޛު ކުރާކަށް ނުޖެހޭމެއެވެ. ރަނގަޅު ފެންވަރެއްގެ ފެރީގެ ޚިދުމަތެއް ފޯރުކޮށްދިނުމަކީ ކުރެވިދާނެ ކަމެކެވެ. އަނެއްކޮޅުން، މިއީ ދައްކާ ދައްކާ ބާވެފައި އޮތް ވާހަކައެއްވެސްމެއެވެ. ދަތުރުފަތުރުގެ ނިޒާމުން ރާއްޖޭގެ ރަށްތައް ގުޅާލާ ވާހަކަ އެތައް ޕޯޑިއަމެއްގައި ދައްކާފައި ނުވެއެވެ. އެހެންކަމުގައިވިޔަސް، މިކަންވެސް އަދިވެސް ހަމަ ކުރެވިދާނެއެވެ. ސަރުކާރުން އަމާޒު ހިފާފައި ހުރީ ކޮންމެ ރަށަކުންވެސް 20 މިނެޓުގެ ތެރޭގައި ދެވޭހާ ކައިރި ކައިރީގައި އެއަރޕޯޓުތައް އެޅުންކަމުގައިވާއިރު، އެއާއެކު މިކަން ކުރެވިދާނެއެވެ.\nމިފަދަ ރަނގަޅު ނިޒާމެއް ޤާއިމް ކުރެވިއްޖެނަމަ، ޤައުމީ އެއަރލައިނުގެ ޝަކުވާތަކަށްވެސް ނިމުމެއް އަތުވެދާނެއެވެ. ދަތުރުތަކަށް ޑިމާންޑް ނޯންނަކަމަށް އެކުންފުނިން ވަރަށް އަޑު ހަރުކޮށް ބުނާކަމަށްވެއެވެ. ލޯންޗު ދަތުރުގެ އަގާއި މަތިންދާބޯޓު ޓިކެޓު އަގު ބޮޑުވުމުން، މަތިން ދަތުރު ނުކޮށް ތިބި އެތައް ބަޔަކު، އެއަރޕޯޓަށް ދާން ކުރާ ކަނޑު ދަތުރުގެ އަގު ހެޔޮވެއްޖެކަމުގައިވާނަމަ، މަތިން ދަތުރުކުރުން އެކަށީގެންވެއެވެ – ނަތީޖާއެއްގެ ޑިމާންޑުގެ މައްސަލައަށް ހައްލެއް އަންނާނެއެވެ.\nއެއަރޕޯޓުތައް ހުންނަ ރަށްރަށޭ އެއްގޮތަށް ހޮސްޕިޓަލުތަކާއި ބޭންކުތައް ހުންނަ ރަށްރަށަށްވެސް ސަރުކާރު ފެރީގައި ފަސޭހަކަމާއެކު ދަތުރުކުރެވެން ޖެހޭނެއެވެ. ހަމައެހެންމެ، އަތޮޅުތެރޭގެ އެއް ރަށުން އަނެއް ރަށަށްވެސް މި ބީދައިން ދަތުރުކުރެވެން ޖެހޭނެއެވެ. މިފަދައިން އިންތިޒާމުތައް ހަމަޖެހި، ރޭވުންތެރިކަމާއެކު ޚިދުމަތް ދެވޭކަމުގައިވާނަމަ މިއީ ވިޔަފާރިއާއި އިޤުތިޞާދީ ހަރަކާތްތައް އިތުރުކުރުމަށް އެޅޭ ބާރެއްކަމުގައިވާނެއެވެ. މަސައްކަތްތަކާއި ވަޒީފާގެ ފުރުޞަތުތައް ހުޅުވޭނެކަމަކަށް ވާނެއެވެ.\nއަތޮޅުތެރޭގެ ރަށްރަށުގައި އާބާދީ 500 މީހުންނަށްވުރެ މަދުކަމުގައިވިޔަސް، އެފަރާތްތަކަށް އެއަތޮޅެއްގެ ތެރެއިން ފަސޭހަކަމާއެކު ދަތުރުކޮށްފައި ގޮސް، ބޮޑެތި މާކެޓުތަކުގައި އެފަރާތްތަކުގެ އުފެއްދުންތައް ވިއްކުމުގެ މަގު ތަނަވަސްވެފައި އޮތުމަކީ އެފަރާތްތައް، ނިކަމެތިކަމުން ސަލާމަތްކުރުމަށް ލެވޭ ބާރެކެވެ. އެންމެ ނިކަމެތި، އަދި އެންމެ ރަށްފުށުގައި އުޅޭ ފަރާތްތަކަށްވެސް އަސާސީ ޚިދުމަތްތައް ފޯރުކޮށްދޭން ޖެހޭއިރު، މިފަދަ ދަތުރުފަތުރުގެ ނިޒާމަކުން، މިކަންކަންވެސް ފޯރުކޮށްދެވޭކަން ޔަޤީން ކުރެވިގެންދާނެއެވެ.\nނިންމާލަމުން އެކަމަކު ކަމެއް ސާފުކޮށްލާނަމަވެ – މާލެ އިން ހުޅުލެއަށް ކުރާ ދަތުރުގެ ވާހަކަ ދެއްކުމުން ބައެއް ފަރާތްތަކުން ރުޅި އަތުވެދާނެއެވެ. އަދި އެއީ ހަމައެކަނި މާލެ މީހުންގެ ކަމެއް ނޫނޭވެސް ބުނެދާނެއެވެ. އަދި މަރުކަޒީ ސަރުކާރުން އެގޮތަށް ކަންތައް ކުރީ އެއީ އެތައް ހާސް ބަޔަކު ކޮންމެ ދުވަހަކުވެސް ޚިދުމަތް ހޯދާ ތަނެއްކަމަށްވެސް ބުނެދާނެއެވެ. އާނ އެކެވެ. ތިއީވެސް ތެދެކެވެ. އެކަމަކު މިއީވެސް ރައްޔިތުންނެވެ. ތިއީވެސް ރައްޔިތުންނެވެ.\nމައިންބަފައިންގެ މެދުގައި ރަނގަޅު ގުޅުމެއް އޮތުމަކީ ކުދިންނަށް ލިބެންޖެހޭ ހައްގެއް\nދިވެހި ޕޯސްޓް 8 މަސް ކުރިން يونيو 23, 2019\nރައްޔިތުންގެ ފައިސާ ވަން 155 އެކައުންޓް ކޮބާ؟ އަދިވެސް ސިއްރެއް!\nދިވެހި ޕޯސްޓް 1 އަހަރު ކުރިން فبراير 11, 2019\nސޯޝަލް މީޑިއާގެ ބޭނުން ނަހަމަ ގޮތުގައި! ހައްލަކީ ކޮބާ؟\nދިވެހި ޕޯސްޓް 8 މަސް ކުރިން يونيو 29, 2019


ޝިފާއުގެ ލަވަތަކަށް ލޯބި ކުރާ ފަރާތްތަކުން މިރޭ ދާންވީ ފުޑް ބޭންކަށް! – Dhen.mv\nޢާލިމް އަބްދުއްލަތީފް October 20, 2020 - 12:53 pm\nދިވެހި ޒުވާން ލަވަކިޔުންތެރިޔާ މުހައްމަދު ޝިފާއު އަކީ ކުޑަދުވަސްކޮޅެއްގެ ތެރޭގައި ގިނަ ބައެއްގެ ލޯބި ހޯދި ޒުވާން ފަންނާނެކެވެ. ލަވަކިިޔުމުގެ ދާއިރާގެ އުދަރެހުން އަލަށް ފައުޅުވި އަލިގަދަ ތަރިއެކެވެ. މިހާތަނަށް3ލަވަ ޝިފާއު ނެރެފައިވާއިރު ޝިފާއުގެ ލަވަތަކަށް ލޯބި ކުރާ ފަރާތްތަކުން މިރޭ ޝިފާއުގެ އަޑު އަހާލަން ބޭނުން ނަމަ ދާންވީ ފުޑްބޭންކަށެވެ.\nފުޑްބޭންކަށް ދާންވީ ޝިފާއުގެ ލަވަތައް އަޑު އަހާލަން އެކަންޏެއް ނޫނެވެ. ތަފާތު އެކި ރަހަތަކުގެ މީރު ކެއުންތައް ލިބޭ ފުޑް ބޭންކުން މިއަދުގެ ކޮންމެ ވަގުތެއްގައިވެސް 25 އިންސައްތަ ޑިސްކައުންޓު ލިބޭނެއެވެ. އެހެންކަމުން ލޯބިވެރިޔާ ގޮވައިގެން މިރޭ ރޭގަނޑުގެ ކެއުމަށް ފުޑްބޭންކަށް ޖައްސާލަ ބަލާށެވެ.\nމިރޭ 7:30ގައި ފުޑް ބޭންކުގައި ލައިވް މިއުޒިކް ކުރިއަށް ދާނެއެވެ. ލައިވް ،މިއުޒިކްގައި ޕާފޯރމް ކުރާނީ ޒުވާން ގުރޫޕެކެވެ. "ޔާރާ" ލަވަ އަދި "އެކަމެއް ނުވިޔޭ"ގެ އަޑުގެ ވެރިޔާ ޝިފާއުގެ އަޑު މިރޭ ފުޑް ބޭންކުގައި ގުގުމާލާނެއެވެ. ފުޑްބޭންކު ހުންނާނީ އިސްކަންދަރު ސްކޫލް ކުރިމައްޗަށް ވާ ގޮތަށް ދީދީ ގޯޅީގައެވެ\nމިހާރުންސުރެ މިރޭ ފުޑްބޭންކަށް ދާން ބަނޑު ހުސްކުރަން ވީއެވެ. ސަބަބަކީ ފުޑްބޭންކުގެ މީރު ރަހަތަކުން ބަނޑު ފުރޭނެތީއެވެ. ބަނޑު އެކަންޏެއް ނޫނެވެ. ހިތްވެސް ފުރޭނެކަން ޔަގީނެވެ.


Kuree sarukaarun nufoozai dhathithah kurimathikuruvi: EPA\nކުރީ ސަރުކާރުން ނުފޫޒާއި ދަތިތައް ކުރިމަތިކުރުވި: އީޕީއޭ\nއީޕީއޭގެ އިސް ބޭފުޅުން އެންވަޔަރަމެންޓް އެންޑް ކްލައިމެޓް ޗޭންޖް ކޮމިޓީގައި -- ފޮޓޯ: މަޖިލިސް\nމިދިޔަ ފަސް އަހަރުގެ ތެރޭގައި އެންވަޔަރަމެންޓް ޕްރޮޓެކްޝަން އޭޖެންސީ (އީޕީއޭ) އަށް ސަރުކާރުން ވަރަށް ބޮޑަށް ނުފޫޒު ފޯރުވައި ދަތިތައް ކުރިމަތި ކުރުވި ކަމަށް އީޕީއޭގެ ޑިރެކްޓަރު ޖެނެރަލް މުހައްމަދު ނައީމް މިއަދު ރައްޔިތުންގެ މަޖިލީހުގައި ވިދާޅުވެއްޖެ އެވެ.\nރަށްރަށުގައި ރުށްގަސް ނެގުން އިތުރުވި މައްސަލައާ ގުޅިގެން އީޕީއޭގެ އިސް ބޭފުޅުން ވަނީ ރައްޔިތުންގެ މަޖިލީހުގެ އެންވަޔަރަމެންޓް އެންޑް ކްލައިމެޓް ކޮމިޓީއަށް ހާޒިރުކޮށްފަ އެވެ. މި ބައްދަަލުވުން ބެލުމުގެ ގޮތުން ކޮމިޓީއަށް ތިމާވެށި ހިމާޔަތް ކުރުމަށް ގޮވާލާ ގިނަ ޖަމިއްޔާތަކަށް ނިސްބަތްވާ ބައެއް ފަރާތްތަކުން ވެސް ގޮސް ތިއްބެވެ.\nކޮމިޓީގެ މެންބަރުން ކުރެއްވި ސުވާލުތަކަށް ޖަވާބު ދެއްވަމުން ނައީމް ވިދާޅުވީ މިދިޔަ ފަސް އަހަރު ތެރޭގައި އީޕީއޭއަށް ވަރަށް ބޮޑަށް ނުފޫޒު ފޯރުވައި ދަތިތައް ކުރިމަތި ކުރުވި ކަމަށެވެ. ނަމަވެސް އެއިން އެއްވެސް ނުފޫޒަކަށް ލެނބިގެން އެއްވެސް ނިންމުމެއް ނިންމާފައިނުވާނެ ކަމަށާއި އީޕީއޭގެ މުވައްޒަފުން މަސައްކަތް ކޮށްފައިވާނީ ވަރަށް ޕްރޮފެޝަނަލްކޮށް ކަމަށް އޭނާ ވިދާޅުވި އެވެ.\n"މިއިން އެއްވެސް ނުފޫޒަކަށް ލެނބި ވަކި ފަރާތަކުން ބުނާ ގޮތަކަށް އީޕީއޭއަކުން ނީންނާނެ ކަމެއް ކޮށްފައެއް މިދިޔަ ފަސް އަހަރުތެރޭގައި ނިންމާފައެއް. އީޕީއޭއިން ކަމެއް ނިންމަން ނުފެންނަންޏާ އެކަމެއް ބުނާނެ. ލިޔުމުން ވެސް ބުނާނެ. ބުނުމަށް ފަހު އީޕީއޭގެ މައްޗަށް ބާރުފޯރުވޭނެ ފަރާތްތަކެއް ތިބޭތީވެ އެފަރާތްތަކުން ގަވައިދުތަކަށް ބަދަލު ގެނެސްގެން ކަންކުރީމަ މިއަދު މިހާލަތުގައި މިއޮތީ." ނައީމް ވިދާޅުވި އެވެ.\nނައީމް ވިދާޅުވި ގޮތުގައި ތިމާވެށީގެ ކަންކަމާއި ރުށްގަސްގެ ކަންކަމުގައި ގަވާއިދު ހެދުމުގެ ބާރާއި މަސްއޫލިއްޔަތު އޮންނަނީ އެންވަޔަރަމެންޓް މިނިސްޓްރީއަށެވެ. އެހެންކަމުން ގަވާއިދަށް ބަދަލު ގެނެސްގެން އެންވަޔަރަމެންޓް މިިނިސްޓްރީން ވެސް މިދިޔަ ފަސް އަހަރު އީޕީއޭއަށް ދަތިތައް ކުރިމަތިކުރުވާފައިވާ ކަމަށެވެ.\nއީޕީއޭގެ ބައެއް ބާރުތަކާއި މަސްއޫލިއްޔަތުތައް މިދިޔަ ސަރުކާރުގައި ޓޫރިޒަމް މިނިސްޓްރީއަށް ވެސް ބަދަލު ކުރި އެވެ. ނައީމް ވިދާޅުވި ގޮތުގައި ރިސޯޓުތަކުގެ ގޮތުގައި ތަރައްގީ ކުރަން ގިނަ ފަޅުތައް ހިއްކަން ދޫކޮށް، މިހާ ހިސާބަށް މައްސަލަ ގޯސްވީ އެހެންވުމުގެ ސަބަބުން ކަމަށެވެ. އެ ގޮތުން ގިނަ ފަޅުތަކެއް ހިއްކައިގެން ރިސޯޓުތައް ހަދާނަމަ އެ ތަންތަން ފެހިކުރަން ރުށްގަސް ގެންދާނެ ކަމަށް އޭނާ ވިދާޅުވި އެވެ. އެއިން އެއްވެސް ކަމަކީ އީޕީއޭއިން ތަރުހީބު ދޭ ކަމެއް ނޫން ކަމުގައި ވިދާޅުވި އެވެ.\n"ގަވާއިދު އޮންނަ ގޮތުން އީޕީއޭއިން ޕްރޮޖެކްޓެއް ރިޖެކްޓް ކުރިއަސް މިނިސްޓްރީއަށް އެބަ އެޕީލް ކުރެވޭ. އިސްތިއުނާފު ކުރެވޭ. އެހެންކަމުން މިދިޔަ ފަސް އަހަރު ކިތަންމެ ޕްރޮޖެކްޓަކަށް އީޕީއޭއިން ހުއްދަ ނުދިން ނަމަވެސް ފަހުން މިނިސްޓްރީން ހުއްދަ ދީގެން ހިންގާފައިވޭ." ނައީމް ވިދާޅުވި އެވެ.\nރުށްގަސް ނެގުމުން އިންދަން ޖެހޭ ރުށްގަސްތައް އިންދާތޯ ބަލަން އެކަށީގެންވާ މަސައްކަތެއް ވެސް މިދިޔަ ފަސް އަހަރު ނުކުރެވޭ ކަމަށް ނައީމް ވިދާޅުވި އެވެ. އޭނާ ވިދާޅުވި ގޮތުގައި ރުށްގަސް އިންދާކަން ބެލުމަށް މޮނިޓާ ކުރުމަށް އެކަށީގެންވާ ބަޖެޓެއް ވެސް އީޕީއޭއަށް ނުލިބެ އެވެ.\nނައީމް ވިދާޅުވީ ހަރުދަނާ ކަމާއެކު އީޕީއޭ ހިންގުމަށްޓަކައި އިތުރު ބާރުތަކާއި އިހުތިސޯސްތަކެއް ދޭން ޖެހޭ ކަމަށާއި ނުފޫޒުތަކުން އީޕީއޭ މިނިވަން ކުރަން ޖެހޭނެ ކަމަށެވެ.


Microsoft ge aa game anna mahuge 18 gai | Mihaaru\nމައިކްރޮސޮފްޓްގެ އާ ގޭމް ލޯންޗްކުރުން އަންނަ މަހުގެ 18 ގައި\n15 ޖުލައި 2020 - 07:59\nމައިކްރޮސޮފްޓް ކުންފުނީގެ 37 އަހަރުވީ ގޭމް ސީރީޒް "ފްލައިޓް ސިމިއުލޭޓާ" ގެ އާ ވާޝަން އަންނަ މަހުގެ 18 ގައި ލޯންޗްކުރަން ނިންމައި ޕްރި-އޯޑަރަށް ހުޅުވާލައިފި އެވެ.\nމި ގޭމަކީ މަތިންދާބޯޓް ދުއްވުމުގެ ތަޖުރިބާކޮށްލެވޭ ގޮތަށް ފަރުމާކޮށްފައި ގޭމް ސީރީޒްގެ ތިން ވަނަ އެޑިޝަނެވެ. އެންމެ ފަހުން ނެރުނު ވާޝަނަކީ 2014 ގެ މައިކްރޮސޮފްޓް ސިމިއުލޭޓާ އެކްސް: ސްޓްރީމް އެޑިޝަނެވެ. ފްލައިޓް ސިމިއުލޭޓާގެ ފުރަތަމަ ވާޝަން ނެރުނީ 1982 ގަ އެވެ.\nމައިކްރޮސޮފްޓުން ބުނި ގޮތުގައި ޕީސީ އާއި އެކްސް ބޮކްސް ކޮންސޯލް ވެސް ކުޅެވޭ ގޮތަށް ފަރުމާކޮށްފައިވާ ގޭމްގެ އެންމެ ފަހުގެ ވާޝަން، އަލަށް ފަށައިގަންނަ މީހުންނާއި ޕްރޮފެޝަނަލްކޮށް ގޭމް ކުޅޭ މީހުންނަށް ވެސް ވަރަށް ހާއްސަ ގޭމަކަށްވާނެ އެވެ. އަދި މި ގޭމް ވިންޑޯސް 10 ގައި ކުޅެލަން ވަރަށް ޗާލުވާނެ ކަމަށް ވެސް ބުންޏެވެ.\nއާ ގޭމްގައި އާ ފީޗާތަކެއް ވެސް ހުންނާނެ އެވެ. އޭގެ ތެރޭގައި ދުވާލާއި ރޭގަނޑު ވެސް ބޯޓު ދުއްވައިލެވުން ހިމެނެ އެވެ.\n"ފްލައިޓް ސިމިއުލޭޓާ" ގެ އަގުތައް އުޅެނީ ތިން ރޭޓެއްގަ އެވެ. އެގޮތުން 20 މަތިންދާ ބޯޓާއި 30 އެއާޕޯޓާ އެކު ސްޓެންޑާޑް އެޑިޝަންގެ އަގަކީ 59.99 ޑޮލަރެވެ. އަދި 25 ބޯޓާއި 35 އެއާޕޯޓާ އެކު ޑިލަކްސް އެޑިޝަންގެ އަގަކީ 89.99 ޑޮލަރެވެ. މީގެ އިތުރުން 30 ބޯޓާއި 40 އެއާޕޯޓާ އެކު ޕްރިމިއަމް ޑިލަކްސް އެޑިޝަންގެ އަގަކީ 119.99 ޑޮލަރެވެ.\nއިތުރު ލިޔުންތައް މައިކްރޮސޮފްޓް ވީޑިއޯ ގޭމް އެމެރިކާ


Dho?! Hantey udhuhenee maa matheegai\nހަންޓޭ އުދުހެނީ މާ މަތީގައި\nއުމުރުން 16 އަހަރުގައި "ހަންޓޭ" ގެ ގޮތުގައި ހަސަން މާހިރު ދިވެހިންނަށް އެނގުނީ ކައިޓް ސާފިންގައި އޭނާ ދައްކަމުން އަންނަ ހުނަރުންނެވެ. އޭނާ މިހާރު ސުރުހީތަކުން ޖާގަ ހޯދާފައި މި ވަނީ ކައިޓްބޯޑްގެ ބައިނަލްއަގްވާމީ ބްރޭންޑެއް ކަމަށްވާ "ސްލިންގްޝޮޓް"ގެ ރާއްޖޭގެ އެމްބެސެޑަރަކަށް ހަމަޖެއްސުމާ އެކުގަ އެވެ.\n"ދޯ" ގައި މީގެ ކުރިން ވެސް ހަންޓޭގެ ވާހަކަ ގެނެސްދީފައި ވާނެ އެވެ. އެކަމަކު އަނެއްކާވެސް އޭނާގެ ވާހަކަ ދައްކާލަން މިއީ ރަނގަޅު ވަގުތެކެވެ.\nހަންޓޭގެ ހުނަރުވެރިކަމާއި މޮޅުކަން މިހެން ލިޔެލައިގެން ސިފަކޮށްދެވޭ ވަރަށް ވުރެ ބޮޑެވެ. އުމުރުން 14 ވަރަކަށް އަހަރުގައި ކައިޓް ސާފިން ބޯޑަކަށް އަރައި ހަންޓޭ އުދުއްސައިގަތީ އެވެ. އޭގެފަހުން ފަސް ބެލުމެއް، ހުއްޓުމެއް ނެތެވެ. ސްކޫލުން ދިން ފިލާވަޅުތަކަށް ވުރެ ވެސް ހަންޓޭގެ ޝައުގުވެރިކަން ހުއްޓުނީ މޫދު ލޮނުގަނޑުގެ ތެރެއަށެވެ.\nމޫދަށް އެރި ލޮނުގަނޑުގެ ތެރޭގައި ހަންޓޭ ރަސްކަންކުރަން ފެށުމުގެ ކުރިން ވިއްސާރަވެގެން މަގުމަތީގައި ހެދިފައި އޮންނަ ފެންގަނޑުތަކުގައި ވެސް ހަންޓޭ ދިޔައީ ބޫގީ ބޯޑެއްގައި ހުނަރު ދައްކަމުންނެވެ. އޭރު އެއީ 12 އަހަރު ވެސް ނުވާ ކުޑަކުޑަ ކުއްޖެކެވެ.\n"އެންމެ ކުރިން ވާރޭ ވެހުނީމަ މަގުމަތީ ހެދިފައި އޮންނަ ފެންގަނޑުގައި ބޯޑެއް ހިފައިގެން ސްކީ ކުރަނީ. އެތަން ފެނިގެން ވޯޓާ ސްޕޯޓްސް އަށް ގެންދިޔައީ. އެތަނުން ރާޅާ އަޅަން ފަށާފަ އޭގެ ފަހުން ކައިޓް ސާފްކުރަން ފެށުނީ،" ހަންޓޭ ކިޔައިދިނެވެ.\nރާޅާ އެޅުމާއި މޫދުގެ އެހެން ކުޅިވަރުތަކަށް ވެސް ހަންޓޭ ޝައުގުވެރިވެފައި ހުނަރުވެރި އެވެ. ވޮލީ ކުޅުމާއި ސްކޭޓް ކުރުމުގައި ވެސް ހަންޓޭ މީ ހަމަ އެއް ވަނަ އެވެ. އެކަމަކު ކައިޓް ސާފިން އަކީ ހަސަންގެ ފޭވަރިޓް އެވެ.\n"އެއީ ކައިޓް ސާފިންގައި ހެދޭނެ ވަރަށް ސަޅިގޮތްގޮތް. ވަރަށް ގިނަ އާ އެއްޗެހި މިހާރު ދަސް ވެސް އެބަކުރަން."\nކައިޓް ސާފިން ބޯޑުގައި އުދުއްސައިގަތް ތިން ވަނަ ދުވަހަކީ ހަންޓޭއަށް ބޮޑު އަނިޔާއެއް ލިބުނު ދުވަހެކެވެ. ގާތަކުގެ މައްޗަށް ވެއްޓި ފަލަ މަސްގަނޑުން ބޮޑުބައެއް އިރައިގެން ދިޔަ އެވެ. އަނިޔާއަކުން ބަލިކޮށްނުލެވޭނެ ހިތްވަރާއެކު ދެ މަސް ދުވަސް ފަހުން އަނެއްކާ ވެސް ހަންޓޭ ހުރީ ކައިޓް ސާފިން ބޯޑުގަ އެވެ.\nއެ ޒަހަމްގެ ފުންމިން ބޮޑުކަމުން ހަންޓޭގެ މައިންބަފައިން ތިބީ ދެވަނަ ފަހަރަށް ހަންޓޭ ކައިޓް ސާފިން އަށް ފޮނުވަން ބޭނުން ނުވެފަ އެވެ. ކިޔެވުމަށްވުރެ ބޮޑަށް ކުޅިވަރުގެ ތެރެއަށް ހަންޓޭ ވަދެދާނެ ކަމުގެ ބިރާ ވެސް އެކުގަ އެވެ. ނަމަވެސް އެދުވަހުގެ އަނިޔާ ވީ ހަންޓޭ އަށް ލިބުނު އިތުރު ހިތްވަރަކަށެވެ.\nހަންޓޭ ބުނަނީ މިހެންނެވެ: "ކައިޓް ސާފިންއާ ދުވަހަކު ވެސް ވަކިވުމެއް ނެތެ"ވެ.\nބައިނަލްއަގްވާމީ ދުނިޔޭގައި ވެސް ހަންޓޭ އަންނަނީ ވިދަމުން. -- ފޮޓޯ: މުހަންމަދު އަހުސަން\nއާންމު މީހެއްގެ ފަރާތުން ކައިޓް ސާފިން ކިޓެއް ފުރަތަމަ ފަހަރަށް ލިބުނީ އޭގެ ފަހުންނެވެ. ސީގިއާ އިން ވެސް އެއް އަހަރު ހަންޓޭ ސްޕޮންސާކޮށް ކައިޓް ސާފިން ކިޓެއް ހަދިޔާކުރި އިރު ރެޑްބުލް އިން ދެ ފަހަރަކު ވަނީ ހަންޓޭއަށް ކައިޓް ސާފިން ކިޓު ހަދިޔާކޮށްފަ އެވެ.\nއޭގެފަހުން ރަނގަޅަށް ވައިޖެހޭ ކޮންމެ ދުވަހަކީ ލޮނުގަނޑުގެ ތެރޭގައި ހަންޓޭ ހޭދަކުރާ ދުވަހެކެވެ. ކައިޓް ސާފިން އާއި މޫދު ކުޅިވަރުން މުސްތަގުބަލް ކުރަހަން ހަންޓޭ ފެށިއިރު ހަންޓޭގެ މައިންބަފައިން އޭނާގެ މުސްތަގުބަލް ކުރަހަން ފެށީ މުޅިން އެހެން ދާއިރާއަކުންނެވެ. ހަންޓޭގެ ވިސްނުން މިހާރު ހުރީ މި އަހަރު ގޮއިދޫ ސްކޫލުން ގްރޭޑް 10 ނިންމާލާފައި އިތުރަށް ކިޔަވައިގެން ވޯޓާ ސްޕޯޓްސް އިން ކުރިއަށްދާށެވެ.\nމިހާރު ވެސް ހަންޓޭ އަންނަނީ އޭނާއަށް އެނގޭ އެއްޗެހި އެހެން ކުދިންނަށް ބުނެދީ ދަސްކޮށްދެމުންނެވެ. ހައެއްކަ ކުދިންނަށް މިހާރު ރަނގަޅަށް ދަސްކޮށްދީފަ އެވެ. ޝައުގުވެރިކަން ހުންނަ ކޮންމެ ކުއްޖަކަށް ވެސް ދަސްކޮށްދޭން ހަންޓޭ ހުރީ ތައްޔާރުވެގެންނެވެ.\nސްރީ ލަންކާގައި 2017 ވަނަ އަހަރު އޮތް ކައިޓް ސާފިން ޓުއާގައި ހަންޓޭ ވަނީ ރާއްޖެ ތަމްސީލުކޮށް ގިނަ ބައެއްގެ ސަމާލުކަން ހޯދާފަ އެވެ. ރާޅުގުޑިން ބޭއްވި ކައިޓް ސާފިން އިވެންޓެއްގައި ވެސް ހަންޓޭ ވަނީ ބައިވެރިވެފަ އެވެ.\nލިބޭ އަނިޔާއަކުން ފަހަތަށް ޖެހޭ ވަރަށް ވުރެ ހަންޓޭގެ ޝައުގުވެރިކަން ބޮޑު. -- ފޮޓޯ: މުހަންމަދު އަހުސަން\n"އަޅުގަނޑު އަސްލު ބޭނުންވީ ހަސަން ސިފައިންގެ މީހަކަށް ހަދަން. އެކަމަކު ހަސަން ބޭނުމެއް ނުވޭ އެ ދާއިރާއިން ކުރިއަށް ދާކަށް. އޭނާ ބޭނުންވަނީ ވޯޓާ ސްޕޯޓްސް އިން ކުރިއަށްދާން. އެހެންވެ މިހާރު އެ ދާއިރާއިން ކުރިއަށްދާން ފުރުސަތު ހޯދައިދޭން ބޭނުންވަނީ،" ހަންޓޭގެ މަންމަ ފަރުޒާނާ ނަސީރު ކިޔައިދިނެވެ.\n"އެންމެ ކުޑައިރުން ފެށިގެން ވެސް ހުނަރު ހުންނަކަން އެނގޭ. ގްރޭޑް ހަތަރެއް ފަހެއްގައި އުޅުންއިރު މޫދަށް ވެސް ދާނެ އަޅުގަނޑަށް ސިއްރުން. މޫދަށް ގޮސްފަ އަޅުގަނޑަށް ފާހަގަވާން ވާއިރަށް އަންނާނެ. އައިސް ސިއްރު ސިއްރުން ފެންވަރާލައި އެއްޗެހި ބަދަލުކޮށްލައިގެން ހުންނާނީ،"\nވޯޓާ ސްޕޯޓްސް އިން ހަންޓޭ އިތުރަށް ކުރިއަރައިގެން ދާތަން ދެކެން ހަންޓޭގެ އާއިލާ ތިބީ ކެތްމަދުވެފަ އެވެ. އެކަމަކު ކުރިއަށް އޮތް ޖީސީއީ އިމްތިހާނުން ރަނގަޅު ނަތީޖާއެއް ހޯދަން ވެސް އޭނާގެ އާއިލާއިން އެދެ އެވެ.


އެމް.ސީ.އެސް އަހުލުވެރި މަރުކަޒުން އެންމެ ފާހަގަ ކޮށްލެވޭ ޤައިދީންގެ އަގުވަޒަންކޮށްފި.\nއެމް.ސީ.އެސް އަހުލުވެރި މަރުކަޒުން އެންމެ ފާހަގަ ކޮށްލެވޭ ޤައިދީންގެ އަގުވަޒަންކޮށްފިއެވެ. އެ ޤައިދީންގެ އަގުވަޒަންކޮށްފައިވަނީ އެމްސީއެސް އަހުލުވެރި މަރުކަޒުގެ3ވަނަ އަހަރީ ދުވަސް ފާހަގަ ކުރުމުގެ ގޮތުން މިރޭ އެ މަރުކަޒުގައި ބޭއްވި ހަފުލާގައެވެ.\nމި ހަފުލާ ޝަރަފުވެރިކޮށްދެއްވީ ކޮމިޝަނަރ އޮފް ޕްރިޒަންސް އަޙްމަދު ޝިހާން އެވެ. މި ހަފުލާގައި ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލް އާއި އެމްސީއެސް އަހުލުވެރި މަރުކަޒުގެ ކޯޑިނޭޓަރ އާއި ޖަލުތަކުގެ ޑައިރެކްޓަރުންގެ އިތުރުން އެމްސީއެސްގެ ކޮމިޝަންޑް ރޭންކުގެ އޮފިސަރުން ބައިވެރިވެވަޑައިގެންނެވިއެވެ.\nމި ހަފުލާގައި ވޭތުވެދިޔަ އަހަރު ހާޒިރީއަށް އެންމެ ރަނގަޅު އޮފިސަރުންނަށާއި އެމްސީއެސް އަހުލުވެރި މަރުކަޒަށް އެކި ގޮތްގޮތުން އެހީތެރިކަން ފޯރުކޮށްދިން ފަރާތްތަކަށާއި އެ މަރުކަޒުން އެންމެ ރަނގަޅު ޤައިދީންގެ ގޮތުގައި ފާހަގަކޮށްފައިވާ6ޤައިދީއަށްވަނީ އެކަމުގެ އަގުވަޒަން ކުރުމުގެ ގޮތުން ހަނދާނީ ލިޔުމާއި ފިލާ ހަވާލުކޮށްފައެވެ.\nމި ހަފުލާ ކުރިއަށް ދިޔައީ ރޭގަނޑުގެ ފަރިއްކޮޅަކާއެކުއެވެ. އަދި ފަރިއްކޮޅު ކުރިއަށްދިޔަ ވަގުތު ވޭތުވެދިޔަ އަހަރު އެ މަރުކަޒު ހިނގާދިޔަގޮތާގުޅޭ ވީޑިއޯ ޕްރެޒެންޓޭޝަނެއްވެސް ވަނީ ދައްކާފައެވެ. މި ހަފުލާގައި މަންދީރަ ބޮޑުބެރު ގުރޫޕުގެ ފަރާތުން ވަނީ މުނިފޫހި ފިލުވުމުގެ އައިޓަމްތަކެއްވެސް ހުށައަޅައި ދީފައެވެ.\nއެމް.ސީ.އެސް އަހުލުވެރި މަރުކަޒަކީ ގައިދީން އިސްލާހުކޮށް، ރަނގަޅު ފަރުދުންގެ ގޮތުގައި މުޖްތަމައުއަށް ދޫކުރުމަށް އެމްސީއެސްއިން ކުރަމުންގެންދާ މަސައްކަތްތަކުގެ ތެރެއިން މުހިއްމު ދައުރެއް އަދާކުރާ އެންމެ މުހިންމު އެއް މަރުކަޒެވެ. އެގޮތުން ގައިދީންގެ “ރިހެބިލިޓޭޝަން ފްރޭމްވަރކް” ގެ4ވަނަ ފޭސް ކުރިއަށް ގެންދަނީ މި މަރުކަޒުގައެވެ. އަހުލުވެރި މަރުކަޒަކީ އެކިއެކި ކުންފުނިތަކާ ގުޅިގެން ގައިދީންނަށް އެލަވަންސް ވަޒީފާގެ ފުރުސަތު ލިބޭތަނެއްގެ ގޮތުގައިވަނީ ހަމަޖައްސާފައެވެ.


Addu gai miadhu niyaavi meehaku Covidah positive vejje - AO News\nއައްޑޫސިޓީ ހިތަދޫއިން މިއަދު ނިޔާވި މީހަކު ކޮވިޑަށް ޕޮޒިޓިވް ވެއްޖެއެވެ.\nއައްޑޫ އެމަޖެންސީ އޮޕަރޭޝަންސް ސެންޓަރުން އޭއޯނިއުސްއާއި ވާހަކަ ދެއްކެވި އޮފިޝަލަކު ހާމަކުރެއްވި ގޮތުގައި ނިޔާވީ ޢުމުރުން ދުވަސްވީ އަންހެނެކެވެ. ޕޮޒިޓިވް ވި ކަން އެނގުނީ ނިޔާވި ފަހުން ހެދި ޓެސްޓުގެ ނަތީޖާއިންނެވެ،\nއައްޑޫސިޓީގައި ކޮވިޑްގެ ޙާލަތު ދަނީ އެއްދުވަހުން އަނެއް ދުވަހަށް ގޯސްވެ ކޮންމެ ދުވަހަކުހެން މި ބަލީގައި މީހުން ޕޮޒިޓިވް ވަމުންނެވެ. އެގޮތުން އިއްޔެ އިރުއޮއްސުމާ ހަމަޔަށް މިސިޓީގައި ކޮވިޑް ޖެހިފައި 146 މީހަކު ތިބިއިރު އޭގެތެރޭގައި ހިމެނެނީ މަރަދޫގެ 81 މީހުންނާއި މަރަދޫފޭދޫގެ 39 މީހަކާއި ފޭދޫއިން ފައްސިވި 14 މީހުންނާއި ހިތަދޫ 12 މީހުންނެވެ.\nމިމީހުންގެ ޑައިރެކްޓް ކޮންޓެކްޓުންގެ ގޮތުގައި 487 މީހުން ކަރަންޓީނުގައި މިހާރު އެބަތިއްބެވެ.\nއިއްޔެ އެކަނިވެސް މިބައްޔަށް 10 މީހަކު ޕޮޒިޓިވް ވެފައިވެއެވެ. މިމީހުން ޕޮޒިޓިވް ވެފައިވަނީ ހިތަދޫއާއި މަރަދޫއާއި ފޭދޫއިންނެވެ. އޭގެތެރޭގައި ހިމެނެނީ ރެންޑަމް ސާމްޕަލަކުން ޕޮޒިޓިވް ވި މީހަކާއި ޑައިރެކްޓް ކޮންޓެކްޓުންގެ7މީހަކާއި ފުލޫ ކްލިނިކަށް ދެއްކި މީހެއްގެ އިތުރުން ހޯމް ކަރަންޓީނުގައި ހުރިމީހެކެވެ. އައްޑޫގައި މިހަފްތާގެ ތެރޭ ސަވައިލެންސް ސާމްޕަލް ވެސް ނަގަމުން ދެއެވެ.\nޕޮޒިޓިވް ވާ މީހުންގެ އަދަދު ގިނަވެ އައްޑޫގެ ޙާލަތު ގޯސްވަމުން ދިޔަ ކަމުގައިވިޔަސް ބަލިކޮންޓްރޯލް ކުރުމަށްޓަކައި އިތުރު ފިޔަވަޅުތަކެއް އަދި އަޅާފައެއް ނުވެއެވެ. ވޭތުވެ ދިޔަ ބޮޑު ޗުއްޓީގެ ތެރޭ މުޅި ސިޓީ ހުޅުވާލިފަހުން އޭރު އެޅިފިޔަވަޅުތަކަށް އެއްކޮށް ލުއިދީ މިސިޓީގައި ވަނީ ޢާއްމު ޙާލަތު އިޢުލާން ކޮށްފައެވެ. ސްކޫލްތަކުންވެސް މިހާރަކަށް އައިސް ގިނަ ޢަދަދެއްގެ ކުދިން ޕޮޒިޓިވް ވަމުން އައި ކަމުގައި ވިޔަސް އެކުއްޖަކު ޕޮޒިޓިވް ވާ ކްލާސް ބަންދު ކުރުން ފިޔަވައި އިތުރު ފިޔަވަޅުތަކެއް އަޅަމުން ނުދާތީ މިކަމާމެދު ގިނަ ބަޔަކު އަންނަނީ ޝަކުވާ ވެސް ކުރަމުންނެވެ.


covid 19 ah narudhoo in ithuru dhe meehaku positive vejje\nކޮވިޑް-19އަށް ނަރުދޫން އިތުރު ދެމީހަކު ޕޮޒިޓިވް ...\nށ. ނަރުދޫ އިން ކޮވިޑް-19 އަށް އިތުރު ދެމީހަކު ޕޮޒިޓިވް ވެއްޖެއެވެ.\nނަރުދޫން އިތުރު ދެމީހުން ކޮވިޑް-19 އަށް ޕޮޒިޓިވް ވުމާއެކު އެރަށުން ކޮވިޑަށް ޕޮޒިޓިވް ވެފައިވާ މީހުންގެ އަދަދު މިހާރު ވަނީ 10 އަށް އަރާފައެވެ.\nމައުލޫމާތު ލިބިފައިވާގޮތުގައި އެރަށުން މިފަހަރު ޕޮޒިޓިވް ވެފައިވަނީ ކުރިން އެރަށުން ޕޮޒިޓިވްވި މީހެއްގެ އަންހެނުންނާއި އެދެމަފިރިންގެ އުމުރުން 16 އަހަރުގެ ދަރިފުޅެވެ.\nނަރުދޫން މީގެ ކުރިން ކޮވިޑް-19 އަށް ޕޮޒިޓިވްވި މީހުންގެ ތެރޭގައި ހިމެނެނީ އެރަށަށް ދަތުރުކުރި “އަމާޒު” ބޯޓުގެ ކައްޕި އާއި އޭނާގެ އަންހެނުންނާއި ދަރިފުޅުގެ އިތުރުން، ކައްޕި އާއި އެއްގެއެއްގައި އުޅޭ އަންހެނަކާއި ބޯޓުގައި މަސައްކަތްކުރާ އިތުރު ދެ ފަޅުވެރިއެކެވެ.\nނަރުދޫ “އަމާޒު” ބޯޓުގެ ކެޕްޓަން، ކޮވިޑް-19 އަށް ޕޮޒިޓިވް ވެފައިވާކަން، އެޗްޕީއޭއިން އިޢުލާން ކޮށްފައިވަނީ މިދިޔަ އޭޕްރިލް މަހުގެ 25 ވަނަ ދުވަހުގެ ރޭގައެވެ. މި ކަމާއި ގުޅިގެން، ކައްޕި އާއި ކޮންޓެކްޓް ވެފައިވާ ފަރާތްތައް ދެނެގަތުމަށް އެޗްޕީއޭއިން ކުރި މަސައްކަތުގެ ތެރެއިން، ނަރުދޫން އެކަނިވެސް 22 މީހެއްގެ ސާމްޕަލް ނަގާފައި ވެއެވެ.\n“އަމާޒު” ބޯޓުގެ މި ދަތުރުގެ ތެރެއިން މިލަންދޫން މީހަކަށްވެސް ބަލި ޖެހިފައި ވެއެވެ. މިއީވެސް ކައްޕިއަށް ކޮވިޑް-19 ޖެހިފައިވަނިކޮށް ކުރި ދަތުރުގައި އެ ބޯޓުން ރަށަށްދިޔަ މީހެކެވެ.\nމި މީހުން ކޮވިޑް-19 އަށް ޕޮޒިޓިވް ވުމާ ގުޅިގެން ވަނީ ހއ. ދޮނަކުޅީގައި ހިންގަމުންދާ ހައިޑް އަވޭ ބީޗް ރިސޯޓް އެންޑް ސްޕާ ރިސޯޓްގެ ކަރަންޓީން ފެސިލިޓީއަށް ބަދަލުކޮށްފައެވެ.\nނަރުދޫން ރޭ އިތުރު ދެމީހަކު ކޮވިޑް-19 އަށް ޕޮޒިޓިވް ވުމުން މިހާރު ރާއްޖޭގައި މި ބަލި ޖެހުނު މީހުންގެ ޖުމްލަ އަދަދު ވަނީ 493 އަށް އަރާފައެވެ. މީގެ ތެރެއިން 159 މީހުންނަކީ ދިވެހިންނެވެ. ރާއްޖެއިން ކޮވިޑް-19 ޖެހުނު މީހުންގެ ތެރެއިން މިހާތަނަށް އެކަކު (83 އަހަރުގެ ދިވެއްސަކު) ވަނީ މަރުވެފައެވެ. އަދި 17 މީހަކު ވަނީ ބަލިން ރަނގަޅުވެފައެވެ.\nއޭޕްރިލް 15 ވަނަ ދުވަހު މާލެ އިން ކޮވިޑް-19 އަށް މީހަކު ޕޮޒިޓިވްވި ފަހުން މިބަލި ފެތުރޭ މިންވަރު ވަނީ ވަރަށް ބޮޑަށް އިތުރުވެގެން ގޮސްފައެވެ.\nމިހާތަނަށް އެންމެ ގިނަ ބަޔަކަށް ކޮވިޑް-19 ޖެހިފައި ވަނީވެސް މާލެއިންނެވެ. މުޖުތަމަޢުތެރެއިން މި ބަލި ހަލުވިކަމާއެކު ފެތުރެމުން ދާއިރު، މާލެއިން ރެންޑަމްކޮށް ނެގި ސާމްޕަލްތަކުގެ ތެރެއިން ވެސް އެކެއްގެ ސާމްޕަލް މި ވައިރަސް އަށް ޕޮޒިޓިވް ވެފައި ވެއެވެ. އެހެންކަމުން މި ބަލިމަޑުކަމުގައި ރާއްޖެ މިވަގުތު އޮތީ ނުރައްކާތެރި ފައްތަރެއްގައެވެ


vnews - Cheeseburger gannan vehicle eh ga dhiya 8 aharuge kujjaa!\nޗީޒް ބާރގަރ ގަންނަން ވެހިކަލެއްގައި ދިޔަ 8 އަހަރުގެ ކުއްޖާގެ ވާހަކަ!\n13 އޭޕްރިލް 2017\nއެމެރިކާގެ، އުމުރުން 8 އަހަރުގެ ކުޑަ ފިރިހެން ކުއްޖަކު ޗީޒް ބާރގަރ ކާހިތުން ކެތްނުވެގެން، އޭނަގެ ގެއާ ދޮޅު މޭލު ދުރުގައި ހުރި މެކްޑޮނަލްޑް ފިހާރައަށް ދިއުމަކީ މައްސަލައެއްނޫނެވެ. މައްސަލައަކަށްވީ، އެ ކުއްޖާ ބާރގަރ ގަންނަން އޭނާގެ ބައްޕަ ދުއްވާ ވޭނުގައި އަމިއްލައަށް ދުއްވާފައި ދިއުމެވެ.\nއުމުރުން 8 އަހަރުގެ މި ފިރިހެން ކުއްޖާ ޗީޒް ބާރގަރ ގަންނަން ދިޔައީ، އުމުރުން4އަހަރުގެ އޭނާގެ އަންހެން ކޮއްކޮވެސް ގޮވައިގެންނެވެ.\nމިހާދިސާ ހިނގާފައިވަނީ އެމެރިކާގެ އޮހައިއޯގެ އީސްޓް ޕަލެސްޓައިން އަވަށުގައެވެ.\nމިދެކުދިން އެމީހުންގެ ބައްޕަގެ ވޭނުގައި ބާރގަރ ގަންނަން ދިޔައިރު، އެދެކުދިންގެ މަންމައާއި ބައްޕަވެސް ތިބީ ނިދާފައި ކަމަށް އޮހައިއޯގެ ވީރޓަން ޑެއިލީން ބުނެފައި ވެއެވެ. އެއީ ރޭގަނޑު 8 ޖަހާ އެހާއިރުއެވެ.\nމަންޒަރު ފެނުނު މީހުންނާ ހަވާލާދީ ފުލުހުން ބުނެފައިވަނީ، ކުޑަ ފިރިހެން ކުއްޖާ ވޭން ދުއްވަމުންދިޔައީ މަގުމަތީގެ ގަވާއިދުތަކާއި، ސްޕީޑް ލިމިޓަށްވެސް އިހްތިރާމް ކުރަމުން އަދި ޓްރެފިކް ރަތް ލައިޓަށްވެސް މަޑުކުރަމުން ކަމަށެވެ. އަދި ދޮޅުމޭލު ދުރުގައި ހުންނަ މެކްޑޮނަލްޑް ފިހާރަ ހުންނަ މަގަށް އަނބުރާލުމުގެ ކުރިން ފަހަތުން އައި ދުއްވާ އެއްޗިއްސަށް ތަންދިން ކަމަށްވެސް ބުނެފައި ވެއެވެ.\nކުޑަ ކުއްޖަކު ވޭނެއް ދުއްވާފައިދާކަން ފުލުހުންނަށް ރިޕޯޓްކުރީ އޭނާ ފެނުނު އާންމު ފަރާތްތަކުންނެވެ.\nކުޑަ ފިރިހެންކުއްޖާ، އޭނާގެ އަންހެން ކޮއްކޮ ގޮވައިގެން ވޭނު ދުއްވާފައިގޮސް މަޑުކުރީ ބާރގަރ ވިއްކާ ފިހާރައިގެ ޓެކްއަވޭ ކައުންޓަރު ކުރިމައްޗަށެވެ. އެއީ ވެހިކަލްތަކުގައި އަންނަ މީހުން މަޑުކުރާ ތަންވެސް މެއެވެ.\nވޭން މަޑުކުރުމުން ބާރގަރ ޕޮއިންޓްގައި ތިބިމީހުން ފުރަތަމަ ހީކުރީ ޖޯކެއްކަމަށް ވީރޓަން ޑެއިލީން ބުނެފައި ވެއެވެ.\n"ބާރގަރ ޕޮއިންޓްގައި ތިބި މީހުން ހީކުރީ އެކުދިންގެ މައިންބަފައިން ތިބީ ވޭނުގެ ފަހަތު ސީޓުގައި ކަމަށް. އަދި އެއީ ސަމާސާއެއް ކަމަށް. އެކަމަކު ފަހަތުގައި ބަޔަކު ނެތްކަން ފަހުން އެނގުނު" އީސްޓް ޕަލެސްޓައިންގެ ފުލުހުންގެ އޮފިސަރ ޖެކޮބް ކޯލަރ ވިދާޅުވިއެވެ.\nކުޑަކުއްޖާ ދުއްވި ވޭން ބާރގަރ ޕޮއިންޓްގައި އޮއްވައި އެތަނަށް ފުލުހުން ދިޔައެވެ. ދިއުމާއެކު ކުޑަ ފިރިހެން ކުއްޖާ ވަރަށް ބާރަށް ރޯންފެށި ކަމަށް ނޫހުން ބުނެފައި ވެއެވެ. އޭނާ ރޯންފެށީ، އޭނާއަށް ގޯސްކަމެއް ކުރެވިއްޖެކަމަށް "ހީކޮށް" ކަމަށް ނޫހުން ބުނެއެވެ.\nމެކްޑޮނަލްޑްގެ ބާގަރ ޕޮއިންޓުން އެދެކުދިން ފުލުހުންގެ ސްޓޭޝަނަށް ގެންދިޔައީ، އެދެކުދިންގެ މާމައާއި ކާފައަށް ފުލުހުން ގުޅައިގެން ގެނެސްގެންނެވެ. އެކަމަކު އެދެކުދިންވެސް މާމައާއި ކާފައާއެކު ފުލުހުންގެ ސްޓޭޝަނަށް ދިޔައީ ޗީޒް ބާރގަރ، ޗިކަން ނަގެޓްސް އަދި ފްރައިސް ހިފައިގެންނެވެ.\nވޭނު ދުއްވި ކުޑަ ފިރިހެން ކުއްޖާއާއި، އޭނާގެ ކޮއްކޮ ބަލާ އެދެ ކުދިންގެ މައިންބަފައިން ފަހުން އައީ ޕޮލިސް ސްޓޭޝަނަށެވެ. ވޭން ދުއްވި ކުއްޖާއާމެދު ފުލުހުން އެއްވެސް ފިޔަވަޅެއް ނާޅައެވެ.\nއުމުރުން އެންމެ 8 އަހަރުގެ މި ކުޑަ ފިރިހެން ކުއްޖާ އެހާ ފަރިތަކަމާއެކު ވޭން ދުއްވީ ކިހިނެއްކަމާމެދު މައުލޫމާތު ސާފުކުރުމުން އޭނާ ބުނެފައިވަނީ، އޭނާ ވޭން ދުއްވަން ދަސްކުރީ ޔޫޓިއުބް ވީޑިއޯތައް ބަލައިގެން ކަމަށެވެ.


އެމް.އެން.ޑީ.އެފްގެ ދަ ބޭސިކް ސްކޫލް ރައީސް ހުޅުއްވައިދެއްވައިފި އެމް.އެން.ޑީ.އެފްގެ ދަ ބޭސިކް ސްކޫލް ރައީސް ހުޅުއްވައިދެއްވައިފި\nއެމް.އެން.ޑީ.އެފްގެ ދަ ބޭސިކް ސްކޫލް ރައީސް ހުޅުއްވައިދެއްވައިފި\nއެމް.އެން.ޑީ.އެފްގެ ދަ ބޭސިކް ސްކޫލް ރައީސް ހުޅުއްވާދެއްވުން\nމޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް)ގެ ދަ ބޭސިކް ސްކޫލް ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް ހުޅުއްވައިދެއްވައިފިއެވެ.\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް، ޅ.މާފިލާފުށްޓަށް މިއަދު ކުރައްވަމުން ގެންދަވާ ދަތުރުފުޅުގައި، އެ ރަށުގައި މޯލްޑިވްސް ނޭޝަނަލް ޑިފެންސް ފޯސް (އެމް.އެން.ޑީ.އެފް) ގެ އެޑިއުކޭޝަން ކޮމާންޑުގެ ދަށުން ޤާއިމުކޮށްފައިވާ ދަ ބޭސިކް ސްކޫލް (ޓީ.ބީ.އެސް) ހުޅުއްވައިދެއްވާފައި ވަނީ މިއަދު މެންދުރު މާފިލާފުށީގެ ކޮމްޕޯސިޓް ޓްރެއިނިންގ ސެންޓަރުގައި މިކަމަށްޓަކައި ބޭއްވި ޚާއްޞަ ޙަފުލާއެއްގައެވެ.\nޓީ.ބީ.އެސް.އަކީ އެމް.އެން.ޑީ.އެފް.ގެ އެޑިއުކޭޝަން ކޮމާންޑުގެ ދެ ބްރާންޗުގެ ތެރެއިން އަސްކަރީ ހުނަރުތަކުގެ ތަމްރީނުތައް ހިންގާ ޓްރެއިނިންގ ބްރާންޗެވެ. މިއީ އަސްކަރިއްޔާގެ އެންމެ އަސާސީ ތަމްރީނާއި، އަސްކަރީ ބޭސިކް ސްކިލްސްގެ ދާއިރާތަކުން މުދައްރިބުން ބިނާކުރުމަށްޓަކައި ހިންގާ ތަމްރީނުތައް ހިންގުމަށް އުފައްދާފައިވާ ޚާއްޞަ ސްކޫލެކެވެ.\nކޮމްޕޯސިޓް ޓްރެއިނިންގ ސެންޓަރ ބައްލަވައިލެއްވުމަށްފަހު ޢިއްޒަތްތެރިން ސޮއިކުރައްވާ ފޮތުގައި ރައީސުލްޖުމްހޫރިއްޔާ ސޮއިކުރެއްވުން\nއެ ސްކޫލް ހުޅުއްވައިދެއްވުމަށްފަހު ރައީސުލްޖުމްހޫރިއްޔާ ވަނީ އެ މަރުކަޒުގެ ބައެއް ސަރަޙައްދުތަކަށް ޒިޔާރަތްކުރައްވާފައެވެ. އެގޮތުން އެ މަނިކުފާނު ވަނީ އެތަނުގެ އެޑްމިން ބްލޮކަށް ޒިޔާރަތްކުރައްވާ އެތަން ބައްލަވައިލައްވާފައެވެ. އެޑްމިން ބްލޮކަކީ ކޮމްޕޯސިޓް ޓްރެއިނިންގ ސެންޓަރުގެ ފުރަތަމަ ފިޔަވަހީގައި ޤާއިމުކޮށްފައިވާ ނޮދަރން އޭރިޔާ ހެޑްކުއާޓަރޒް އަދި ހުރިހާ ތަމްރީނުތަކެއްގެ އިދާރީ ހިންގުން ބަލަހައްޓާ މައި އޮފީހެވެ.\nމީގެ އިތުރުން ރައީސުލްޖުމްހޫރިއްޔާ ވަނީ ކޮމްޕޯސިޓް ޓްރެއިނިންގ ސެންޓަރުގެ ކޮމްޕައުންޑަށް ވަޑައިގެން އެތަން ވެސް ބައްލަވައިލައްވާފައެވެ. އެތަނަކީ އަސާސީ ތަމްރީނު ދިނުމަށް ޚާއްޞަކޮށްގެން އެއްފަހަރާ 190 ދަރިވަރުންނަށް ތަމްރީނު ދެވޭ ގޮތަށް ބިނާކޮށްފައިވާ ތަނެކެވެ. އެ ތަނުގައި ދަރިވަރުންނަށް ބޭނުންވާނެ ހުރިހާ އަސާސީ ޚިދުމަތްތަކެއް ވަނީ ޤާއިމުކޮށްފައެވެ.\nކޮމްޕޯސިޓް ޓްރެއިނިންގ ސެންޓަރ ބައްލަވައިލެއްވުމަށްފަހު ރައީސުލްޖުމްހޫރިއްޔާ ވަނީ އެ ރަށުގައި ހަނދާނީ ރުކެއް ވެސް އިންދަވައިދެއްވާފައެވެ. އަދި، އެމަނިކުފާނު ވަނީ ޢިއްޒަތްތެރިން ސޮއިކުރައްވާ ފޮތުގައި ސޮއިކުރައްވާފައެވެ.